China in Raajjeygai 22 dhuvas thereygai 800 meehunge quranteen facility eh alhaidheefi\nޗައިނާއިން ރާއްޖޭގައި 22 ދުވަސް ތެރޭގައި 800 މީހުންގެ ކަރަންޓީން ފެސިލިޓީއެއް އަޅައިދީފި\n- 1 week ago2- އިނާޒް މޫސާ\nކޮވިޑް-19 އާއި ގުޅިގެން ޗައިނާގެ ސަރުކާރުން ފޯރުކޮށްދޭ އެހީތެރިކަމުގެ ތެރެއިން ހުޅުމާލެ ދެވަނަ ފިޔަވަހީގައި ޗައިނާ ސަރުކާރުން ހިލޭ އެހީގެ ދަށުން ހަދައިދިން 800 މީހުންގެ ކަރަންޓީނު ފެސިލިޓީގެ މަސައްކަތް 22 ދުވަސްތެރޭގައި ނިންމާލައިފިއެވެ.\nމި ފެސިލިޓީގެ މަސައްކަތް ހަދަންފަށާފައިވަނީ މިމޭ މަހުގެ 27 ވަނަ ދުވަހުއެވެ.\nޖުމްލަ 4،987.5 އަކަމީޓަރުގެ ސަރަހައްދެއްގައި ގާއިމްކޮށްފައިވާ 2،443 އަކަމީޓަރުގެ މި ފެސިލިޓީ ގާއިމު ކުރުމުގެ ޕްރޮޖެކްޓުގެ ދަށުން ސީއެސްސީއީސީއިން ވަނީ ހަތަރު ފެބްރިކޭޓެޑް ސްޓީލް ސްޓްރަކްޗާ ގާއިމް ކޮށްދީ، ބަދިގެ އަށް ހާއްސަ ބްލޮކަކާއި ފާހާނާ ބަރިއެއްވެސް ގާއިމް ކޮށްފައެވެ.\nމިހާރު ވަނީ މި ފެސިލިޓީ ހައުސިންގ ޑިވެލޮޕްމަންޓް ކޯޕަރޭޝަންއާއި ހަވާލުކޮށްފައެވެ.\nމި މަސައްކަތުގައިޗައިނާ ސްޓޭޓް ކޮންސްޓްރަކްޝަން ކުންފުނި (ސީއެސްސީއީސީ) ގެ 200 އަށް ވުރެ ގިނަ މަސައްކަތެރިން 24 ގަޑިއިރު މަސައްކަތްކޮށްފައިވެ އެވެ.\nމި ފެސިލިޓީ ހެދުމަށް މުވައްޒަފުންނާއި ވަސީލަތާއި ސާމާނާ އެކު، އެ ކަމަށް 280،000 ޑޮލަރު (4.3 މިލިއަން ރުފިޔާ) ގެ އެހީތެރިކަން ފޯރުކޮށް ދީފައިވާނެ ކަމަށް އަންޒާދާ ކުރެވޭ ކަމަށް ޗައިނާއިން ރާއްޖެއަށް ކަނޑައަޅުއްވާފައި ހުންނަވާ ސަފީރު ޖަންގް ލިޖޮންގް ވަނީ ވިދާޅުވެފައެވެ.\nކޮވިޑް-19 އާއި ގުޅިގެން ޗައިނާއިން ރާއްޖެއަށް ފޯރޮކޮށްދޭ އެހީ:\nޗައިނާގެ ބެއިޖީން އާބަން ކޮންސްޓްރަކްޝަން ގްރޫޕް (ބީޔޫސީޖީ)ގެ ފަރާތުން ހުޅުމާލޭގައި ހުރި ދެ ބުރި އިމާރާތެއް ރެނޮވޭޓް ކުރުމުގެ މަސައްކަތް\nބީޔޫސީޖީން 40 މަސައްކަތްތެރީންގެ ޓާސްކް ފޯހެއް އެކުލަވާލައިގެން އެ އިމާރާތުގައި 327 އެނދުގެ ކަރަންޓީން ފެސިލިޓީއެއް ގާއިމު ކުރުމުގެ މަސައްކަތް\nޗައިނާގެ ޓެލްހައު އިންޓަނޭޝަނަލް އިންޖިނިއަރިންގް އެންޑް ކޮންޓްރެކްޓިން ކޮމްޕެނީ އިން ރާއްޖެއަށް ދެލައްކަ ފޭސް މާސްކް ހަދިޔާކުރުން\nޗައިނާ މެޝިނަރީ އިންޖިއަނަރިންގް ކޯޕަރޭޝަނުންވެސް ވަނީ އޭޑީކޭ ހޮސްޕިޓަލުގައި ފްރޮންޓް ލައިންގައި މަސައްކަތް ކުރާ މުއައްޒަފުންނަށް ޕާސަނަލް ޕްރޮޓެކްޓިވް އިކިއުޕްމެންޓް، ޕީޕީއީ ހަދިޔާކުރުން\n10 ވެންޓިލޭޓަރާއި 30،000 ސާޖިކަލް މާސްކާއި އިމަޖެންސީ ސާމާނު ޗައިނާ ސަރުކާރުން ހަދިޔާކުރުން\n800މ ދައުލަތުން ކަރަދު ކުރީ ހަމަ އެކަނި ފެސިލިޓީ ތަކަކަށްނޫން، ބޭނުންވާ ސިއްހީ ސާމާނުގެނައުމާއި، ކަރަންޓީން ކޮށްފަމީހުން ތިބި ޜިސޯޓްތަކުގައި ރޫމްތަކަށް ކުލިދެއްކުމާ، ފެސިލިޓީ ރަކުގައި މީހުންގެ ކެއުމުގެ ކަރަދަށް ދާންދެން ހިމެނެ.\nޗައިނާއިން ރާއްޖޭގައި 22 ދުވަސް ތެރޭގައި 800 މީހުންގެ ކަރަންޓީން ފެސިލިޓީއެއް އަޅައިދީފި21 week ago


SunOnline: Music aaeku ufaakoh, Majaakohleveyne marukazeh gaaimkurumah govaalai, Majileehah garaareh\nމިޔުޒިކާއެކު އުފާކޮށް، މަޖާކޮށްލެވޭނެ މަރުކަޒެއް ގާއިމުކުރުމަށް ގޮވާލައި މަޖިލީހަށް ގަރާރެއް\nމުހައްމަދު މުޒައްޔިން ނާޒިމް 27 Oct 2020, 21:15\nހަސަން ލަތީފު: ހާސްކަމެއް ނެތި މިއުޒިކާއެކު މަޖާކޮށްލެވޭނެ މަރުކަޒެއް އެޅުމަށް ގޮވާލައި އޭނާ ވަނީ ގަރާރެއް ހުށަހަޅައިފައި --- ފޮޓޯ/ މަޖިލިސް\nޒުވާނުންނަށް ފަސޭހަކަމާއެކު މިޔުޒިކް އަޑުއަހާލައި، ހާސްކަމެއް ނެތި މަޖާކޮށްލައި، އެއްވެ ތިބެވޭނެ ފަދަ މަރުކަޒެއް ގާއިމުކޮށްދިނުމަށް ސަރުކާރަށް ގޮވާލައި ރައްޔިތުންގެ މަޖިލީހަށް ގަރާރެއް ހުށަހަޅައިފި އެވެ.\nއެ ގަރާރު ހުށަހެޅުއްވީ، ހެންވޭރު ހުޅަނގު ދާއިރާގެ އެމްޑީޕީ މެމްބަރު ހަސަން ލަތީފެވެ.\nއޭނާ ހުށަހެޅުއްވި ގަރާރުގެ ދީބާޖާގައި ބުނެފައި ވަނީ، މާލެއަށް ދިމާވެފައިވާ ހުރިހާ މައްސަލަތަކަށް ސަރުކާރުން ހައްލު ހޯދަމުންދާއިރުވެސް، އެފަދަ މަރުކަޒެއް ގައިމުކޮށްދިނުމަށާއި އެ މަރުކަޒަކީ ޒުވާނުންނަށް މިޔުޒިކްގެ ފަންނު އިތުރަށް ތަރައްގީކުރުމުގެ ވަސީލަތަކަށް ހެދުމަށް ސަރުކާރުން ކުރެވެން ހުރި ކަންކަން ކޮށްދިނުމަށް ގޮވާލާ ހުށަހަޅާ ގަރާރެއް ކަމަށެވެ.\nއެމްޑީޕީގެ ޗެއާޕާސަންކަންވެސް ކުރައްވަމުން ގެންދަވާ ހަސަން ލަތީފުގެ ގާރާރުގައި ބުނީ، މާލެއަށް ދިމާވެފައިވާ މައްސަލަތަކަކީ އެ މައްސަލަތަކުން އަރައިގަތުމަށް ވަރަށް ބޮޑަށް ދަތިވެފައިވާ މައްސަލަތަކެއް ކަމަށެވެ. އެގޮތުން މާލޭގެ ތޮއްޖެހުމާއި ބޯހިޔާވަހިކަމުގެ ދަތިކަމާއި މަގުތަކުގެ ކާރޫބާރޫ ބޮޑުކަމާއި ވަޒީފާގެ ފުރުސަތުތައް ނެތްކަން އޭނާ ފާހަގަ ކުރެއްވިއެވެ. ސަރުކާރުން އެކަންކަމަށް ހައްލު ހޯދަމުންދާއިރުވެސް، ހާސްކަމުގެ ތެރޭގައި މާލޭގައި އުޅެން ޖެހިފައިވާ ޒުވާނުންނަށް އެ ހާސްކަމުން މިންޖުކުރެވޭނެ މަރުކަޒެއް ބޭނުންވެފައިވާކަން ގަރާރުގައި ބުނެފައިވެއެވެ.\n"ޒުވާނުންނާއި ރައްޓެހިންނާއި އެކުވެރިންނާއެކު ހީނ، ސަމާސާކޮށް، މަޖާކޮށްލެވޭ ފަދަ މާހައުލެއް މިޔުޒިކް އަޑުއަހާލައި، ވަގުތު ހޭދަކޮށްލެވޭނެ މަރުކަޒަކަށް މިވަނީ އިންތިހަށް ބޭނުންވެފައެވެ. ތަފާތު ވައްތަރުގެ މިޔުޒިކާއި ލަވަ އަޑުއަހާލަން ޒުވާނުން އެއްވެ އުޅެވޭނެ ތަނެއްގެ މުހިންމުކަން [މިވަނީ] އިތުރުވެފައި،" އެމްޑިޕީގެ ފުރަތަމަ ސަރުކާރުގެ ޒުވާނުންނާއި ކުޅިވަރާ ބޭހޭ ވަޒީރު ހަސަން ލަތީފުގެ ގަރާރުގައި ބުނެފައިވެއެވެ.\nޒުވާނުންގެ ތެރޭގައި އާދަޔާ ހިލާފު ކުޅަދާނަ ފަންނާނުން އެބަތިބި ކަމަށް ގަރާރުގައި ބުންޏެވެ. އަދި މިޔުޒިކްގެ ހުނަރު ދަސްކުރަން ބޭނުން އެތައް ޒުވާނުންވެސް އެބަތިބިކަން ފަހަގަކުރައްވައި ގަރާރުގައި ބުނީ، އެފަދަ ޒުވާނުނަށް ރެކޯޑިންގް ސްޓޫޑިއޯއާއި ބޭންޑް ޕްރެކްޓިސް ރޫމް ފަދަ ވަސީލަތްތައްވެސް އެ މަރުކަޒުގައި ހުންނަން ވާނެ ކަމަށެވެ. އަދި ބޮޑު އޯޑިއަންސްއަކަށް ޝޯދެވޭނެ އިންތިޒާމްވެސް އެ މަރުކަޒުގައި ހުންނަވާނެ ކަމަށްވެސް ގަރާރުގައި ބުނެފައިވެއެވެ.\nގަރާރުގައި އިތުރަށް ބުނީ ދިވެހި ސަގާފީ ކުޅިވަރުތަކާއި ޒަމާނުއްސުރެ، ދިވެހިން ދިރިއުޅެމުން އައި ވައްޓަފާޅިއާއި ދޭދޭ މީހުންގެ މެދުގައި އޮތް ގުޅުން މިހާރު ނެތި ދިޔުމުގެ ބިރު ހީވެފައިވާ ކަމަށެވެ. އެގޮތުން ދިވެހި ލަވަޔާއި މިޔުޒިކްގެ ޝައުގުވެރިކަން ޒުވާނުންގެ ކިބައިގައި އަށަގަންނަވަން ޖެހޭ ކަމަށް ގަރާރުގައި ބުނެފައިވެއެވެ. އެގޮތުން އަންނަން އޮތް ޖީލުތަކަށް އެކަންކަން ވާސިލުކޮށްދޭން ތިބި ބަޔަކީ ޒުވާނުންނަށްވީއިރު، އެ ޒުވާނުންގެ މުހިންމު ބޭނުންތަކަކީ ސަރުކާރުން އިޖާބަދޭންވާނެ ކަންކަންކަމުގައި ހަސަން ލަތީފުގެ ގަރާރުގައި ފާހަގަކޮށްފައިވެއެވެ.\nއެ ގާރާރު މަޖިލީހުގެ މަދަމާގެ ޖަލްސާއަށް ވަނި ތާވަލުކޮށްފައެވެ.\nމާޒިޔާގެ އަމާޒަކީ އަބަދުވެސް ތަށި، ކުޅޭނީ އެ އަޒުމުގައި


Kulhuntherin Farithakurun Thakugai Baiverivaan Majubooreh Nukuraanan: Klopp - Vaguthu\nލިވަޕޫލްގެ ޕްރެކްޓިސް ސެޝަންތަކުގައި ބައިވެރިވުމަށް އެ ކްލަބުގެ އެއްވެސް ކުޅުންތެރިޔަކަށް މަޖުބޫރު ނުކުރާނެ ކަމަށް އެޓީމުގެ ކޯޗު ޔާގެން ކްލޮޕް ބުނެފިއެވެ.\nނުރައްކާތެރި ވައިރަސް ކޮވިޑް-19 އާ ހެދި އިނގިރޭސިވިލާތުގައި ފުޓްބޯޅަ ހަރަކާތްތައް މެދުކަނޑާލީ މިދިޔަ މާޗް މަހުގެ 12 ވަނަ ދުވަހުއެވެ. މި ސީޒަން ކުރިއަށް ގެންދެވޭނެ މާހައުލެއް ގާއިމްކުރެވޭނެ އިރެއް ޔަގީންކަމާ އެކު އެއްވެސް ފަރާތަކަށް ބުނަން ނޭނގޭތީވެ ލީގު ފެށޭނެ ސީދާ ތާރީހެއް އޮތީ އަދި މިހާތަނަށް އޮތީ ކަނޑަނޭޅިއެވެ.\nލީގު ފެށުމަށް ކުރަމުން އަންނަ މަސަތްކަތަށް އަލިމަގެއް ލިބިގެންދިޔައީ އަންނަ މަހު އިނގިރޭސިވިލާތުގައި ކުޅިވަރު ހަރަކާތްތައް އަލުން ފެށުމަށް އެގައުމުގެ ސަރުކާރުން ހުއްދަ ދިނުމުންނެވެ. މިއާއެކު އިނގިރޭސި ކްލަބްތަކުން ވަނީ ގްރޫޕް ޓްރެއިނިންތައް ފަށައިފައެވެ. އެކަމަކު ރައްކާތެރިކަމަށްޓަކައި އަދިވެސް ޓްރެއިނިންތައް ގެންދެވޭނީ ޓެކުލްކުރުމާއި ކުޅުންތެރިން ކޮންޓެކްޓް ނުވާގޮތަށެވެ. ކޮންޓެކްޓް ވެވޭ ގޮތަށް ފަރިތަކުރުންތައް ކުރިއަށް ގެންދަން ފުރުސަތު ދޭން ނިންމާފައިވަނީ އަދި ހަފްތާއެއްހާ ދުވަސް ފަހުން ކަމަށް ރިޕޯޓުތައް ބުނެއެވެ.\nޕްރެކްޓިސް ސެޝަންތައް ފަށާފައިވާއިރު ލިވަޕޫލްގެ ކޯޗު ޔާގެން ކްލޮޕް ބުނީ އޭނާގެ ކުޅުންތެރިން ޕްރެކްޓިހަށް ހާޒިރު ވަނީ އަމިއްލަ އަށް ބޭނުންވެގެން ކަމަށާއި އެކަމަށް ކްލަބުގެ ފަރާތުން މަޖުބޫރެއް ނުކުރާނެ ކަމަށެވެ. އަދި ކުޅުންތެރިން ޕްރެކްޓިހުގައި ބައިވެރިނުވިޔަސް އަދަބެއް ނުދޭނެ ކަމަށާއި އެންމެ ފުރަތަމަ އިސްކަން ދޭނީ ކުޅުންތެރިންގެ ސަލާމަތާއި ރައްކާތެރިކަމަށް ކަމަށެވެ.\n“އެއީ ކުޅުންތެރިންގެ އަމިއްލަ ނިންމުމެއް. އެއްވެސް ކުޅުންތެރިޔަކު ޕްރެކްޓިހުގަައި ބައިވެރިވާން ބޭނުން ނުވާނަމަ އެ ނިންމުމަށް އަހަރެން އިހުތިރާމް ކުރާނަން. އަހަރެން ވާނީ ސެޝަން ފެށުމުގެ ކުރިން މިވާހަކަ ކުޅުންތެރިން ގާތުގައި ބުނެފަ. އާންމުގޮތެއްގަ ކޮންޓްރެކްޓުގައި ސޮއި ކުރާއިރު އަހަރެން ބުނާ ގޮތަކަށް ބުނާ ގަޑިއަކަށް ކުޅުންތެރިން ހާޒިރު ވާން ޖެހޭ. އެކަމަކު މިހާލަތުގައި ޕްރެކްޓިހަށް އައުން ރައްކާތެރިކަމަށް ނުފެންނަ ނަމަ އަންނާކަށް ނުޖެހޭ. އެކަމަށް އެއްވެސް ހުރަހެއް އަދި އަދަބެއް ވެސް ނެތް،“ ކްލޮޕް ބުންޏެވެ.\nޕްރިމިއާ ލީގުގެ ގިނަ ކްލަބްތަކުން ވަނީ ކޮވިޑް-19 އަށް ކުޅުންތެރިންނާއި ސްޓާފުން ޓެސްޓްކޮށްފަ އެވެ. އެގޮތުން ފާއިތުވެދިޔަ ދެ ދުވަހު 748 މީހަކު ޓެސްޓު ކުރިއިރު، ތިން ކްލަބަކުން ހަ ކުޅުންތެރިއަކު ވަނީ ވައިރަހަށް ފައްސި ވެފައެވެ. ބައްޔަށް ފައްސިވި ހަ ކުޅުންތެރިންވެސް މިހާރު ވަނީ އެކަހެރި ކޮށްފައެވެ.\nރިޕޯޓުތައް ބުނާ ގޮތުން ލީގުގެ މެޗުތައް ސަޕޯޓަރުން ނުވައްދާ ކުޅޭ ގޮތަށް ޖޫން މަހުގެ 12 ވަނަ ދުވަހު ފަށަން އިނގިރޭސި އެފްއޭ އިން އަންނަނީ މަސައްކަތް ކުރަމުންނެވެ. ލީގު އެއްކޮށް ކެންސަލްކުރަން މީގެ ކުރިން ބައެއް ކްލަބްތަކުން ވާހަކަ ދެއްކި ނަމަވެސް މިހާރު އެ ހިޔާލު ކްލަބްތަކުން ދޫކޮށްލާފައިވާ ކަމަށް ޕްރިމިއާ ލީގުގެ ޗީފް އެގްޒެކްޓިވް ރިޗަޑް މާސްޓާސް ވަނީ ދާދި ފަހުން ވިދާޅުވެފައެވެ.


SunOnline: Didi vakikuran Qasim vaki kolhakah vote nudhevvi\nދީދީ ވަކިކުރަން ގާސިމް ވަކި ކޮޅަކަށް ވޯޓު ނުދެއްވި\n28 Aug 2019, 19:48\nމާމިނގިލި ދާއިރާގެ މެމްބަރު -- ފޮޓޯ/ މަޖިލިސް\nސުޕްރީމް ކޯޓުގެ ފަނޑިޔާރު ކަމުގައި ހުންނެވި އަބްދުﷲ ދީދީ ފަނޑިޔާރު ކަމުން ވަކިކުރުމަށް މިއަދު ރައްޔިތުންގެ މަޖިލީހުގައި ނެގި ވޯޓުގައި ވަކި ކޮޅަކަށް ވޯޓު ނުދެއްވާ ހަމައެކަނި މެމްބަރަށް މާމިނގިލި ދާއިރާގެ މެމްބަރު، އަދި ޖުމްހޫރީ ޕާޓީގެ ލީޑަރު ގާސިމް އިބްރާހިމް ވެއްޖެއެވެ.\nއަބްދުﷲ ދީދީ ވަކިކުރަން މަޖިލީޙުގެ މިއަދު ޖަލްސާގައި ބައިވެރިވި މެމްބަރުންގެ ތެރެއިން 72 މެމްބަރުން ވަނީ ވޯޓު ދެއްވާފަ އެވެ. އެއްވެސް ކޮޅަކަށް ވޯޓުދޭން ނުފެންނަ ކަމަށް ވޯޓު ދެއްވީ އެންމެ މެމްބަރެކެވެ. އެއީ ސަރުކާރު ކޯލިޝަންގެ މެމްބަރު ގާސިމް އެވެ.\nމަޖިލީހުގައި ޖުމްހޫރީ ޕާޓީ ތަމްސީލު ކުރައްވާ އިތުރު މެމްބަރުން ކަމުގައިވާ ކެންދޫ ދާއިރާގެ މެމްބަރު އަލީ ހުސައިން، ދަނގެތި ދާއިރާގެ މެމްބަރު މުހައްމަދު ނާޒިމް، ތިމަރަފުށި ދާއިރާގެ މެމްބަރު އަބްދުﷲ ރިޔާޒް އަދި އިސްދޫ ދާއިރާގެ މެމްބަރު އަލީ ހަމީދު ވެސް ވޯޓު ދެއްވީ ފަނޑިޔާރުންކަމުން ދީދީ ވަކި ކުރުމަށް ފެންނަ ކަމަށެވެ.\nމިއަދުގެ ވޯޓުގައި ބައިވެރިނުވާ ފަސް މެމްބަރުން ތިއްބެވެ. އެއީ ޕީޕީއެމްގެ ދެ މެމްބަރުންނާއި، ޕީއެންސީގެ ދެ މެމްބަރުންގެ އިތުރުން އެމްޑީއޭގެ މެމްބަރެކެވެ.\nއެ މެމްބަރުންނަކީ ތ. ގުރައިދޫ ދާއިރާގެ މެމްބަރު ގައްސާން މައުމޫން، މަހިބަދޫ ދާއިރާގެ މެމްބަރު އަހްމަދު ތޯރިގް، މާވަށު ދާއިރާގެ މެމްބަރު މުހައްމަދު ސައީދު، ފެލިދޫ ދާއިރާގެ މެމްބަރު ފަޒުލް ރަޝީދު، ކުޑަހުވަދޫ ދާއިރާގެ މެމްބަރު އަހްމަދު އާމިރު އެވެ.\nމެމްބަރުންގެ ވޯޓާއެކު މަޖިލީހުގެ ނައިބު ރައީސް އީވާ އަބްދުﷲ ވަނީ ދީދީ ފަނޑިޔާރުކަމުން ވަކިވި ކަން އިއުލާނު ކުރައްވާފަ އެވެ.\nއަބްދުﷲ ދީދީގެ ސުލޫކީ މައްސަލައެއް ޖޭއެސްސީއިން ބަލަން ފަށާފައިވާ ފުލުހުން އެ ކޮމިޝަނަށް ފޮނުވި ސިޓީއަކާ ގުޅިގެންނެވެ. ޖޭއެސްސީއިން އެމައްސަލަ ބަލައި އެކުލަވާލި ތަހުގީގު ރިޕޯޓުގައި ބުނެފައިވަނީ ފަނޑިޔާރުންގެ ސުލޫކީ މިންގަނޑު ތަކުގެ ތެރެއިން ނުވަ މިންގަނޑަކާ ދީދީ ހިލާފުވެފައިވާ ކަމަށެވެ.\nހުރިހާ ކަމަކަށް ބަލާއިރު ފަނޑިޔާރުންގެ ސުލޫކީ މިންގަނޑާ އެތައް ގޮތަކުން ދީދީ ހިލާފުވެފައިވާކަން ބުއްދީގެ ހަމަތަކުން ބުރަވެވޭ ކަމަށް ތަހުގީގު ރިޕޯޓުގައި ވަނީ ބުނެފަ އެވެ.\nކުރީގެ ފަނޑިޔާރު އަބްދުﷲ ދީދީ\nސީވީއެފްގެ 'ތީމެޓިކް އެމްބެސެޑަރު' ކަމަށް މަޖިލިސް ރައީސް!\nދެން އޮތީ އާންމު ސިއްހަތުގެ ބިލަށް ހިޔާލު ހޯދާ ބައްދަލުވުން\nއެއްވެއުޅުން ހަނިކުރާ މާއްދާ އިސްލާހުކުރަން ގޮވާލައިފި


Raees Yameen minivan kuran govaali garaaru Jaabir anburaa nangavaifi\nޔާމީން މިނިވަންކުރަން ގޮވާލި ގަރާރު ޖާބިރު އަނބުރާ ނަންގަވައިފި\nކާށިދޫ ދާއިރާގެ މެންބަރު އަބްދުﷲ ޖާބިރު -- ފޮޓޯ: މަޖިލީސް\nމާފުށީ ޖަލުގައި ފަސް އަހަރުގެ ޖަލު ހުކުމެއް ތަންފީޒު ކުރައްވަމުން ގެންދަވާ ކުރީގެ ރައީސް އަބްދުﷲ ޔާމީން މިނިވަން ކުރަން ގޮވާލައްވައި ރައްޔިތުންގެ މަޖިލީހަށް ޑީއާރުޕީގެ ލީޑަރު އަދި ކާށިދޫ ދާއިރާގެ މެންބަރު އަބްދުﷲ ޖާބިރު ހުށަހެޅުއްވި ގަރާރު އަނބުރާ ނަންގަވައިފި އެވެ.\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ޖާބިރު ފުރަތަމަ ފޮނުއްވި ސިޓީއެއްގައި ވަނީ ކޮވިޑް-19ގެ ބަލިމަޑުކަމުގެ ހާލަތުގައި ސިޔާސީ ވާދަވެރިކަން ދޫކޮށްލުމުގެ ގޮތުން އިދިކޮޅު ލީޑަރު، ރައީސް ޔާމީން މިނިވަންކޮށް އެމަނިކުފާނުގެ އެހީތެރިކަން ވެސް ސަރުކާރުން ހޯދުމަށް ގޮވާލާ ގަރާރެއް މަޖިލީހަށް ހުށަހެޅުއްވި ކަމަށެވެ.\nނަމަވެސް ފަހުން ރައީސް ނަޝީދަށް ޖާބިރު ދެވަނަ ސިޓީއެއް ފޮނުއްވި އެވެ. އެ ސިޓީގައި ވަނީ ޔާމީނަށް ކުރި ހުކުމުގެ މައްސަލައަކީ ހައި ކޯޓުގައި ހިނގަމުންދާ މައްސަލައަކަށް ވާތީ އާއި މަޖިލީހުން އަލުން އެ ކަމުގެ މަސައްކަތް ކުރުމަކީ ތިން ބާރު ވަކި ކުރެވިފައިވާ ރިޔާސީ ނިޒާމެއްގައި އެދެވޭ ގޮތަކަށް ނުވާނެތީވެ އެ ގަރާރު އަނބުރާ ނަންގަވާ ކަމަށެވެ.\nކްރިމިނަލް ކޯޓުން ރައީސް ޔާމީނަށް ފަސް އަހަރުގެ ޖަލު ހުކުމެއް އިއްވީ މިދިޔަ އަހަރުގެ ނޮވެމްބަރު މަހުގަ އެވެ. އެއީ އެމަނިކުފާނުގެ ވެރިކަމުގައި ހިންގި އެމްއެމްޕީއާރްސީގެ ބޮޑު ހިޔާނާތުގެ ތެރެއިން އެމަނިކުފާނުގެ އެކައުންޓަށް އެއް މިލިއަން ޑޮލަރު ލޯންޑަ ކުރެއްވި ކަމަށް ތުހުމަތު ކުރެވޭ މައްސަލާގަ އެވެ.\nއެމްއެމްޕީއާރުސީ ބޮޑު ހިޔާނާތުގެ ތެރެއިން މިހާތަނަށް ދައުވާކޮށް ހުކުމް ކޮށްފައި ވަނީ ވެސް ރައީސް ޔާމީންގެ މައްޗަށް އެކަންޏެވެ. އެ މައްސަލާގައި ބޮޑެތި ތުހުމަތުތައް ކުރެވޭ ކުރީގެ ނައިބު ރައީސް އަހުމަދު އަދީބާއި އެމްއެމްޕީއާރުސީ އޭރުގެ މެނޭޖިން ޑިރެކްޓަރު އަބްދުﷲ ޒިޔަތަށް ޔާމީންގެ ވެރިކަމުގައި ހުކުމް ކުރި ނަމަވެސް ފަހުން މި ވެރިކަމުގައި މަތީ ކޯޓުތަކުން އެ ހުކުމްތައް ބާތިލު ކުރި އެވެ. ފަހުން އަލުން ދައުވާ ކުރި ނަމަވެސް ޝަރީއަތްތައް ވަނީ މެދުކެނޑިފަ އެވެ.\nރައީސް ޔާމީން ލީޑް ކުރައްވާ އިދިކޮޅު ޕީޕީއެމް/ޕީއެންސީ ކޯލިޝަނުން ގަބޫލު ކުރަނީ އެ މަނިކުފާނުގެ މައްޗަށް ނުހައްގު ދައުވާއެއް އުފުލައި އިއްވާފައި ވަނީ ނުހައްގު ހުކުމެއް ކަމަށެވެ. އެންމެ ބޮޑު ސަބަބަކަށް އެ ކޯލިޝަނުން ބުނަނީ ވެސް ޔާމީންގެ މައްޗަށް އެކަނި އެ މައްސަލާގައި ހުކުމް އިއްވުމެވެ. އެމަނިކުފާނުގެ ފަރާތްޕުޅުން ހައި ކޯޓުގައި މައްސަލަ އިސްތިއުނާފު ކުރިއިރު، ކޮވިޑްގެ ހާލަތާ ގުޅިގެން އެ ޝަރީއަތްތައް ވެސް ވަނީ މެދުކެނޑިފަ އެވެ.\nސިޔާސީ މައިދާނުގައި ރައީސް ޔާމީނާ އެންމެ ވާދަވެރިކޮށް އުޅުއްވާ ރައީސް ނަޝީދު ވެސް ފަހުން ވަނީ އެކަން ފާހަގަކުރައްވައިފަ އެވެ. ރައީސް ނަޝީދު ވިދާޅުވެފައި ވަނީ އެމްއެމްޕީއާރުސީ ހިޔާނާތުގެ މައްސަލާގައި ހަމައެކަނި ރައީސް ޔާމީން ޖަލުގައި ބެހެއްޓުމުގެ އިންސާފެއް އެމަނިކުފާނަށް ވިސްނިވަޑައިނުގަންނަވާ ކަމަށެވެ.\nރައީސް އަބްދުﷲ ޔާމީން ރައްޔިތުންގެ މަޖިލިސް ހައިކޯޓް + އަބްދުﷲ ޖާބިރު ރައީސް ޔާމީންގެ ޝަރީއަތް


Naagin4dhen naanaane, dhen othee Naagin5| Mihaaru\nކޮރޯނާވައިރަހާ ހެދި އިންޑިއާގައި ލޮކްޑައުން އިއުލާންކުރުމާ އެކު، ކަލާޒް އިން ދައްކަމުން ދިޔަ ސިލްސިލާ "ނާގިން"4ވަނަ ސީޒަން ހުއްޓުމަކަށް އައިސްފައިވާތީ، ޝޯ ދެއްކުން މަޑުޖެހުނު ހިސާބުން އެ ސީޒަން ނިންމައިލީ ކަމަށާއި ކުރިއަށް ދެން އޮންނާނީ ފަސް ވަނަ ސީޒަން ކަމަށް ޕްރޮޑިއުސަރު އެކްތާ ކަޕޫރް ބުނެފި އެވެ.\nއެ ވާހަކަ އޭނާ ސޯޝަލް މީޑިއާގައި އާންމުކުރި ވީޑިއޯއެއްގައި ހިއްސާކޮށްފައި ވަނީ "ނާގިން 4" ގެ ދެ ބަތަލާ އެކު އެ ޝޯއިން ވަކިވެއްޖެ ކަމަށް ވެސް އަޑުތައް އަރާފައި ވަނިކޮށެވެ. އޭގެ ތެރެއިން އެކަކީ "ބިގް ބޮސް" ސީޒަން 13 ގައި ވާދަކުރުމަށް ފަހު، މާޗް މަހުގެ ތެރޭގައި "ނާގިން 4" ގެ ކާސްޓާ ގުޅުނު ރަޝްމީ ދެސާއީ އެވެ.\nއޭނާ ކުރި ޓްވީޓެއްގައި ވަނީ އެ ސިލްސިލާ އިން ދެން ނުފެންނާނެ ކަމަށާއި އެކްތާ ދިން ފުރުސަތަށް ޝުކުރު އަދާކުރާ ކަމަށް ވެސް ބުނެފަ އެވެ.\nއެކްތާ ބުނިގޮތުގައިި ރަޝްމީ އަށް "ނާގިން 4" އިން ދިނީ ހާއްސަ ފެނިލުމެކެވެ.\nރިޕޯޓްތައް ބުނާގޮތުން މި ސީޒަނުން ދެން ވަކިވެފައި ވަނީ ސިލްސިލާގެ އެއް ލީޑް ބަތަލާ ކަމަށްވާ ނިއާ ޝަރުމާ އެވެ. އެކަމަކު އޭނާ ދެން ނާގިންގެ ކުރިއަށް ހުރި ބައިތަކުން ފެނުމާ ދޭތެރޭ ރަސްމީކޮށް އެއްވެސް ވާހަކައެއް ހިއްސާކޮށްފަ އެވެ.\n"ނާގިން 4" މިދިޔަ އަހަރުގެ ޑިސެމްބަރު މަހުގެ ކުރީކޮޅު ދައްކަން ފެށި އިރު، އޭގެ ލީޑް ތަރިންނަކީ ނިއާ އާއި ޖޭސްމިން ބާސިންގެ އިތުރުން ވިޖެޔަންދުތަ ކުމޭރިއާ އެވެ.\nރިޕޯޓްތައް ބުނާގޮތުން ލޮކްޑައުން ނިމި، ޝޫޓިންތައް އަލުން ފެށުމުގެ ހުއްދަ ލިބުމާ އެކު "ނާގިން 5" ގެ މަސައްކަތް ފަށައި ބެލުންތެރިންނަށް ގެނެސްދޭން ފަށާނެ އެވެ. އަދި އާ ސީޒަނުން، "ނާގިން 3" ގައި މުހިއްމު ރޯލެއް ކުޅުނު ބަތަލާ ސުރުބީ ޖޯތީ ފެނުމުގެ ފުރުސަތު ވެސް ބޮޑު ކަމަށްވެ އެވެ.\nމީގެ އިތުރުން ފަސް ވަނަ ސީޒަނުގެ ބަތަލުގެ ރޯލް ސޮނީ ޓީވިން ގެނެސްދިން "ބޭހަދު 2" ގެ ބަތަލު ޝިވިން ނަރަންގަށް ހުށަހަޅާފައިވާ ކަމަށް ބައެއް ނޫސްތަކުން ބުންޏެވެ.


SunOnline: Football Transfer: Akram Abdul Ghanee anekkaaves New Radiant Sports Club ah soikoffi\nއަކޫ އަނެއްކާވެސް ނިއުއަށް ސޮއިކޮށްފި\nއަޙްމަދު މުޖްތަބާ 17 Dec 2016, 17:47\nއޫރިދޫ ދިވެހި ޕްރިމިއާ ލީގްގައި ވެލެންސިއާގެ އަކްރަމް އަބްދުލް ޣަނީ (ކ) ވިކްޓަރީގެ ކުޅުންތެރިއެއްގެ އަތުން ބޯޅަ ހޯދަން މަސައްކަތްކުރަނީ. އަންނަ ސީޒަންގައި އަކޫ ފެނިގެން ދާނީ ނިއުރޭޑިއަންޓް ސްޕޯޓްސް ކްލަބުން --- ސަން ފައިލް ފޮޓޯ\nމިދިޔަ ސީޒަންގައި ކްލަބު ވެލެންސިއާއަށް ކުޅުނު ޑިފެންސިވް މިޑްފީލްޑަރު އަކްރަމް އަބްދުލް ޣަނީ (އަކޫ)، އަނެއްކާވެސް ނިއުރޭޑިއަންޓް ސްޕޯޓް ކްލަބަށް ސޮއިކޮށްފިއެވެ. މިއީ އޭނާ ނިއުއާ ގުޅުނު ތިން ވަނަ ފަހަރެވެ.\nނިއުގެ އާ ޖެނެރަލް ސެކްރެޓަރީ އަހްމަދު ނިޔާޒު މޫސާ (ޓެޑް) ވިދާޅުވީ، ކުރިއަށް އޮތް ފުޓްބޯޅަ ސީޒަނަށް އެ ކްލަބު ވަރުގަދަކުރުމުގެ މަސައްކަތް މިހާރު ފަށާފައިވާ ކަމަށާއި އެގޮތުން، އަކޫ އެ ކްލަބަށް ސޮއިކޮށްފައި ވަނީ އެއް އަހަރު ދުވަހުގެ އެއްބަސްވުމެއްގެ ދަށުން ކަމަށެވެ.\nވޭތުވެދިޔަ އަހަރު ތަކުގައި ރާއްޖޭގެ ގައުމީ ފުޓްބޯޅަ ޓީމުގައި ވެސް މުހިއްމު ދައުރެއް އަދާކޮށްފައިވާ، އަކޫ ވަނީ، މިދިޔަ ސީޒަންގައި ކްލަބު ވެލެންސިއާއަށް ބަދަލުވުމުގެ ކުރީން، ނިއުއާއެކު 2012 އިން ފެށިގެން ނިއުގައި ކާމިޔާބު ދުވަސްތަކެއް ހޭދަކޮށްފައެވެ.\nއަކްރަމަކީ 2013 ވަނަ އަހަރުގެ ފުޓްބޯޅަ ސީޒަންގައި 100 ޕަސެންޓް މޮޅުވުމުގެ ތާރީޚީ ރެކޯޑަކާއެކު ނިއުރޭޑިއަންޓުން އެފަހަރުގެ ދިވެހި ލީގު ކާމިޔާބުކުރި އިރު، އެ ކާމިޔާބީގައި މުހިއްމު ދައުރެއް އަދާކުރި ކުޅުންތެރިއެކެވެ.\n"އަޅުގަނޑުމެން މި ބަލަނީ، ކުރިއަށް އޮތް ދެތިން ދުވަހެއްގެ ތެރޭގައި އިތުރު ތިން ކުޅުންތެރިއަކު ޓީމަށް ސޮއިކުރާނޭ ކަމަށް. އޭގެ ތެރޭގައި ގައުމީ ޓީމަށް ކުޅެމުން އަންނަ މުހިންމު ކުޅުންތެރީން ވެސް ހިމެނޭ،" ނިއުގެ ޖެނެރަލް ސެކްރެޓަރީ ވިދާޅުވިއެވެ.\nވޭތުވެ ދިޔަ ހަތަރު ވަރަކަށް އަހަރު ރާއްޖޭގެ ފުޓްބޯޅައިގެ އެންމެ ގަދަ ބާރުގެ ގޮތުގައި އޮތް ނިއުއަށް ނިމި ދިޔަ ސީޒަނުގައި އެދެވޭ ކާމިޔާބީއެއް ލިބިފައެއް ނުވެއެވެ. އެގޮތުން، ޒުވާން ކުޅުންތެރީން ތަކަކާއެކު މިދިޔަ ސީޒަނާ ކުރިމަތިލީ ނިއުއިން ލީގު ނިންމާލީ ފަސްވަނައިގައި އޮވެއެވެ.\nސަންއަށް އެނގިފައިވާ ގޮތުގައި، ނިއުއިން މިހާރު ވާހަކަދައްކަމުން ގެންދަނީ، ގޯލްކީޕަރު އިމްރާން މުހައްމަދާއި، ޑިފެންޑަރު އަހްމަދު އަބްދުﷲ (ލިލީ)ގެ އިތުރުން ހުނަރުވެރި ފޯވާޑް އަލީ ފާސިރު (ސެންޓޭ) އާއެވެ.


2018 ވަނަ އަހަރުގެ ބަޖެޓްގައި އައި-ހެވަން ޕްރޮޖެކްޓަށް0ރުފިޔާ! — Ihavandhoo.com\n2018 ވަނަ އަހަރުގެ ބަޖެޓްގައި އައި-ހެވަން ޕްރޮޖެކްޓަށް0ރުފިޔާ!\n16 ނޮވެމްބަރު 20170މުހައްމަދު އަކްރަމް\nއިހަވަންދިއްޕޮޅުގައި ތަރައްޤީކުރާނެ ކަމަށް ސަރުކާރުން ބުނަމުން އަންނަ އައިހެވަން މަޝްރޫއުއަށް، 2018 ވަނަ އަހަރު އެއްވެސް ރުފިޔާއެއް ހަރަދު ނުކުރުމަށް ބަޖެޓް ކޮށް، 2018 ވަނަ އަހަރަށް ލަފާކުރާ ދައުލަތުގެ ބަޖެޓް ރައްޔިތުންގެ މަޖިލީހަށް ހުށަހަޅައިފިއެވެ. އަންނަ އަހަރަށް ލަފާކޮށް އިއްޔަ ސަރުކާރުން ރައްޔިތުންގެ މަޖިލީހަށް ހުށަހެޅި 27.9 ބިލިއަން ރުފިޔާގެ ބަޖެޓްގައި، ސައުދީ ފަންޑުގެ ލޯން އެހީގައި ތަރައްޤީ ކުރަން ނިންމާފައިވާ އައި-ހެވަން ޕްރޮޖެކްޓަށް 2018 ވަނަ އަހަރު އެއްވެސް ހަރަދެއް ކުރުމަށް ނިންމާފައި ނުވާއިރު 2019 ވަނަ އަހަރު 122.4 މިލިއަން އަދި 2020 ވަނައަހަރު 244.9 މިލިއަން ރުފިޔާ އައި-ހެވަން ޕްރޮޖެކްޓަށް ހަރަދު ވާނެކަމަށް ލަފާކޮށްފައިވެއެވެ.\n2018 ވަނަ އަހަރަށް ލަފާކުރާ ބަޖެޓުން 2018 އަންނަ އަހަރު އައި-ހެވަން ޕްރޮޖެކްޓަށް ހަރަދުކުރުމަށް ނިންމާފައި ނުވިނަމަވެސް، 2017 ވަނައަހަރު ހަރަދުކުރުމަށް ރައްޔިތުންގެ މަޖިލީހުން ފާސްކުރި ބަޖެޓްގައި އައި-ހެވަން ޕްރޮޖެކްޓަށް 2018 ވަނަ އަހަރު 104.4 މިލިއަން އަދި 2019 ވަނަ އަހަރު 169 މިލިއަން ރުފިޔާ ހަރަދުވާނެކަމަށް އަންދާޒާ ކޮށްފައިވެއެވެ. އަދި ހަމަ އެހެންމެ 2017 ވަނައަހަރަށް ރައްޔިތުންގެ މަޖިލީހުން ފާސްކުރި ބަޖެޓްގައި މިއަހަރު އައި-ހެވަން ޕްރޮޖެކްޓަށް 33.8 މިލިއަން ރުފިޔާ ހަރަދުކުރުމަށް ކަނޑައަޅާފައިވެއެވެ.\nމަދުވެގެން 14000 މީހުންގެ އާބާދީއަކަށް އަމާޒުކޮށްގެން ހިންގާ، އެއް ބިލިއަން ޑޮލަރުގެ އައިހެވަން މަޝްރޫއަކީ އިހަވަންދިއްޕޮޅުގައި ޒަމާނީ ބަނދަރެއް ހިމެނޭ ގޮތަށް ބަނދަރުގެ ވިޔަފާރިއަށް ސަޕޯޓު ކުރާ އިތުރު އިންޑަސްޓްރީ ކަމުގައިވާ ވެއާހައުސިން، ޕެކޭޖިން، ޕްރޮސެސިން، މެނިފެކްޗަރިން، އިންޓާނޭޝަނަލް ކްރޫޒް ފެސިލިޓީ އަދި އެއާޕޯޓަކާއި ރިއަލް އެސްޓޭޓްގެ ބައިތައްވެސް ހިމެނޭ ގޮތަށް ތަރައްގީ ކުރަން ހަމަޖެހިފައިވާ މަޝްރޫއެކެވެ. އެ މަޝްރޫއަށް އިންޑިއާ އަދި ސައުދީ ފަންޑުން އިންވެސްޓް ކުރަން މީގެ ކުރިން ޝައުގުވެރިކަން ފާޅުކޮށްފައިވެ އެވެ.\nއައިހެވަން މަސްރޫއާއި ބެހޭގޮތުން ބައެއްބޭފުޅުން ދައްކަވާފައިވާ ފާހަގަކޮށްލެވޭ ވާހަކަތައް:\n12 ޖޫން 2015 - "އައިހެވަން މަޝްރޫ މިއަހަރު ފަށާނެ" ޓޫރިޒަމް މިނިސްޓަރު އަހްމަދު އަދީބު\n30 ނޮވެމްބަރ 2015 – "އައިހެވަން މަޝްރޫއު ސައުދީ އިންވެސްޓްމަންޓް ފަންޑުން ނަގާނެ ކަމުގެ ވަރަށް ބޮޑު އުންމީދެއް އެބައޮތް" އިކޮނޮމިކް މިނިސްޓަރ މުހައްމަދު ސައީދު.\n10 ޑިސެމްބަރ 2015 – "އައިހެވަން އަށް އިންވެސްޓްކުރަން ސައުދީ ފަންޑް ތައްޔާރު" ފިޝަރީޒް މިނިސްޓަރު ޑރ. މުހައްމަދު ޝައިނީ\n12 އޭޕްރިލް 2016 – "އައިހެވަންގައި ބައިވެރިވުމަށް އިންޑިއާ އޮތީ ތައްޔާރަށް" އިންޑިޔާގެ ބޮޑުވަޒީރު ނަރެންދުރަ މޯދީ\n23 މެއި 2016 - އައިހެވަން ޕްރޮޖެކްޓްގެ ބިން ހިއްކުމުގެ މަސައްކަތް މިދިޔައަހަރު ފަށާނެ ކަމަށް، ހއ ހޯރަފުށީގެ ނަރުދަމާ ނިޒާމު އިފްތިތާހު ކުރުމަށް އެ ރަށުގައި ބޭއްވި ރަސްމިއްޔާތުގައި ވާހަކަފުޅު ދައްކަވަމުން ރައީސް ޔާމީން ވިދާޅުވި.\n24 ޖެނުއަރީ 2017 - "އައިހެވަން އަށް މިހާތަނަށް ހުށަހެޅުމެއް ނާދޭ: ޝައިނީ" ފިޝަރީޒް މިނިސްޓަރު ޑރ. މުހައްމަދު ޝައިނީ\n"އައިހެވަންގެ ތަފްސީލީ ކުރެހުންތައް އޭޕްރީލް މަހަށް ނިމޭނެ": ރައީސް ޔާމީން


Amir Mansoor miee Raajjey ge "franchise"!\nއާމިރު މަންސޫރު މިއީ ރާއްޖޭގެ "ފްރެންޗައިޒް"!\nލީލީ އިންޓަނޭޝަނަލްގެ އެމްޑީ އާމިރު މަންސޫރު-\nއެންމެ ފުރަތަމަ މިއީ ކުޅިވަރުގައި ސަހުސިއްޔަތެކެވެ. ދިވެހި ޓެނިހުގައި މި އަށް ވުރެ މަޝްހޫރު ނަމެއް އަދި ވެސް ނުފެނެ އެވެ. އެ ކުޅިވަރުގައި އޭނާ އަށް ނުލިބޭ ކާމިޔާބީ އެއް ރާއްޖެ އަކުނެތެވެ. ރަން ޒަމާނުގައި އޭނާއަކީ އެންމެ ވިދާލި ތަރިއެކެވެ. ކުޅިވަރުގެ ތެރެއިން އުފެދިގެން އައި މި ސަހުސިއްޔަތު ވިޔަފާރީގެ ދާއިރާގައިވެސް ވެފައި މި އޮތީ ވަރުގަދަ ނަމަކަށެވެ. އެންމެ ކުރިއްސުރެން ފެށިގެން ވިޔަފާރިއަށް އުފެދުނު ޝައުގުގައި ފުރަތަމަ ވެސް ވިއްކަން ފެށީ ކުދިކުދި އެކި ޒާތްޒާތުގެ މުދަލެވެ. އޭގެ ފަހުން އިމްޕޯޓު މުދާ ވެސް ވިއްކި އެވެ. މިއީ، ރާއްޖޭގެ އެންމެ ބޮޑު އެއް ކުންފުނި ކަމަށްވާ ލިލީ އިންޓަނޭޝަނަލްގެ މެނޭޖިން ޑިރެކްޓަރު އާމިރު މަންސޫރުގެ ވާހަކަ ފަށަން ޖެހޭ ހިސާބެވެ.\n"ފުޅުބޯޅަ އަށް ވަރަށް ލޯބި ކުރިން ކުރިން. އެކަމަކު އަނިޔާވުމާ ބަލާބެލުމަށް ތަފާތު ވުމުން ބަދަލުކޮށްލީ. ޓެނިސް ނޭޝަނަލް ޓޯނަމަންޓުގައި ފުރަތަމަ ބައިވެރިވި ފަހަރު ފައިނަލަށް ގޮސް ހީނާ އަހުމަދު އަތުން ބަލިވީ. ދެވަނަ މުބާރާތުގައި ޗެމްޕިއަންކަން ހޯދިފަހުން ވަރަށް ގިނަ އަހަރު ހިފެހެއްޓިން އެގޮތުގައި،" ޓެނިސް ކުޅޭތާ 30 އަހަރު ޓެނިހުގައި ކުރި ތަޖުރިބާތައް އާމިރު "އަވަސް" އާ ހިއްސާ ކުރި އެވެ.\nވިޔަފާރީގެ މަސައްކަތުގެ ކުރިއަށް ޖެހިލާނަމަ އާމިރު ފުރަތަމަ މަސައްކަތް ފެއްޓެވީ، އޮޑިޓް އޮފީހުން އެވެ. އެ ވަޒީފާގައި އުޅުއްވަމުން ކުދިކުދި ދޯނި ފަހަރު ހޯއްދަވައިގެން މަހަށް ގޮސް އުޅުނެވެ. އަދި މަސް ގެނެސް ރިސޯޓު ތަކަށް ވިއްކަނީ އެވެ. އަދި މަޑުމަޑުން ދިޔައީ އެކަންތައް ތަރައްގީ ކުރަމުން އެވެ. އޮޑިޓް އޮފީހުގައި އުޅުމަށް ފަހު ދެން ބަދަލުވީ ސަފާރީ ޓުއާސްގެ ވަޒީފާ އަށެވެ. އެތަނުގެ އެކައުންޓެންޓެއްގެ ވަޒީފާ އަދާކުރި އެވެ.\n"ކުދި ދޯނިފަހަރު ނަގައިގެން ރިސޯޓުތަކަށް އެއްޗިހި ގެންދިއުމުގެ މަސައްކަތް ފެށީ. އޭގެން އަޅުގަނޑަށް ވަރަށް ރަނގަޅު އާމްދަނީއެއް ލިބުނު. ސަފާރީ ޓުއާސްގެ ރިސޯޓުތައް ބޭރުގެ މެނޭޖުމަންޓަކުން ނެގީމަ އަޅުގަނޑު ކުޑަކޮށް އެކަންތަކާ ދުރުވެލީ،" އާމިރު ބުންޏެވެ.\nއޭގެ ފަހުން އާމިރު ދިޔައީ މ. މުއްޔަށެވެ. އެ ރަށުގައި ބޮޑު މަސް ސެންޓަރެއް ހަދައި އެކަން ފުޅާކުރީ އެވެ. ނަމަވެސް އެކަން ހުއްޓުމާއެކު ދެން އުފެއްދީ "ޔުނިފުޑްސް" އެވެ.\n"ޔުނިފުޑްސް އިން ޕެރިސަބަލްސް ސަޕްލައި ކުރަން ފެށީ. އޭރު ވެސް އަޅުގަނޑު އެވިއަން ވޯޓާ، ސެން ޕެލެގަނޯ ފަދަ އަޕްމާކެޓު ވޯޓާ ސަޕްލައި ކުރަން ފެށީ. އެކަން ކުރަނީ ކުޑަކުޑަ ދެ ތިން ޕިކަޕުން،" އާމިރު ބުންޏެވެ.\nމި ދުވަސްވަރު ލިލީ ކުންފުނިން އާމިރު އަށް އެޕްރޯޗް ކުރި އެވެ. ސަބަބެއް ކަމަށް ވަނީ މާކެޓުގައި މުހިންމު ހައި ރޭންޖުތަކެއް އާމިރު ރާއްޖެ ގެނައުމެވެ.\n"ލިލީއާއެކު ވަން އެންޑް ހާފް އިޔާސް ނެގޯސިއޭޝަން ދިޔަ. ލިލީން އެޕްރޯޗް ކުރީވެސް. ދެން އަޅުގަނޑުމެން ލިލީ އަށް ބަދަލުވީ. އަޅުގަނޑު އުފެއްދި އެއްޗެއް ލިލީ އިންޓަނޭޝަނަލް އާއި ލީލީ އެފްއެންބީ [ފުޑް އެން ބެވަރޭޖަސް] އަކީ. ގްރޭފް އެކްޕެކްޓޭޝަންއަކީ އަޅުގަނޑު އުފެއްދި ކުންފުންޏެއް. މި ކުންފުނިތައް މި ހިންގަނީ ލިލީގެ ފޮތްޕެއްގެ ގޮތުގައި،" އާމިރު ލިލީއާއެކު ކުރަމުން ގެންދާ ތަޖުރިބާ އަވަސް އަށް ހިއްސާ ކުރި އެވެ.\nލިލީ އިންޓަނޭޝަނަލް އުފެއްދުން ވެގެން ދިޔައީ ލިލީ ގްރޫޕުގެ ވިޔަފާރިއަށް ވެސް ލިބުނު ބޮޑު ކުރިއެރުމަށެވެ. މީގެ ސިއްރަކީ އާމިރުގެ ނިޔަމިކަމުގައި ކުންފުނި ބައްޓަން ކުރި ގޮތެވެ. އޭނަގެ ތޫރު ވިސްނުމެވެ.\n"އަޅުގަނޑު ލިލީ އިންޓަނޭޝަނަލް އުފައްދާފަ ނުވިސްނަން މާކެޓުގައި މި ހުންނަ އާއްމު އެއްޗިއްސަކަށް. އަބަދު ވެސް 'ބިލީވް' ކުރީ ބްރޭންޑެއް ޑިވްލޮޕް ކުރަން. ބްރޭންޑެއް އުފެއްދުމަށް. މިސާލަކަށް 'ނެސްލޭ' ނޫނީ 'މެގީ' މިގޮތުން ބަލާނަމަ ދުނިޔޭގައި ނަން ހިނގާ ބްރޭންޑު ތަކެއް ޑިވްލޮޕް ކުރުން،" އާމިރު ބުންޏެވެ.\nއާމިރުގެ މި މަސައްކަތުން، ލިލީ އިންޓަނޭޝަނަލް ވަނީ ގިނަ ބްރޭންޑުތަކެއް ގެނެސްފަ އެވެ. އަދި މާކެޓުގެ އިތުބާރު ހޯދާފަ އެވެ.\nމި މަސައްކަތާއެކު އާމިރުގެ ދެން އެންމެ ހާއްސަ އެއް ކަމަކީ "ފްރެންޗައިޒާ" ދޯޅު މީހަކަށްވުމެވެ. އާމިރު ވަނީ ރާއްޖެ އަށް އެންމެ ފުރަތަމަ ފްރެންޗައިޒެއް ގެނެސްފަ އެވެ. ބޭރަށް ގޮސް ދިވެހިން ކާ މީރު ކެއުންތައް ދިވެހި ފަސްގަނޑަށް ގެނެސްދީފަ އެވެ. އާމިރު ދިވެހިންގެ އަރުތެރެ އަށް ގެނެސްދިން "މޭރީ ބްރައުން" ވެގެން ދިޔައީ މި ދާއިރާ އިން ހޯދި ބޮޑު އެންމެ އެއް ކުރިއެރުމަށެވެ.\nމިކަން އާމިރު އަށް ކާމިޔާބުވުމުގައި "ފުޑަށް" އާމިރު ހުންނަ ފޯރި މުހިންމު ދައުރެއް އަދާކުރި އެވެ. އެކަމަށް ފޯރި ހުންނަ ވަރަކީ މި ދާއިރާ އިން ކުދި ކޯސްތައް ވެސް ރާއްޖޭން ބޭރުގައި އާމިރު ވަނީ ފުރިހަމަ ކޮށްފަ އެވެ.\n"މި ދާއިރާ އަށް [ބޭރުގެ ރެސްޓޯރެންޓް ބްރޭންޑުތައް ގެންނަން] ނުކުތީ ރިސޯޓަށް ސަޕްލައި ކުރުން މިއީ ސީޒަނަލް ކަމެއް. އެހެންވެ ކޭޝް ފްލޯ މެނޭޖު ކުރަން މިކަން ފެށީ. މި ފެށުމުން ހުރިހާ ކަމެއް ގުޅުވައިލެވޭ. އެހެންވެ ފްރެންޗައިޒީއެއް ގެނައީ. ފުރަތަމަ މި ގެނައީ މޭރީ ބްރައުން. މިހާތަނަށް އެއްވެސް މައްސަލައެއް ނުޖެހި އެހެރަ ކުރިއަށް ދަނީ،" މީގެ ހަތް އަހަރު ކުރިން ހުޅުވި ފްރެންޗައިޒާ ބެހޭ ގޮތުން އާމިރު ބުންޏެވެ.\nހުޅުމާލޭގައި ޝޮޕިން ކޮމްޕްލެކްސް އެޅުމުގެ އެއްބަސްވުމުގައި ސޮއިކުރަން ބޭއްވި ރަސްމިއްޔާތުގައި އާމިރު (ކ) ގައި\n"މޭރީ ބްރައުން" އަށް ހަތް އަހަރުވެގެން ދާއިރު، މިތަނުގެ ވިޔަފާރި ދަނީ ދުވަހެއް ދުވަހަށް މައްޗަށެވެ. އަދި މުޅި ދުނިޔޭގެ އެކި ގައުމުތަކުގައި ހުރި މޭރީބްރައުންގެ ރެސްޓޯރެންޓްތަކަށް ވުރެ މި ތަނުގެ ވިޔަފާރި މިހާރު ވަނީ އިތުރުވެފަ އެވެ. އާމިރު އެކަން ފާހަގަ ކުރަނީ ފަހުރުވެރިކަމާއެކުގަ އެވެ. މީގެ އިތުރުން އަމިއްލަ އުފެއްދުމެއްގެ ގޮތުގައި ފްރެންޗައިޒް ސްޓައިލަށް "ޕިއްޒާ މީއްޔާ" ގެ ނަމުގައި ޕިއްޒާ ފިހާ ތަނެއް ވެސް އޭނާދަނީ ހިންގަމުންނެވެ.\n"ރާއްޖެ އަށް އެންމެ ފިޓުވާ އެއްޗެއް މޭރީބްރައުންއަކީ. ދުވަހު ވެސް ޑެލިވަރީ ނުހަދައި، އިޝްތިހާރެއް ވެސް ނުކުރަން. މިދިޔަ އަހަރު ދުނިޔޭގެ އައުޓްލެޓް ތަކުން އެންމެ ގިނަ ސޭލް ހަދާފައިވަނީ ރާއްޖޭގެ މޭރީ ބްރައުން. އެ މީހުންގެ ހުރިހާ އިޝްތިހާރު ތަކެއްގައި ވެސް ޖަހަނީ މިހާރު ރާއްޖޭގެ ފޮޓޯ. ސަބަބަކީ މި ތަން ތަފާތުވުން. އެއް ފަރާތުގައި މި އޮންނަނީ ޓެނިސް ކޯޓެއް. އަނެއް ފަރާތް ވެސް ތަފާތު. މިހެންވެ ވަރަށް މަގުބޫލު،" ދުނިޔޭގެ 300 ގައުމެއްގައި ހިންގާ މޭރީބްރައުން ރާއްޖެ ގެނައުމުގެ ތަޖުރިބާ ހިއްސާ ކުރި އެވެ.\nސީކްރެޓް ރެސިޕީ ހުޅުވަން ބޭއްވި ރަސްމިއްޔާތުގެ ތެރެއިން- ފޮޓޯ- އެމްއޭއެފް\nމީގެ ފަހުން، އާމިރު ދެން މި ގެނައީ، "ސީކްރެޓް ރެސިޕީ" އެވެ. މި ގެނައުމުގެ ވިސްނުން އާމިރުގެ ސިކުނޑި އަށް އައީ މުޅިން ތަފާތު އެއްޗެއް ގެނައުމަށެވެ. ހާއްސަކޮށް ވެރައިޓީ ގިނަ، ތަފާތު އެއްޗެއް ދިވެހިންނަށް ގެނެސް ދިނުމެވެ.\n"ރާއްޖެއަކީ އަން- ލިމިޓެޑް މާކެޓެއް ނޫން. އެހެންވެ ކޮމްޕެޓިޝަން ނެތް ސީކްރެޓް ރެސިޕީ މި ގެނައީ. މިތަން ވެސް ވަރަށް ރަނގަޅު. ގިނަ ބައެއްގެ ތަރުހީބު ލިބޭ،" އާމިރު ބުންޏެވެ.\n"ސީކްރެޓް ރެސިޕީ" އާއި "މޭރީ ބްރައުން" އަށް ފަހު އާމިރުގެ އަމާޒު މިހާރު ހުރީ އިތުރު ފްރެންޗައިޒްތައް ރާއްޖެ ގެނައުމަށެވެ.\n"ހުޅުމާލޭގައި ވެސް ތަނެއް ހުޅުވަން މި ދަނީ މަސައްކަތް ކުރަމުން. އެތަން ވަރަށް އަވަހަށް ހުޅުވޭނެ،" އާމިރު ބުންޏެވެ.\nއާމިރު ވިޔަފާރި ތަރައްގީ ވަމުންދާއިރު، އޭނާގެ ހުވަފެނެއް އެބައޮތެވެ. އެ ހުވަފެނަކީ ލިލީ އިންޓަނޭޝަނަލް އިން އާއްމުންނަށް ހިއްސާ ވިއްކުމެވެ. ކުންފުނި ހިންގާ ވެރިޔާގެ ހައިސިއްޔަތުން ހުރި މި ވިސްނުމުގައި ހަގީގީ ކުލަ ޖެހެން އަދި ދުވަސް ނަގާނެ ކަމަށް އޭނާ ދެކެއެވެ. ނަމަވެސް އެ ފޮނި ހުވަފެން އާމިރު ދަނީ ދެކެމުންނެވެ.\n"އަޅުގަނޑު ދެކެން ބޭނުންވޭ ލިލީ އިންޓަނޭޝަނަލްއަކީ މިހާރަށް ވުރެ ވެސް އިތުބާރު ކުރާ ކުންފުންޏަކަށް ހެދުން. އެކަމަށް ފަސް ވަރަކަށް އަހަރު ނަގާފާނެ. އެ ދުވަހަކު ހިއްސާ ވިއްކާނަން. އޭރުން އަޅުގަނޑުމެންގެ ޝެއާގައި ވެލިއު ވެސް ހުންނާނެ."\nކެޔޮދޫ ތިން ބެއިންގެ ކާމިޔާބުގެ ސިއްރު!\nކެޔޮދޫ އަށް "ކާންދޭ" މީހާ\nހަސަން އޮޑިޓްގެ ދާއިރާގެ މާ އުހުގައި!\nކެޕްޓަން މާނުގެ ބޮޑު ފިޔަވަޅު


އެމް.އެން.ޔޫ.އެސް.ޔޫ ފުޓްސަލް ފިއެސްޓާ 2018ގެ އަންހެން ޑިވިޝަނުގެ ތަށި ކުލިކް ކޮލެޖުން ހޯދައިފި! – MNUSU\nއެމް.އެން.ޔޫ.އެސް.ޔޫ ފުޓްސަލް ފިއެސްޓާ 2018ގެ އަންހެން ޑިވިޝަނުގެ ތަށި ކުލިކް ކޮލެޖުން ހޯދައިފި!\nފުރަތަމަ ފަހަރަށް އަންހެން ޓީމުތަކަށް ފުރުސަތު ހުޅުވާލައިގެން ބޭއްވި އެމް.އެން.ޔޫ.އެސް.ޔޫ ފުޓްސަލް ފިއެސްޓާގެ އަންހެން ޑިވިޝަންގެ ތަށި ކުލިކް ކޮލެޖުން ހޯދައިފިއެވެ.\nއިއްޔެ ހަވީރު ކުޅުނު ފައިނަލް މެޗުގައި އެވިޑާއި ވާދަކޮށް ކުލިކް ކޮލެޖު މޮޅުވީ 2-0 އިންނެވެ. އެމެޗުގެ ދެލަނޑުވެސް ޓީމަށް ކާމިޔާބުކޮށްދީ މިމެޗުގެ ”ކުއީން އޮފް ދަ މެޗު“ ހާސިލްކުރީ ކުލިކް ކޮލެޖުގެ ޖާރޒީ ނަންބަރ6ފަރާ އަހުމަދެވެ.\nވާދަވެރި ކުޅުމެއް ޓީމުތަކުގެ މެދުގައި ފެނިގެންދިޔައިރު މިމުބާރާތުގެ ނިންމުމުގެ ރަސްމިއްޔާތުގައި ބައިވެރިވި ޓީމުތަކަށް އެމް.އެން.ޔޫ.އެސް.ޔޫގެ ކުރީގެ ރައީސް އަލްއުސްތާޛް ޢަލީ ރަޝީދު ވަނީ އިނާމު ޙަވާލުކޮށްދެއްވާފައެވެ. އަދި މުބާރާތުގެ ސްޕޮންސަރުންނާއި، ރެފްރީން އަދި ޝަރަފުވެރިންނަށް އެމް.އެން.ޔޫ.އެސް.ޔޫގެ ރައީސް އަރުޝަދު އަޝްރަފް އެވޯޑް ހަވާލުކޮށްދެއްވިއެވެ. މީގެ ތެރެއިން ޝަރަފުވެރިންގެ އެވޯޑު އެމް.އެން.ޔޫ ވައިސް ޗާންސެލަރ ޑރ. އަލީ ފަވާޒް ޝަރީފް، މާފަންނު ދެކުނު ދާއިރާގެ މެންބަރ އަބުދުﷲ ރިފާޢު އަދި އަލްފާޟިލް ހުސެއިން ފިރާޤަށް ދެއްވިއެވެ.\nމިމުބާރާތުގައި ޖުމްލަ 19 ގޯލުޖަހައި އަންހެން ޑިވިޝަނުގެ “ ޓޮޕް ސުކޯރަރ އެވޯޑު“ ހާސިލްކުރީ ކުލިކް ކޮލެޖުގެ ޖާރޒީ ނަންބަރ6ފަރާ އަހުމަދެވެ. އަދި އަންހެން ޑިވިޝަނުގެ އެންމެ ރަނގަޅު ކޯޗަކަށް ހޮވިފައިވަނީ ކުލިކް ކޮލެޖުގެ ކޯޗެވެ. މިއެވޯޑުތައް ހަވާލުކޮށްދެއްވީ އެމް.އެން.ޔޫގެ ޑީން އޮފް ސްޓޫޑެންޓްސް ނާދިޔާ އަހުމަދެވެ.\nމުބާރާތުގެ އެންމެ މޮޅު އަންހެން5ކުޅުންތެރިންނަށް ހޮވިފައިވަނީ:\nއެވިޑް ކޮލެޖްގެ ޖާރޒީ ނަންބަރ 6، އަސްމާ ޢަލީ\nކުލިކް ކޮލެޖްގެ ޖާރޒީ ނަންބަރ 13، ފާތިމަތު ޝަޒްރާ\nވިލާ ކޮލެޖްގެ ޖާރޒީ ނަންބަރ 11، ފިރުޝާނާ ނަޞީރު\nވިލާ ކޮލެޖްގެ ޖާރޒީ ނަންބަރ 7، ޢާއިޝަތު އީމާން އަޙްމަދު\nސައިރިކްސް ކޮލެޖްގެ ޖާރޒީ ނަންބަރ 5، މަރިޔަމް ވަފާ\nއަދި އަންހެން ޑިވިޝަނުގެ އެންމެ މޮޅު ކުޅުންތެރިޔަކަށް ހޮވިފައިވަނީ ކުލިކް ކޮލެޖުގެ ޖާރޒީ ނަންބަރ6ފަރާ އަހުމަދެވެ. މި އެވޯޑުތައް ހަވާލުކޮށްދެއްވީ އެމް.އެން.ޔޫ ޑެޕިއުޓީ ވައިސް ޗާންސެލަރ ޢާއިޝަތު ޝާހީންއެވެ.\nއެންމެ މޮޅު އަންހެން5ކުޅުންތެރިން | ފޮޓޯ: އެމް.އެން.ޔޫ.އެސް.ޔޫ\nމި ޑިވިޝަނުގެ ފެޔާރ ޕްލޭ ޓީމަކަށް ހޮވިފައިވަނީ ވިލާކޮލެޖެވެ. މި އެވޯޑު ޙަވާލުކޮށްދެއްވާފައިވަނީ އެފް.އެސް.އެމްގެ މެނޭޖިން ޑިރެކްޓަރ އަޙްމަދު ޒާހިރުއެވެ. އަންހެން ޑިވިޝަނުގެ ޗެމްޕިއަން ޓީމް ކުލިކް ކޮލެޖު އަދި ރަނަރއަޕް ޓީމް އެވިޑް ކޮލެޖަށް މެޑަލް، ފައިސާގެ އިނާމު އަދި ޓްރޮފީ ޙަވާލުކޮށްދެއްވީ މާފަންނު ދެކުނު ދާއިރާގެ މެންބަރ އަބުދުﷲ ރިފާޢުއެވެ.


SunOnline: Ehbasvunthakugai nurakkaleh neh, nurakkaa othee 'India out' campaign in: Aslam\nއެއްބަސްވުންތަކުގައި ނުރައްކަލެއް ނެތް، ނުރައްކާ އޮތީ 'އިންޑިއާ އައުޓް' ކެމްޕެއިނުން: އަސްލަމް\nއައިޝަތު ނުޒުހާ 03 Dec 2021, 19:09\nހިތަދޫ އުތުރު ދާއިރާގެ މެމްބަރު މުހައްމަދު އަސްލަމް --- ފޮޓޯ/ މަޖިލިސް\nއިންޑިއާ އާ ދެކޮޅަށް ކުރަމުން އަންނަ "އިންޑިއާ އައުޓް" ކެމްޕެއިނަކީ ދިވެހިން ނިކަމެތިވެދާނޭ ހަރަކާތެއް ކަމަށް ރައްޔިތުންގެ މަޖިލީހުގެ ސަލާމަތީ ހިދުމަތްތަކާބެހޭ ކޮމިޓީ (241 ކޮމިޓީ)ގެ މުޤައްރިރު، ހިތަދޫ އުތުރުދާއިރާގެ މެންބަރު މުހައްމަދު އަސްލަމް ވިދާޅުވެއްޖެއެވެ.\nޕީއެސްއެމްއަށް ރޭ ދެއްވި އިންޓަވިއުއެއްގައި އަސްލަމް ވިދާޅުވީ 2016 ވަނަ އަހަރު އެއްބަސްވި، އުތުރުތިލަަފަޅު އެއްބަސްވުމާއި މިހާރު އޮތް އެއްބަސްވުމާ ވަރަށް ތަފާތު ކަމަށެވެ. އެގޮތުން އެއިރު އެ އެއްބަސްވުން އޮތީ އެތަނުގައި މިލިޓަރީ ބޭސްއެއް ފަދަ ތަނެއް ގާއިމް ކުރުމަށް ކަމަށް އަސްލަމް ވިދާޅުވިއެވެ.\n"[އެއިރު އޮތީ] މުޅި އެ ތާގައި ރަންވޭއެއް އަޅާ ގޮތަށް، އެއީ ހަމަ މިލިޓަރީ ބޭހެއްގައި ބޭނުން ކުރާ ކަހަލަ ރަންވޭއެއް، މިލިޓަރީ ބޭސްއެއްގެ ވަސީލަތްތައް ވެސް ގާއިމް ކުރާ ކަހަލަ ގޮތަކަށް،" އަސްލަމް ވިދާޅުވިއެވެ.\nއެ ޕްލޭން ވެސް ގޯސް ނޫން ކަން ފާހަގަކުރައްވައި އަސްލަމް އިތުރަށް ވިދާޅުވީ މިހާރު އޮތީ އުތުރުތިލަފަޅުގައި ޑޮކްޔާޑަކާއި މަދު ވަސީލަތެއް ގާއިމް ކުރުން ކަމަށެވެ. އަދި މިގޮތުން ބޭނުން ކުރާނީ ވެސް ކުރިއާ ހިލާފަށް އުތުރުތިލަަފަޅުގެ ކުޑަ ސަރަހައްދެއް ކަމަށް އަސްލަމް ވިދާޅުވިއެވެ.\nއަސްލަމް ވިދާޅުވީ މިހާރު ރާއްޖެއާ އިންޑިއާއާކު ވެފައިވާ އެއްބަސްވުންތައް ނުވަތަ ލެޓާ އޮފް އެކްސްޗޭންޖެއްގައި ރާއްޖޭގެ ގައުމީ ސަލާމަތަށް ނުރައްކާވާނެ އެއްވެސްކަމެއް ނެތް ކަމަަށެވެ.\nހަމައެހެންމެ މިހާރު އެ އެއްބަސްވުމަކީ ރައީސް އިބްރާހިމް މުހައްމަދު ސޯލިހު އިންޑިއާއާއެކު ހަދައިފައިވާ އެއްބަސްވުމެއް ނޫން ކަމަށާއި އަމަލު ކުރަމުން އަންނަނީ ކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ވެރިކަމުގައި ހަދައިފައިވާ އެއްބަސްވުމަކަށް ކަމަށް ވެސް އަސްލަމް ވިދާޅުވިއެވެ.\nއެއްބަސްވުންތަކުގައި ގައުމުގެ މިނިވަންކަމާއި ސިޔާދަތަށް ނުރައްކާ ވާ ކަމެއް ނެތް ކަން ފާހަގަކުރައްވާ އަސްލަމް އިތުރަށް ވިދާޅުވީ ތާރީހަށް ބަލާއިރުވެސް އިންޑިއާއިން ރާއްޖޭގެ މިނިވަންކަމަށް އަރައިގަންނަށް މަސައްކަތްކުރިތަން ފެންނަން ނެތް ކަމަށެވެ.\nއިންޑިއާއިން ވެދީފައިވާ އެހީތައް ފާހަގަކުރައްވާ، އިންޑިއާ އައުޓްގެ ނަމުގައި ހިންގާ ކެމްޕެއިނަކީ ބަޔަކު މީހުންގެ އޮޅުވާލުންތަކަކާއެކު، ސިޔާސީ މަންފާތަކެއް ހާސިލްް ކުރުމަށް ހިންގާ ހަރަކާތްތަކެއްގެ ގޮތުގައި އަސްލަމް ސިފަ ކުރެއްވިއެވެ.\n"މިހާ މިންވަރަށް އަޅުގަނޑުމެންނަށް އެހީތެރިވެފަ، ގާތްކަން އޮންނަ ގައުމެއް، ދެން އެއްވެސް ސަބަބެއް، އެއްވެސް ކަހަލަ ކަމަކަށް ނުވާ ގޮތަށް ނިކުމެ، އިންޑިއާ އައުޓް ގޮވާއިރު އަޅުގަނޑަށް ހީވަނީ އޭގެ ނުރައްކާވެ، މާ ބޮޑަށް އައުޓް ކުރަން އޮތީ އަޅުގަނޑުމެން ހެން،" އަސްލަމް ވިދާޅުވިއެވެ.\nއަސްލަމް ވިދާޅުވީ މިފަދަ ކެމްޕެއިންތަކުގެ ސަބަބުން އިންޑިއާއިން ވެދެމުން އަންނަ އެހީތަކުން ދިވެހިން މަހުރޫމް ވުމުގެ ފުރުސަތު އެބައޮތް ކަމަށެވެ. އަދި މިފަދަ ކަންކަމަކީ ސިޔާސީ މަންފާއެއް ހާސިލް ކުރުމަށް ވެސް ކޮށްގެން ނުވާނެ ފަދަ ކަމެއް ކަމަށް އަސްލަމް ވިދާޅުވިއެވެ.\nއައިސީސީން ލޭ ހަދިޔާކުރުމުގެ ކޭމްޕެއް ބާއްވައިފި


NATO sifain Afghanistan in baalanee\nއެމެރިކާގެ ސެކްރެޓަރީ އޮފް ސްޓޭޓް އެންތަނީ ބްލިންކެން (ވ) އަދި ނޭޓޯގެ ސެކްރެޓަރީ ޖެނެރަލް ޖެންސް ސްޓޯޓެންބާގް، މިނިސްޓަރުންގެ ބައްދަލުވުމުގައި\nއަފްޣާނިސްތާންގައި ތިބި ނޭޓޯ މެންބަރު ގައުމުތަކުގެ ސިފައިން މި އަހަރު މޭ އެކެއްގެ ކުރިން ބާލަން ފައްޓަވާނެ ކަމަށް ސެކްރެޓަރީ ޖެނެރަލް ޖެންސް ސްޓޯޓެންބާގް ވިދާޅުވެއްޖެ އެވެ. އޭނާ ވިދާޅުވީ ކުރިއަށް އޮތް ދެތިން މަސްދުވަހުގެ ތެރޭގައި ސިފައިން ބާލައި ނިންމަވާނެ ކަމަށެވެ.\nނޭޓޯ ގައުމުތަކުގެ ޑިފެންސް މިނިސްޓަރުންނާއި ފޮރިން މިނިސްޓަރުންގެ މެދުގައި ބުރަސެލްސްގައި ބޭއްވި ބައްދަލުވުމަކަށް ފަހު ސެކްރެޓަރީ ޖެނެރަލް ނޫސްވެރިނަށް ވިދާޅުވީ އަފްޣާނިސްތާނުން ސިފައިން ބާލާނީ ގައުމުތައް ގުޅިގެން އަދި ތަރުތީބުން ކަމަށެވެ. މިބައްދަލުވުމުގައި އެމެރިކާގެ ސެކްރެޓަރީ އޮފް ސްޓޭޓް އެންތަނީ ބްލިންކެން އާއި ޑިފެންސް ސެކްރެޓަރީ ލޮއިޑް އޮސްޓިން ވެސް ބައިވެރިވެ ވަޑައިގެންނެވި އެވެ.\nއަފްޣާނިސްތާނުންގައި ތިބި އެމެރިކާ ސިފައި ގައުމަށް ގެންނަ ވަގުތު ޖެހިއްޖެ ކަމަށް ޔޫއެސް ސެކްރެޓަރީ އޮފް ސްޓޭޓް އެންތަނީ ބްލިންކެން ވެސް މީގެ ކުރިން ވިދާޅުވި އެވެ. އޭނާ ވިދާޅުވީ އެމެރިކާ ސިފައިން އަފްޣާނިސްތާނުން ބާލަން ހަމަޖެހިފައި ވަނީ ނޭޓޯ ގައުމުތަކާ ގުޅިގެން ކަމަށެވެ.\n"އަޅުގަނޑުމެންނަށް އަމާޒަށް ވާސިލް ވެވިއްޖެ،" ބްލިކެން ވިދާޅުވި އެވެ. އޭނާ ވިދާޅުވީ އެކުގައި ފެއްޓެވި މަސައްކަތް ނިންމަވާނީ ވެސް އެކުގައި ކަމަށެވެ.\nއެމެރިކާ ސިފައި އަފްޣާނިސްތާނުން ބާލާ ގޮތަށް ކުރިން އޮތީ މިއަހަރު މެއި އެކެއްގެ ކުރިންނެވެ. ޓްރަމްޕް ސަރުކާރުން ތާލިބާނުންނާއެކު ފެބްރުއަރީ 2020 ގައި ހެދި އެއްބަސްވުމާ ޚިލާފަށް ޖޯ ބައިޑަން މިހާރު ނިންމަވާފައި ވަނީ މި އަހަރު ސެޕްޓެމްބަރު 11 އިގެ ކުރިން ސިފައިން ބާލައި ނިންމުމަށެވެ.\nސެޕްޓެމްބަރު 11 އަކީ އެމެރިކާއަށް ވަރަށް ހާއްސަ ތާރީހެކެވެ. ވޯލްޑް ޓްރޭޑް ސެންޓަރާއި ޕެންޓަގަނަށް ޓެރަރިސްޓުން ހަމަލާދި ގޮއްވާލީ ސެޕްޓެމްބަރު 11، 2001 ގައެވެ. އެ ހަމަލާގެ ޒިންމާ ނަގާފައި ވަނީ އަލްގައީދާއިންނެވެ. އެމެރިކާ އާއި ނޭޓޯ ސިފައިން އަފްޣާނިސްތާނަށް އެރީ އަލްގައީދާ ނައްތާލަން ކަމަށް ބުނެ އެވެ.\nއަފްޣާނިސްތާނުން އެމެރިކާ ސިފައިން ސެމްޓެމްބަރު 11 ގައި ބަލާ ނިމޭއިރު، ވޯލްޑް ޓްރޭޑް ސެންޓަރު ގޮއްވާލި ހާދިސާއަށް 20 އަހަރު ފުރޭނެ އެވެ.\nބައިޑަން ވިދާޅުވީ އަފްޣާނިސްތާނަށް އެމެރިކާ ސިފައިން ފޮނުވީ ތާއަބަދަށް ނޫން ކަމަށެވެ. އަދި ވިދާޅުވީ އަފްޣާނިސްތާންގައި އެމެރިކާ ސިފައި ހޭދަކުރި 20 އަހަރު ތެރޭގައި 2،400 ސިފައިން މަރުވެފައިވާ ކަމަށާއި އެތައްހަށް ބަޔަކަށް އަނިޔާވެ ގެއްލުން ލިބިފައިވާ ކަމަށެވެ.\nކާބުލް އެއާޕޯޓަށްދާ މަގުތައް ބަންދުކޮށްފި


SunOnline: Raees Yameen ge isthiunaaf ge aduehumeh maadhamaa\nމުހައްމަދު މުޒައްޔިން ނާޒިމް 23 Feb 2020, 18:34\nހައި ކޯޓުގައި ތާވަލް އިސްތިއުނާފްގެ ސަރިޔަތައް ޔާމީން އަބްދުލް ގައްޔޫމް ކޯޓަށް ހާޒިރުކުރުމަށް މާލެ ގެނައުން: މާދަމާ އިތުރު އަޑުއެހުމެއް ވަނީ ތާވަލްކޮށްފައި--- ސަން ފައިލް ފޮޓޯ/ ފަޔާޒު މޫސާ\nކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ މައްޗަށް އިއްވާފައިވާ މަނީ ލޯންޑަރިން ކުށުގެ ހުކުމުގެ ތިން ވަނަ އިސްތިއުނާފު އަޑުއެހުން މާދަމާއަށް ތާވަލުކޮށްފި އެވެ.\nމަނީ ލޯންޑްރިންގެ ކުށުގައި ރައީސް ޔާމީން ފަސް އަހަރަށް ޖަލަށްލުމާއެކު ފަސް މިލިއަން ޑޮލަރު (77 މިލިއަން ރުފިޔާ) އިން ޖޫރިމަނާކޮށް ކްރިމިނަލް ކޯޓުން ކުރީ މިދިޔަ ޑިސެމްބަރު މަހު ފަހުކޮޅުއެވެ. އަށް މަސް ދުވަހަށް ފަހު ކުރި އެ ހުކުމް އެމަނިކުފާނުގެ ފަރާތުން ހައި ކޯޓުގައި ވަނީ އިސްތިއުނާފުކޮށްފައެވެ.\nއެ މައްސަލައިގެ އިސްތިއުނާފުގެ އަޑުހުން ތާވަލް ކޮށްފައިވަނީ މާދަމާ މެންދުރު 1:00 އަށެވެ. އެ އަޑުއެހުމުގައި އޮންނާނީ، އިސްތިއުނާފީ ނުކުތާތައް ހުށަހެޅުމާއި އެ ނުކުތާތަކަށް ޖަވާބުދާރީ ވުމެވެ.\nއެ މައްސަލާގެ އަޑުއެހުން މާދަމާ ބާއްވަން ތާވަލުކުރި އިރު، މިދިޔަ ހަފްތާ އިން ފެށިގެން ރައީސް ޔާމީން އޮންނެވީ ޓެސްޓްތަކެއް ހެދުމަށް އައިޖީއެމްއެޗްގައި އެޑްމިޓްކުރި އެވެ. ނަމަވެސް އެކަމާ ގުޅިގެން އަޑުއެހުންތައް ކެންސަލް ކުރި ކަމެއް ނުވަތަ ނުކުރާ ކަމަށް ޔަގީނެއް ނޫނެނެވެ.\nއިސްތިއުނާފުގެ އަޑުއެހުމުގައި އެމަނިކުފާނު ވަނީ ސިއްހީ ހާލަތާ ހުރެ، ބޭސްފަރުވާއަށް ރާއްޖެއިން ބޭރަށް ދިޔުމުގެ ފުރުމުގެ ފުރުސަތަކަށް ކޯޓުގައި އެދިވަޑައިގެންފައެވެ. އަދި ކަފާލާތުގެ ދަށުން މިނިވަންކޮށް، ހުކުމް ތަންފީޒު ކުރުން ލަސް ކުރުމަށްވެސް އެދިވަޑައިގެންފައެވެ. ނަމަވެސް އެންމެ ފަހުން މިމަހު ހަ ވަނަ ދުވަހު ބޭއްވި އަޑުއެހުމުގައި ހައި ކޯޓުން ނިންމާފައިވަނީ ކަފާލާތުގެ ދަށުން ދޫކުރެވެން ނެތްކަމަށާއި، އަދި އެމަނިކުފާނުގެ ހުކުމް ތަންފީޒުކުރުން ފަސްކުރެވެން ވެސް ނެތްކަމަށް ނިންމާފައެވެ.\nރައީސް ޔާމީންގެ މައްޗަށް މަނީ ލޯންޑަރިންގެ ދައުވާ ސާބިތުވާ ކަމަށް ކަނޑައަޅައި، ފަސް އަހަރު ދުވަހުގެ ޖަލު ހުކުމެއް އިއްވާފައި ވަނީ ގއ. ވޮޑަމުލާ ކުއްޔަށް ދޫކޮށްގެން ދައުލަތަށް ލިބެން ޖެހޭ އެއް މިލިއަން ޑޮލަރު އެސްއޯއެފްގެ އެކައުންޓުން ރައީސް ޔާމީންގެ އަމިއްލަފުޅު އެކައުންޓަށް ޖަމާކުރުމަކީ މަނީލޯންޑްރީ ކަމަށް ބަލައިގެންނެވެ.


Inthihaabu beyveyne goi hadhan sarukaarun gaanoonah islaahu husha alhanee | Jazeera\tއިންތިހާބު ބޭއްވޭނެ ގޮތް ހެދުމަށް ސަރުކާރުން ގާނޫނަށް އިސްލާހު ހުށަހަޅަނީ - Jazeera\nއިންތިހާބު ބޭއްވޭނެ ގޮތް ހެދުމަށް ސަރުކާރުން ގާނޫނަށް އިސްލާހު ހުށަހަޅަނީ\nނާޒިމް ހަސަން January 6, 2021 177 views0\nފަސްވެފައިވާ ލޯކަލް ކައުންސިލް އިންތިހާބު ކުރިއަށް ގެންދެވޭނެ ގޮތް ހެދުމަށް ގާނޫނަށް އިސްލާހު ހުށަހެޅުމަށް ބިލެއް ތައްޔާރު ކުރަމުން ގެންދަވާ ކަމަށް ބަންޑާރަ ނައިބު އިބްރާހިމް ރިފްއަތު ވިދާޅުވެއްޖެއެވެ.\nމި އިންތިހާބު އެންމެ ފުރަތަމަ ބޭއްވުމަށް ހަމަޖެއްސީ މިދިޔަ އަހަރުގެ އޭޕްރީލް މަހުގެ ތެރޭގައެވެ. ނަމަވެސް ކޮވިޑާއެކު އައި ލޮކްޑައުންއާ ގުޅިގެން އިންތިހާބު ފަސްކުރިއެވެ. އެއަށްފަހު ކައުންސިލަރުންގެ ދައުރު ދަންމާލިއެވެ.\nމިހާރު ވަނީ އިންތިހާބު ފަސްކުރުމާ ގުޅޭ ގާނޫނެއް ވެސް ހަދާފައެވެ. އޭގައިވާ ގޮތުން ސިއްހީ ކުއްލި ނުރައްކަލުގެ ހާލަތުގައި އިންތިހާބެއް ނުބޭއްވޭނެއެވެ. އިލެކްޝަން ކޮމިޝަނުން ދިޔައީ މާޗް މަހު އިންތިހާބު ބޭއްވުމަށް ތައްޔާރުވަމުންނެވެ. ނަމަވެސް އެ ތާރީހެއް އިންތިހާބު ބޭއްވޭ ގޮތެއް ނުވިއެވެ.\nބަންޑާރަ ނައިބު ކުރެއްވި ޓްވީޓެއްގައި ވިދާޅުވީ ލޯކަލް ކައުންސިލްތަކުގެ އިންތިޚާބު ބޭއްވުމަށް ދިމާވެފައިވާ ޤާނޫނީ ބައެއް ހުރަސްތަކަށް ޙައްލު ހޯދުމަށް ލޯކަލްކައުންސިލްތަކުގެ އިންތިޚާބުގެ ޚާއްޞަ ޤާނޫނު 2020އަށް އިޞްލާޙުގެނައުމަށް ކަމާބެހޭ ބިލެއް ސަރުކާރުން އެކުލަވާލަމުންދާ ކަމަށެވެ. އެބިލު ވީހާވެސް އަވަހަކަށް މަޖިލީހަށް ހުށަހަޅާނެ ކަމަށް ވެސް ވިދާޅުވިއެވެ.\nމިއަދު އިލެކްޝަން ކޮމިޝަންގެ ރައީސް އަހުމަދު ޝަރީފް ވިދާޅުވީ ލޯކަލް ކައުންސިލް އިންތިހާބާއި އަންހެނުން ތަރައްގީ ކުރާ ކޮމިޓީތަކުގެ އިންތިހާބު އޭޕްރީލް މަހު އޮންނާނެ ކަމަށެވެ.\nރައްޔިތުންގެ މަޖިލީހުގެ ރައީސް މުހައްމަދު ނަޝީދު ވެސް ވަނީ ގާނޫނު ބަދަލުކޮށްގެން ވިޔަސް އިންތިހާބު އަވަހަށް ބޭއްވުމަށް ގޮވާލައްވާފައެވެ.


Exit Polls: New Delhi Ge Inthihaab Gai Modi Ge Party Ah Bodu Naakaamiyaabeh Libijje - Vaguthu\n1 މަސް ކުރިން ( ފެބުރުއަރީ 9, 2020 )\nއިންޑިއާގެ ވެރިރަށް ނިއުދިއްލީގެ ޤާނޫނު ހަދާ މަޖިލީހެއް އެކުލަވާލަން ނެގި ވޯޓް ވެސް ވެރިކަން ކުރާ ނަރްދްރް މޯދީގެ ބަރަތިޔާ ޖަނަތާ ޕާޓީއަށް ނާކާމިޔާބު ވެއްޖެކަމަށް އެގްޒިޓް ޕޯލްތަކުން އިން ދައްކައިފިއެވެ.\nއިންތިޚާބުގެ ރަސްމީ ނަތީޖާތައް އަދި އިއުލާނެއް ނުކުރެއެވެ. ނަމަވެސް ތަފާތު ނުވަ ފަރާތަކުން ނެގި އެގްޒިޓް ޕޯލްތައް ދައްކާ ގޮތުގައި ވެސް މޯދީގެ ބީޖޭޕީ އަށް ނިއުދިއްލީގައި ސަރުކާރެއް އެކުލަވާލެވޭ ވަރާއި ގާތައް ވެސް ގޮނޑިއެއް ނުލިބޭނެއެވެ.\nއެގްޒިޓް ޕޯލްތަކުގެ ނަތީޖާ ދައްކާ ގޮތުން އިންތިޚާބު ކާމިޔާބު ކުރާނީ އާމް އާދްމީ ޕާޓީ (އޭއޭޕީ) އެވެ. މިހާރު ވެސް ނިއުދިއްލީގައި ވެރިކަން ކުރަމުން ގެންދާ އޭއޭޕީ އިން ވަނީ ނިއުދިއްލީގެ ޤާނޫނު ހަދާ މަޖިލީހުގެ 70 ގޮނޑީގެ ތެރެއިން 52 ގޮނޑި ކާމިޔާބު ކޮށްފައި ކަމަށް އެގްޒިޓް ޕޯލްތަކުން ދައްކައެވެ.\nހޮނިހިރު ދުވަހު އޮތް އިންތިޚާބުގައި ވޯޓް ލުމަށް 14.6 މިލިއަން މީހުން ރަޖިސްޓްރީ ވިއެވެ. އިންތިޚާބުގެ ރަސްމީ ނަތީޖާތައް ލިބޭނީ ބެލެވޭ ގޮތުގައި އަންގާރަ ދުވަހު އެވެ.\nރިޕޯޓްތައް ބުނާ ގޮތުގައި ނިއުދިއްލީގެ ޤާނޫނު ހަދާ މަޖިލީހުގެ އިންތިޚާބު މޯދީގެ ބީޖޭޕީއަށް ނާކާމިޔާބުވާން މެދުވެރިވި އެންމެ ބޮޑު އެއް ސަބަބަކީ ވެސް މުސްލިމުންނާއި، މައިނޯރިޓީންނާއި ދެކޮޅަށް މޯދީގެ ސަރުކާރުން ހިންގަމުން ގެންދާ ޖަރީމާތަކެވެ. ފާއިތުވި ހަތަރު ވަރަކަށް މަސް ދުވަހު ބީޖޭޕީ އާއި ދެކޮޅަށް އިންޑިއާގެ އެކި ސަރަހައްދުތަކުގައި ކުރިއަށް ގެންދިޔަ މުޒާހަރާތަކުގެ އަސަރު މިއިންތިޚާބަށް ވަރަށް ބޮޑަށް ކޮށްފައިވާ ކަމަށް ރިޕޯޓްތައް ބުނެއެވެ.\nނިއުދިއްލީގެ އިންތިޚާބަކީ މޯދީގެ މަގުބޫލްކަން ޓެސްޓް ކޮށްލަން ލިބޭ ފުރުސަތެއް ކަމަށް އިންތިޚާބުގެ ކުރިން ވެސް ބައިނަލްއަޤުވާމީ މީޑިއާތަކުން އައީ ބުނަމުންނެވެ.\nކޮވިޑް-19: އިންޑިއާއިން ގިނަ ބަޔަކު ފައްސިވެއްޖެ\nކޮވިޑް-19: އިންޑިއާގެ ފާދިރީއަކު މަރުވުމުން 40،000 މީހުން ކަރަންޓީން ކޮށްފި\nފެބުރުއަރީ 9, 2020 22:27\nމޯދީ ކައިރީގައި ބުނޭ ތި ނާކާމިޔާބީ ހަދާންނައްތާލުމަށް ދުވާލު ދެއިރު އިރަކު3ސަމުސަލު ގެރީ ނަޖިސް ކާށޭ! ކެކެކެކެކެކެ\nފެބުރުއަރީ 9, 2020 23:40\nއިންޑިޔާގެ މުސްލިމުންނަށް ހުރި އުފަލެއްގެ ބޮޑު ކަމާއޭ\nފެބުރުއަރީ 10, 2020 08:14\nފެބުރުއަރީ 10, 2020 08:39\nމުސްލިމުންގެ ދުޝްމަނުން ބަލި ކުރައްވާށި،\nފެބުރުއަރީ 10, 2020 17:19\nފެބުރުއަރީ 11, 2020 00:00


ފުވަމުލަކު ރިންގްރޯޑުގެ މަސައްކަތް ފަށައިފި | | Sangu News\nފުވަމުލަކު ރިންގްރޯޑުގެ މަސައްކަތް ފަށައިފި\n27 އޮކްޓޯބަރ 2019 - 06:26\nފުވަމުލަކު ރިންގްރޯޑުގެ މަސައްކަތް ފެށިގެން ކުރިއަށްދަނީ.... ފޮޓޯ: އެމްޓީސީސީ\nފުވަމުލަކު ސިޓީ ރިންގް ރޯޑުގައި ތާރު އެޅުމުގެ މަސައްކަތް ފަށައިފިއެވެ.\nއެ މަޝްރޫޢު ހަވާލުކޮށްފައިވާ އެމްޓީސީސީއިން ބުނީ ފުވަމުލަކުގެ ނައިބު ތުއްތު ހިނގުން ނުވަތަ ރިންގް ރޯޑުގެ ހެދުމުގެ މަޝްރޫޢުގެ ތާރުއެޅުމުގެ މަސައްކަތް މިމަހުގެ 25 ވަނަ ދުވަހު ފަށާފައިވާ ކަމަށެވެ.\nމަޝްރޫޢު ފެށުމުގެ ކުރިން ޑިޒައިނަށް ބަދަލުގެނެސްފައިވާ ކަމަށް އެމްޓީސީސީއިން ބުންޏެވެ. އެގޮތުން ވެއްޔާ ސިމެންތި ބޭނުންކޮށްގެން އަޅާ ބޭސްކޯސް ފަށަލައިގެ ބަދަލުގައި ހިލަބޭސްކޯސް (އެގްރިގޭޑް ބޭސްކޯސް) ފަށަލައަކަށް ބަދަލުކުރަން ނިންމާފައިވާކަމަށެވެ. އެގޮތަށް ނިންމީ މިފަދަ މަޝްރޫޢުތައް މީގެކުރިން ހިންގުމުގައި ތަޖުރިބާއަށް ބަލާ މަޝްރޫޢުތަކުގެ ފެންވަރު ރަނގަޅުކުރުމަށެވެ.\nފުވަމުލަކު ރިންގްރޯޑު ހެދުމުގެ މަސައްކަތް ކުރިއަށްދަނީ... ފޮޓޯ: އެމްޓީސީސީ\nއެމްޓިސީސީއިން ބުނީ ފުވަމުލަކު ރިންގްރޯޑުގެ ހެދުމުގެ މަސައްކަތް ފަށާފައިވަނީ އެމަގުގައި ތާރުއަޅާ ނިންމާފައިވާ ހިސާބުން ފެށިގެން ކަމަށެވެ. މި މަސައްކަތް ކުރިއަށް ގެންދަނީ ތިން ފިޔަވައްސަކަށް ބަހާލައިގެންނެވެ.\nފުވަމުލަކު ރިންގްރޯޑް ހެދުމުގެ މަސައްކަތް ސަރުޚާރުން އެމްޓީސީސީއާއި ހަވާލުކޮށްފައިވަނީ މިއަހަރުގެ މާޗު މަހުގެ 27 ވަނަ ދުވަހުއެވެ. މި މަޝްރޫޢުގެ ދަށުން 24،300 ސްކުއާ މީޓަރުގެ ރިންގްރޯޑެއް ހެދުމާއެކު ލެޑް ބައްތި ޖެހުމާއި ފެންހިންދާ ނިޒާމް ޤާއިމްކުރުމަށް ވަނީ އެއްބަސްވެފައެވެ. މި މަޝްރޫޢުއަށް 32،042،893.70 (ތިރީސް ދެ މިލިއަން ސާޅިސް ދެ ހާސް އަށްސަތޭކަ ނުވަދިހަ ތިން ރުފިޔާ ހަތް ދިހަ ލާރި) ޚަރަދުވެއެވެ. މަސައްކަތް ފަށާތާ 240 ދުވަސް ތެރޭ ނިންމާ ގޮތަށް ވަނީ އެއްބަސްވެފަވެ. އެހެން ކަމުން މި މަސައްކަތް އަންނަ އަހރުގެ މެއި މަސް ތެރޭގައި ނިންމާލާނެ ކަމަށް ބެލެވެއެވެ.


Miaharuge Hajju Khuthubaa'ge Tharujamaa 1 Bahakun | Fenvaru Online\nޙައްޖު ޚުޠުބާ ދެވޭ، ޢަރަފާތް ބިމުގައި ހުންނަ ނަމިރާ މިސްކިތް / ފޮޓޯ: އެސްޖީ\n20:44 - 22 ޖުލައި 2020 -0ކޮމެންޓް\nއިސްލާމް ދީނުގެ ރިސާލަތު ދުނިޔޭގެ ކަންކޮޅުތަކުގައި އުޅެމުންދާ ވީހައިވެސް ގިނަ ބައަކަށް އެނގިގެންދާނޭ ގޮތަކަށް ފޯރުކޮށްދިނުމުގެ ބޭނުމުގައި މިއަހަރުގެ ޢަރަފާތްދުވަހުގެ ޚުޠުބާ ދުނިޔޭގެ މައިގަނޑު 10 ބަހަކަށް ތަރުޖަމާ ކުރެވޭނެ ކަމުގައި ސަޢުދީ ސަރުކާރުން ހާމަކުރަށްވައިފިއެވެ.\nސަޢުދީ ސަރުކާރުގެ މިނިންމެވުން ހާމަކުރަށްވާފައިވަނީ، ދެ ޙަރަމްފުޅުގެ ފަރާތުން ޙައްޖާއި ބެހޭގޮތުން އަހަރަކު އެއްފަހަރު ބާއްވާ މައުލޫމާތު ދިނުމުގެ ބައްދަލުވުމުގައި، ދެ ޙަރަމްފުޅުގެ ކަންކަން ބަލަހައްޓަވާ އިދާރާގެ ރައީސް، މަޝްހޫރު ޤާރީ ޝައިޚް ޢަބްދުއްރަޙްމާން އަލް ސުދައިސްއެވެ.\nހަރަމްފުޅުގެވެސް އިމާމް ސުދައިސް ވިދާޅުވީ، ޙައްޖު ޚުޠުބާ ތަރުޖަމާ ކުރެވުން،5ބަހަކުން 10 ބަހަކަށް އިތުރު ކުރުމަށް އަންގަވާފައި ވާނެކަމަށެވެ.\nމިއަހަރުގެ ޙައްޖު ޚުޠުބާ ތަރުޖަމާ ކުރެވޭ 10 ބަހަކީ، އިނގިރޭސި، މަލަޔާލަމް، އުރުދޫ، ފާރިސީ، ފްރެންޗް، ޗައިނީސް، ޓާރކިސް، ރަޝިއަން، ހައުސާ އަދި ބެންގާލީ ބަހެވެ.\nމި ތަރުޖަމާތައް، ޙަރަމްފުޅުގެ ޚުޠުބާތައް ގެނެސްދޭ ރަސްމީ ސައިޓުގެ އިތުރުން ޙައްޖުގެ މަޝާޢިރު ތަކުގައި ޤާއިމު ކުރެވޭ ޑެސްކްތަކުން ހިލޭ ލިބެން ހުންނާނެ ކަމުގައިވެސް ސުދައިސް ވިދާޅުވިއެވެ.\nޙައްޖު ޚުޠުބާ ތަރުޖަމާ ކުރުމުގެ ޕްރޮޖެކްޓަކީ، މުޅި ދުނިޔޭގައިވެސް ހިންގޭ މިފަދަ އެންމެ ބޮޑު މަޝްރޫޢުކަމަށާއި، މިހައިތަނަށް ޖައްސަ ޖައްސައިގެން3އަހަރު ދުވަހު މި މަޝްރޫޢު ކާމިޔާބު ކަމާއިއެކު ކުރިއަށް ގެންދެވިފައި ވާ ކަމަށްވެސް ޙަރަމްގެ އިމާމް ޝައިޚް ސުދައިސް ފާހަގަ ކުރެއްވިއެވެ.\nމިއަހަރުގެ ޙައްޖު ނުވަތަ ޢަރަފާތް ދުވަހަކީ 30 ޖުލައި ވާ ބުރާސްފަތި ދުވަސްކަމުގައި ސަޢުދީ ސްޕްރީމް ކޯޓުން މިހާރުވަނީ ނިންމަވާފައެވެ. ޙައްޖުގެ ޚުޠުބާ ދެވިގެންދާނީ އެދުވަހުގެ މެންދުރު ނަމާދާއި ޢަޞްރު ނަމާދު އެއްކޮށް އިސްކޮށް ޖަމްޢުކުރުމަށްފަހު މެންދުރުގެ ވަގުތުގައެވެ.\nޢަރަފާތް ދުވަހަކީ ދުނިމައްޗަށް އެދުވަހަކަށް އިރުއެރި އެންމެ މާތްދުވަސްކަމުގައި އުންމަތު ނަބިއްޔާ ބަޔާން ކޮށްދެއްވާފައި ވެއެވެ. އަދި ނުކިޔަމަންތެރި ވެވުނު އެތަކެއް އަޅުތަކަކަށް ފާފަ ފުއްސަވައިދެއްވައި ނަރަކައިން މިންޖުކޮށްދެއްވާ ދުވަސްކަމުގައިވެސް ނަބިއްޔާ އިރުޝާދުދެއްވިއެވެ.\nޢަރަފާތް ދުވަހުގައި މާތް ﷲ އެއިލާހުގެ މަލާއިކަތުންނަށް ފަޚުރުވެރިކަމާއެކު ޖަވާބު ދެއްވާނެއެވެ. ދުނިޔޭގައި މީސްތަކުންގެ ނަސްލެއް އެއިލާހު ލަށްވަވާ ކަމުގެ ޚަބަރު މަލާއިކަތުންނަށް ދެއްވުނު ހިނދު އެބޭކަލުން އެދުވަހު ވިދާޅުވި؛\n"އިބަ އިލާހެވެ. ބިމުގައި ފަސާދަކޮށް ލޭ އޮހުރުވާ ބައަކު އެބިމުގައި އިބަ އިލާހު ލަށްވަނީ ތޯއެވެ؟ ތިމަންމެން އިބަ އިލާހަށް ޙަމްދުކޮށް ޘަނާކިޔުމާއެކު އިބަ އިލާހު މަތިވެރި ކުރުމުގައި ދެމި ތިބޭ ހިނދު ވެސްއެވެ."\nޢަރަފާތް ދުވަހު މާތް ﷲ އިއްވަވާނެ ނިދާއަކީ މިއެވެ.\nޙައްޖު 2020ޙައްޖު ޚުޠުބާޙައްޖު ދުވަސްއިސްލާމް ދީންޢަރަފާތް ދުވަސްމުސްލިމުންސައުދި އަރަބިއްޔާ


Eriksen Ge Haalu Annanee Rangalhu Vamun -UEFA - Vaguthu\nއެރިކްސަންގެ ހާލު އަންނަނީ ރަނގަޅުވަމުން- ޔުއެފާ\nޑެންމާކްގެ ކްރިސްޓިއަން އެރިކްސަން ކުއްލިގޮތަކަށް ދަނޑުމައްޗަށް ވެއްްޓުމާއި އިތުރުފަރުވާ ދެމުން އަންނައިރު އޭނާގެ ހާލު ރަނގަޅުވަމުން އަންނަ ކަމަށް ޔުއެފާއިން ބުނެފިއެވެ.\nޔުއެފާއިން ދާދި ދެންމެއަކު ކުރި ޓްވީޓެއްގައި ބުނެފައިވަނީ އެރިކްސަން ދަނޑުމައްޗަށް ކުއްލިގޮތަކަށް ވެއްޓުމާއި ގުޅިގެން މެޗު ކުޅެމުންދިޔަ ޑެންމާކް އަދި ފިންލޭންޑްގެ އޮފިޝަލުންނާއެކު ކުއްލިގޮތަކަށް ކްރައިސިސް މީޓިންއެއް ފަށާފައިވާ ކަމަށެވެ. މި މީޓިންއަށް ފަހު މެޗާއި މެދު އަމަލުކުރާނެ ގޮތެއް ނިންމާނެ ކަމަށެވެ.\nމީގެއިތުރުން ކްރިސްޓިއަން އެރިކްސަން ހޮސްޕިޓަލަށް ގެންދެވި، އޭނާގެ ހާލު ރަނގަޅުވަމުން އަންނަ ކަމަށްވެސް ޔުއެފާގެ ޓްވީޓުގައި ބުނެފައިވެއެވެ.\nޔުއެފާގެ ގަވާއިދު ބުނާގޮތުން އެމަޖެންސީ ހާލަތެއްގައި މެޗު ހުއްޓާލައިފިނަމަ އެ މެޗެއް އެންމެ އަވަހަށްވެސް ދެން ކުޅެވޭނީ 48 ގަޑިއިއަށްވުރެ ފަހުންނެވެ.\nއެރިކްސަން ދަނޑުމައްޗަށް ވެއްޓުނީ މެޗުގެ 43 ވަނަ މިނެޓުގައެވެ. އެއާއެކު ޔުއެފާއިން ކުއްލިގޮތަކަށް ދެ ޓީމާއެކު ބައްދަލުވުމެއް ބޭއްވިތަން ފެނިގެންދިޔަ އެވެ. އެ ބައްދަލުވުމަށްފަހު ޔުއެފާއިން ނިންމީ މެޗު މިރޭ ފަހުން ކުޅުމަށެވެ. ކުޅުން އަލުން ފަށާނީ ކުރިން ހުއްޓާލި ހިސާބުންނެވެ. އެއީި ފުރަތަމަ ހާފުގެ 43 ވަނަ މިނެޓާއި ހިސާބުންނެވެ.


Hulhuley bodumeehaa | Bithufangi\nޖެހޭ ވައި ބާރުކަމުން ހީވަނީ ރުއްގަސް ވެއްޓިދާނެހެނެވެ. ވެހެމުންދިޔަ ބޯ ވާރޭގެ ސަބަބުން ކަނރަންޓުގެ އަލިކަމެއް ފެއްނަން ނެތެވެ. މީހެއްގެ ހިލަމެއް ވާންނެތް އިތު މުޅިތަން އޮތީ ކަކޫތާ ހަމަޔަށް ފެންބޮޑުވެފައެވެ. ދުއްވަމުންދިޔަ ޓްރަކް ކުރިމައްޗަށް ކުއްލިޔަކަށް ވެއްޓުނީ ބޮޑު ފުރާޅު ފަޅިއެކެވެ. ގަތް ބިރުން ކުއްލިޔަކަށް ބުރެކި ޖެއްސިއްޖެ އެވެ. ދާހިއްލާ ތަތްތެޅިފައި އިން ބައްޕަ ޓްރަކުން ނުކުމެ މީހުން އުޅޭ ހިސާބަށް އޮބިއަޅާ ދުއްވައިގެންފީމެވެ. ވަކި ހިސާބަކުން ދަތިއަޅުވާލާ ވައްޓާލައިފިއެވެ. ހަމަ ވެއްޓުމާއެކު އުއްޑުންޖެހި ފަހަތަށް ފިރުކިގެންފީމެވެ. އެއްޗެއްގައި ލާގަތުމުން މީހާ ތުރުތުރު އަޅާ ގަތެވެ. ކުރަކި ބޮޑު ފައެކެވެ. ސުބްހާނަﷲ އެވެ.\nދަރިފުޅާއެވެ. ބައްޕަ ދެން ހޭއެރީ ބަޔަކު ބައްޕަ މޫނަށް ފެންޖަހާ ގޮވާ ހަދާތީއެވެ. ހޭއެރި އިރު ބައްޕަ އޮތީ އައިޖީއެމް އެޗް ގައެވެ. ކައިރީގައި ދަރިފުޅުގެ މާމައާއި ދަރިފުޅުގެ މަންމަ ހުއްޓެވެ. ދަރިފުޅުވެސް މަންމަގެ ބަނޑުގައި ބަސްއަހާގެން ނިދާލާފައި އޮތެވެ. ދެން ބައްޕަމެން އައީ ގެއަށެވެ. " ބައްޕާ ވާހަކަ ނިމުނީތޯ؟ " ދަރިރުޅުގެ މިސުވާލާއި އެކު އަހަރެން ހަމަހޭވެރިކަން ވިއެވެ. " އާދަރިފުޅާ އަވަހަށް ނިދާލާ" އަވަހަށް ލޯމަރާށޭ ބުނެ އަހަރެން ގެ އަތްދަނޑިމަތީ އޮތް ދަރިފުޅުނަގާ ބާލީސްމަތީ ބޭއްވުމަށްފަހު ފުން ނޭވާއެއް ދޫކޮއްލާ ދަރިފުޅުކައިރީ ހަމަޖެހިލީމެވެ.\nލާނެތް ހިންޏެއް އަހަރެންގެ ތުންފަތަށް ވެރިކުރުވިއެވެ. އެހެން ނުވާންވީ ސަބަބެއް ނެތެވެ. ހުޅުލޭ ބޮޑުމީހާ ފެނުނީކީ ނޫނެވެ. ފުރާ ޅު އަޅާފައިހުރިލެއް ދެރަކަމުން ވިސްސާރަޔާ ވެއްޓުނީއެވެ. ދުވެފައި ދަނިކޮން އަޅައިގަތީ ޓަރމިނަލްތެރެޔަށް ފެންފައިބާތީ ބަހައްޓާފައި ހުރި ބާލިދީއެއްގައެވެ. ފަހަތުން ލައިގަތީ ދަބަރު ޖަހާ ފީވެ ފަހަސްނެތުނު އިރުވެސް އައު ނުކޮއްހުރި ދަނގަނޑު ތަބެއްގައެވެ. ކުރާނީ ކީއްހެއްޔެވެ. ހުޅުލެއަށް އޭރު އެރީ ހަޤީޤީ ހުޅުޅޭ ބޮޑު މީހާއެވެ. އެންމެފަހުން އެސޮރުގެ " ބަލާ " ބޮޑުވެގެން ދިވެހިން ކިޔެވެލި ކިޔަވާ ހެންވޭރުކޮޅުގައި މުޖުމަރާފެތުރައިގެން " ހުޅުލޭ ބޮޑުމީހާ " ފައްސާ ނަގާލީއެވެ. އެވަރުންވެސް ދަމުން ދިއައީ ދިވެހިންގެ ކަންފަތްމަތީ " ތަފާތްޔެއް " އަޅާ ވިހެލާފައެވެ. އޭގެ ދިލަ އަދިވެސް ދިވެހި ބައިތުލްމާލުގެ ކޮޅުގައި އެބަހުއްޓެވެ.\nޝުކުރުގެ ކޮޅެއް ނެތެވެ. މިއަދަކު ހުޅުލޭ ބޮޑުމީހާ ފެނިގެން ހާސްވާނެ މީހަކު ނުހުންނާނެއެވެ. އެސޮރަށްވުރެ ބޮޑެތި މަތިންދާ ބޯއްޓުތަށް އެހެރަގެން ޖައްސަނީއެވެ. 3200 މީޓަރު ދިގު، 45 މީޓަރުގެ ފުޅާ ރަންވޭ އެއްކައިރީ ބޭއްވުމަށްފަހު ހުޅުލޭގެ އިރު އުތުރު ފަޅުން 65 ހެކްޓަރުގެ ބިން ހިއްކުމަށްފަހު ހިމާޔަތްކުރުމަށް ގާތްގަނޑަކަށް ތިންހާސް ތިންސަތޭކަ މީޓަރުގެ ޝީޓު ޕައިލްކޮށް 3400 މީޓަރު ދިގު އަދި 65 މީޓަރު ފުޅާ ރަންވޭއެއް އަޅާފިއެވެ. އައު ރަންވޭގެ އިތުރުން، އެއަރޕޯޓު ތަރައްޤީ ކުރުމުގެ މަޝްރޫޢުގައި ހިމެނޭ އިތުރު ވަސީލަތްތަކަށް ބޭނުންވާ ޖާގަ ތަނަވަސްކުރުމަށް 63 ހެކްޓަރުގެ ބިން ވަނީ ހިއްކާ އައު އިންޓަރނޭޝަނަލް ޓާރމިނަލްއެއްއަޅާފައެވެ.\nބައިނަލްއަޤްވާމީ އެހެން އެއަރޕޯޓްތަކުން ދެމުންދާ ފެންވަރުގެ ޚިދުމަތްތައް ދިނުމަށް ފްރެންޗައިޒް ބްރޭންޑްތަކުގެ އައުޓްލެޓްތަކަށް ޚާއްސަކޮށް ޢިމާރާތްކުރެވުނު އިމާރާތް ހާދަ ޗާލެވެ. އެއާރޕޯޓަށް ގާތްކުރާ ފެރިތަކަށް ހާއްސަކުރެވުނު " ސިންގަޕޯރ ސްޓައިލް " ގެ ފާލަންތަކުގެ ފުރިހަމަކަމާއެވެ. އެހެރަ ބޮޑު ކާގޯ އެކެވެ. ވެލާނާ އިންޓަރނޭޝަނަލް އެއަރޕޯޓަށް އަދު އައިސްފައިވާ ތަރައްޤީއާއި އެކު އެއަރޕޯޓަށް 30 އިންސައްތައިގެ ޖާގަ އިތުރުވެ އަހަރަކު ގާތްގަނޑަކަށް 7.5 މިލިއަން މީހުންނަށް ޚިދުމަތްދެވިގެންދާއިރު ކުރިން އަޑުއިވުނީ މުޅިންވެސް " އަލްޓިމޭޓް ދުބާއި އެއަރ ޕޯޓް " އޭ ކިޔާ އަޑެވެ. މިވަރުންދާނަމަ ވީ އައި އޭ ވެގެންދާނީ ދުބާއީ އެއަރޕޯޓް އަށްވެސް ހުރި ބިރަކަށެވެ.


Kareena ge dharifulhu balaa meehaage musaara engeytha?\nކަރީނާގެ ދަރިފުޅު ބަލާ މީހާގެ މުސާރަ އެނގޭތަ؟\nތައިމޫރް އަލީ ހާންއާއެކީ އޭނާގެ ދަރިފުޅު ބަލަހައްޓާ މީހާ --\nކަރީނާ ކަޕޫރާއި ސައިފް އަލީ ހާންގެ ދަރިފުޅު ތައިމޫރް އަލީ ހާނަކީ ފިލްމީ ތަރިންގެ ދަރިންގެ ތެރެއިން އެންމެ މަޝްހޫރު ކުއްޖާ އެވެ. ކުއްޖާ މިހާ މަޝްހޫރުވުމުން އެ ކުއްޖާ ގެންގުޅޭ ނެނީ ވެސް ވަރަށް މަޝްހޫރުވާނެތާ އެވެ. ތައިމޫރުގެ ފޮޓޯ ނަގަން އޭނާގެ ފަހަތުން ދުވާ ޕަޕަރާޒީންނަށް ކޮންމެ ފަހަރަކުވެސް ތައިމޫރާއެކު ތައިމޫރުގެ ނެނީގެ ފޮޓޯ ނެގެ އެވެ. އެހެންވެ މިހާ މަޝްހޫރު ކުއްޖެއްގެ ނެނީ އަށް ވާތީ މީނާގެ މުސާރަ ކިހާވަރެއް ވާނެ ބާއޭ ވަރަށް ގިނަ މީހުންގެ ހިތުގައި ސުވާލު އުފެދޭނެ ތާއެވެ.\nތައިމޫރު ނުވަތަ ލޯބިން ކިޔާ ނަމުން ނަމަ ޓިމް ޓިމްގެ ފޭން ކްލަބްތައް މިހާރު ވަރަށް ގިނަ އެވެ. އަދި އޭނާގެ ނެނީގެ ފޭން ކްލަބްތައް ވެސް ސޯޝަލް މީޑިއާގައި އެބަހުއްޓެވެ. މި ފޭން ކްލަބްތަކުން ބުނާ ގޮތުގައި ތައިމޫރުގެ ނެނީގެ މުސާރައަކީ 1.5 ލައްކަ އިންޑިއާ ރުޕީސް އެވެ. އެއީ ގާތްގަނޑަކަށް 2،000 ޔޫއެސް ޑޮލަރެވެ.\nމިއީ ތެދެއްތޯ އިންޑިއާގެ ނޫހަކުން ކަރީނާ އާ ސުވާލުކުރުމުން އޭނާ މިއީ ތެދެއް ކަމެއް ވެސް ދޮގެއް ކަމެއް ވެސް ޔަގީންކޮށެއް ނުދިނެވެ. އޭނާ ބުނީ ފައިސާގެ ވާހަކަ އޭނާ މީޑިއާގައި ނުދައްކާނެ ކަމަށެވެ. ޔަގީންވާ ކަމަކީ ކަރީނާގެ ތައިމޫރު ގޮވައިގެން 24 ގަޑިއިރު ވެސް މި ނެނީ އުޅޭ ކަމެވެ.\nފިލްމީ ރޮނގުން ކަރީނާ އަށް މިއީ ވަރަށް ރަނގަޅު ދުވަސްވަރެކެވެ. އޭނާގެ އެންމެ ފަހުގެ ފިލްމު "ގުޑް ނިއުޒް" ބޮކްސް އޮފީހުގައި ބޮޑު ކާމިޔާބެއް ހޯދަމުން އެބަދެ އެވެ. މިހާތަނަށް 160 ކްރޯޑަށް ވުރެ ގިނައިން އެ ފިލްމު ހޯދާފައިވާއިރު 200 ކްރޯޑު މާކް ފަހަނައަޅާނެ ކަމަށް ވަނީ ލަފާ ކޮށްފަ އެވެ. ދެން ކުރިޔަށް އޮތީ ކަރަން ޖޯހަރްގެ "ތަހުތު" އެވެ. މި ފިލްމުގައި ކަރީނާގެ އިތުރުން ބައިވެރިވަނީ ރަންވީރު ސިންގް، ޖާންވީ ކަޕޫރު، ބޫމީ ޕެޑްނޭކަރް، ވިކީ ކޯޝަލް އަދި އަނިލް ކަޕޫރެވެ. އަދި އާމިރު ހާނާއެކު ކުޅޭ "ލާލް ސިންގް ޗައްޑާ"ގެ މަސައްކަތް ވެސް ކަރީނާ ދަނީ ކުރަމުންނެވެ. އަދި "ވީރޭ ދީ ވެޑިން"ގެ ދެ ވަނަ ބަޔެއް ވެސް ކުރިޔަށް އޭނާ ކުޅެން އެބައޮތް ކަމަށް އިންޑިއާގެ ނޫސްތަކުން ބުނެ އެވެ. މިހާ ބިޒީ އެކްޓަރަކަށް ރަނގަޅު ނެނީ އެއް ބޭނުންވާނެތާ އެވެ.


ވަޒީފާގެ ފުރުސަތު - ހާބާރ އިނިސްޕެކްޓަރ (ވަގުތީ - މަރަދޫ އަވަށު އޮފީސް)\n11 މޭއި 2022 1 week ago\nHI 003, HI 004\nއިތުރު ގަޑި (އަސާސީ މުސާރައިގެ 10%): 446.50 ރުފިޔާ\nމޫސުމާއި ގުޅިގެން ބަނދަރަށް ޖަމާވާ ކުނި ( ހުއިފަތް، ދަޅު، ފުޅި، ލަކުނޑި،ކޮތަޅު ) ފަދަ އެންމެހާ ތަކެތި ނަގައި ކުނިއެޅުމަށް ޚާއްސަކުރެވިފައިވާ ސަރަޙައްދަށް ސްޕަވައިޒަރުގެ ލަފާގެ މަތިން ގެންދިއުން.\nރަށުގެ ބަނދަރުގެ ފަޅުތެރެއަށް އެޅޭ ކުނިތައް ނަގައި ސާފުކުރުވުން (.)\nލިޔަން ކިޔަން ދަތުމާއި މަޤާމުގެ މަސްޢޫލިއްޔަތު އަދާކުރުމަށް ބޭނުންވާ ތަޖުރިބާއާއި ހުނަރު ހުރި (ދާއިރާ: ލޯ އެންފޯސްޓްމަންޓް، ފަޔަރ އެންޑް ރެސްކިއު، މުނިސިޕަލް، ސުޕަވައިޒަރ) ދާއިރާއިން 01 އަހަރު ދުވަހުގެ ތަޖުރިބާ ލިބިފައިވުން އަދި އުމުރުން 18 އަހަރާއި 60 އަހަރާއި ދެމެދު މީހަކަށްވުން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ17 މެއި 2022 ވާ ހޯމަ ދުވަހު 14:00 ގެ ކުރިން،މަރަދޫ އަވަށުއޮފީހަށެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 18 މެއި2022 އާއި 24 މެއި2022އާ ދެމެދު، މަރަދޫ އަވަށު އޮފީހުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nޕަބްލިޝް ކުރި ތާރީޚް: 11-05-2022


Aa variant thoa test kuran sample beyrah fonuvanee | Jazeera\tއާ ވޭރިއެންޓްތޯ ޓެސްޓް ކުރުމަށް ސާމްޕަލް ބޭރަށް ފޮނުވަނީ - Jazeera\nއާ ވޭރިއެންޓްތޯ ޓެސްޓް ކުރުމަށް ސާމްޕަލް ބޭރަށް ފޮނުވަނީ\nނާޒިމް ހަސަން December 28, 2020 173 views0\nއިނގިރޭސިވިލާތުން ފެނިފައިވާ ކޮރޯނާވައިރަސްގެ އާ ވޭރިއެންޓް ރާއްޖެ އުޅޭތޯ ބެލުމަށް ބައެއް ސާމްޕަލްތައް ޓެސްޓް ކުރުމަށް ބޭރަށް ފޮނުވަމުންދާ ކަމަށް އެޗްޕީއޭއިން ބުނެފިއެވެ. މިހާތަނަށް އެއިން ސާމްޕަލެއްގެ ނަތީޖާ ލިބިފައިވާ ކަމެއް ނުވަތަ ނޫން ކަމެއް އަދި ހާމައެއް ނުކުރެއެވެ.\nއިނގިރޭސިވިލާތުން ފެނުނު އާ ވައްތަރު މިހާރު ވަނީ ބައެއް އެހެން ގައުމުތަކުން ވެސް ފެނިފައެވެ. މި ވައްތަރުގެ ވައިރަހަކީ ވަރަށް ހަލުވިކަމާއެކު ފެތުރޭ ވައިރަހެކެވެ. އެހެންވެ ގިނަ އަދަދެއްގެ މީހުން ޕޮޒިޓިވްވެފައިވާ ޝީ ބިލްޑިންގައި ބޭއްވި ޕާޓީގައި ވައިރަސް ފެތުރިގެން ދިޔައީ އެ ވައިރަހުގެ ސަބަބުން ކަމަށް އަޑުތައް ފެތުރުނެވެ.


DETAILS - Shareeaiy nimendhen Yaameen hahyarukuran amuru kohfi\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް އުފުލާފައިވާ މަނީލޯންޑްރިންގެ ޝަރީއަތް ނިމެންދެން އެމަނިކުފާނު ހައްޔަރުކޮށްފައި ބެހެއްޓުމަށް ކްރިމިނަލް ކޯޓުން މިއަދު ކުރި އަމުރާ އެއްގޮތަށް އެމަނިކުފާނު ހައްޔަރުކޮށް މާފުށީ ޖަލަށް ގެންގޮސްފި އެވެ. ޔާމީން ޝަރީއަތް ނިމެންދެން ބަންދުކޮށްފައި ބެހެއްޓުމަށް ކްރިމިނަލް ކޯޓުން މިއަދު އަމުރު ކުރީ، ޝަރީއަތަށް ހުށަހެޅިފައިވާ މައްސަލައިގެ ހެކިންނަށް ރައީސް ޔާމީން ނުފޫޒު ފޯރުވަފާނެ ކަމަށް ގަބޫލު ކުރެވޭތީ ޕްރޮސިކިއުޓާ ޖެނަރަލް، ޕީޖީއިން އެގޮތަށް އެދިގެންނެވެ.\nޕީޖީއިން ހޯދަން އެދުނު އަމުރާ މެދު ގޮތެއް ނިންމުމަށް އަބްދުﷲ ޔާމީން ވެސް މިއަދު ކުރިމިނަލް ކޯޓްގެ ޝަރީއަތުގެ މަޖިލީހަށް ހާޒިރުކުރި އެވެ. އެ މަޖިލީހުގައި ޕީޖީއިން ވަނީ ހެއްކެއްގެ ހެކިބަސް ބަދަލު ކުރަން ރައީސް ޔާމީން ފައިސާ ހުށަހެޅި ކަމަށް ހެކި ލިބޭ ލިޔުމެއް ވެސް ޝަރީއަތުގެ މަޖިލީހަށް ހުށަހަޅައިފަ އެވެ. އެ އަމުރާ މެދު ގޮތެއް ނިންމުމުގެ ޝަރީއަތް ފެށީ މިއަދު މެންދުރު 1:30 ގަ އެވެ.\nކްރިމިނަލް ކޯޓުން އަމުރުކުރީ ރިމާންޑް ޖަލެއްގައި އެމަނިކުފާނު ބަންދުކުރުމަށެވެ. އެމަނިކުފާނު ހައްޔަރުކޮށްފައި ބަހައްޓަން ގެންދިޔައީ މާފުށީ ޖަލަށެވެ. ރައީސް ޔާމީން ހައްޔަރު ކުރުމުގެ އަމުރު ނެރުއްވީ ކުރިމިނަލް ކޯޓުގެ އިސް ގާޒީ އަހުމަދު ހައިލަމެވެ.\nޕީޖީގެ ފަރާތުން ވަނީ ރައީސް ޔާމީން މައްސަލައިގައި ހިމެނޭ ހެކިންނަށް ނުފޫޒު ފޯރުވައި އެމީހުންގެ ބަޔާންތައް ބަދަލުކުރުމަށް ރިޝްވަތުގެ ގޮތުގައި ގިނަ ފައިސާތަކެއް ހުށަހަޅާފައިވާކަން އެނގޭ ލިޔުމެއް ޝަރީއަތަށް ހުށަހަޅާފަ އެވެ. އަދި ފައިނޭންޝަލް އިންޓެލިޖެންސް ޔުނިޓް، އެފްއައިޔޫއިން ފުލުހުންނަށް ހުށަހެޅި އެސްޓީއާރްއާ ގުޅިގެން ވެސް ނުފޫޒު ފޯރުވައި އެ މައްސަލަ ކުރިއަށް ނުގެންގޮސް ބޭއްވުމަށް ރައީސް ޔާމީން މަސައްކަތް ކުރެއްވި ކަން އެނގޭނެ ސިއްރު ލިޔުމެއް ވެސް ޕީޖީއިން ހުށަހަޅާފައިވެ އެވެ.\nހެކިންނަކީ ކޮބައިކަން ނުވެސް އެނގޭ: ޔާމީން\nޕީޖީގެ ފަރާތުން އެކަން ފާހަގަ ކުރުމުން ދިފާއުގައި ރައީސް ޔާމީން ވާހަކަފުޅު ދެއްކެވި އެވެ. ޝަރީއަތުގެ މަޖިލީހުގައި ކޮޅަށް ތެދުވެވަޑައިގެން ރައީސް ޔާމީން ވިދާޅުވީ އެ މައްސަލައަކީ މަނީލޯންޑާކުރުމުގެ މައްސަލައަކަށްވާއިރު ހެކީގެ ގޮތުގައި ހުންނާނީ ބޭންކް ސްޓޭޓްމެންޓްތައް ކަމަށެވެ. އެ ސްޓޭޓްމެންޓްތަކަކީ ކޮމްޕިއުޓާ ޖެނަރޭޓެޑް އެއްޗެއްސަށްވާއިރު އެ ބަދަލު ކުރެވޭނެ ގޮތެއް ނޯންނާނެ ކަމަށެވެ.\nއެ މައްސަލާގައި ދެން އިތުރު ހެކިންނެއް ހުށަހަޅާފައިވާކަން ނޭނގޭ ކަމަށާއި އެއީ ކޮން ބައެއްކަން ވެސް ނޭނގޭ ކަމަށް ރައީސް ޔާމީން ވިދާޅުވި އެވެ. އެމަނިކުފާނުގެ ވަކީލް އަބްދުﷲ ޝިފާޒު ވެސް ވިދާޅުވީ ހެކިންނަށް ނުފޫޒު ފޯރުވޭނެ ގޮތެއް ނެތް ކަމަށެވެ. އެ މައްސަލައަކީ ލިޔުންތަކެއްގެ މައްޗަށް ހުށަހަޅާފައިވާ ދައުވާއެއް ކަމަށެވެ.\nއެކަމަށް ރައްދު ދެއްވައި ޕީޖީގެ ވަކީލް އައިޝަތު މުހައްމަދު ވިދާޅުވީ ޖިނާއީ އިޖުރާއަތުގެ ގާނޫނުގައިވާ ގޮތުން ޕީޖީއިން ދައުވާ އުފުލައި ފޯމްގައި ހެކީގެ ހުރިހާ މައުލޫމާތެއް ސާފުކޮށް ބަޔާން ކުރާ ކަމަށެވެ. އަދި އެ ފޯމާއި ލިޔުންތައް ވެސް މިހާރު ރައީސް ޔާމީންއާ ހަވާލުކޮށްފައިވާއިރު ހެކިންނަކީ ކޮބައިކަން ނޭނގޭ ކަމަށް ވިދާޅުވުމަކީ ގާނޫނީ ގޮތުން ހަމަޖެހޭ ވާހަކައެއް ނޫން ކަމަށް ވެސް އައިޝަތު ވިދާޅުވި އެވެ.\nވަކީލް އައިޝަތު އިތުރަށް ވިދާޅުވީ މިހާރު ދައުވާ އުފުލިފައިވަނީ އެެއް މިލިއަން ޑޮލަރުގެ މައްސަލާގެ ކަމުގައިވީ ނަމަވެސް އެމްއެމްޕީއާރްސީގެ ހިޔާނާތާ ގުޅޭ ތަހުގީގު މިހާރު ވެސް ކުރިއަށްދާ ކަމަށެވެ. އަދި އެ ތަހުގީގުން ލިބޭ ބައެއް ހެކިތަކަކީ މި މައްސަލާގައި ވެސް ބޭނުން ކުރެވިދާނެ ހެކިތަކެއް ކަމަށެވެ. އެހެންވެ، އެ ހެކިތަކަށް ރައީސް ޔާމީން ނުފޫޒު ފޯރުވަދާނެ ކަމަށެވެ.\nރައީސް ޔާމީން ވިދާޅުވީ އެމަނިކުފާނު އެކައުންޓަށް އެސްއޯއެފްއިން އެއް މިލިއަން ޑޮލަރުގެ ޗެކެއް ޖަމާކުރި އެމަނިކުފާނަށް އެނގިގެން ނޫން ކަމަށެވެ. އެ ޗެކް ޖަމާވެފައިވާކަން އެނގުމުން އެންޓި ކޮރަޕްޝަން ކޮމިޝަން، އޭސީސީގެ ތަހުގީގަށް އެއްބާރުލުން ދެއްވި ކަމަށާއި ނަމަވެސް އެ ކޮމިޝަނުން މިހާތަނަށް ވެސް އެއީ ދައުލަތަށް ލިބެންޖެހޭ ފައިސާއެއް ކަމަށް ކަނޑައަޅާފައިނުވާ ކަމަށެވެ.\n"އެސްއޯއެފްގެ ފައިސާއަކީ ދައުލަތަށް ވަންނަންޖެހޭ ފައިސާއެއް ނޫން، ދައުލަތަށް ވަންނަން ޖެހެނީ އެމްއެމްޕީއާރްސީގެ ފައިސާ، އެހެންވެ އެސްއޯއެފްގެ ފައިސާތަކެއް އަޅުގަނޑުގެ އެކައުންޓަށް ވަނުމަކީ މައްސަލައެއް ނޫން،" ޔާމީން ވިދާޅުވި އެވެ.\nރައީސް ޔާމީން ވިދާޅުވީ އެ ފައިސާއަކީ ކޮރަޕްޝަންގެ ފައިސާ ކަމަށް މިހާތަނަށް ކަނޑައަޅާފައިނުވީ ނަމަވެސް އޭސީސީގެ އެދުމުގެ މަތިން އެ ފައިސާ ބަހައްޓާފައިވާނެ ކަމަށެވެ. އަދިވެސް އެ ފައިސާ ހުންނާނީ ހަމަ އެ ބޭންކްގެ އެކައުންޓެެއްގަ ކަމަށެވެ. އެކްސްކްރޫ އެކައުންޓެއްގައި ފައިސާ ބެހެއްޓީ އެއީ ދައުލަތަށް ލިބެންޖެހޭ ފައިސާއެއް ކަމަށް ކަނޑައެޅިއްޖެ ހާލަތެއްގައި ވެސް އަނބުރާ އެ ފައިސާ ނެގޭނެ ގޮތް ހެދުމަށް ކަމަށް އެމަނިކުފާނު ފާހަގަ ކުރެއްވި އެވެ.\nވަރަށް އާދައިގެ ގޮތަކަށް މިއަދު ހެދުން ތުރުކުރައްވައިގެން ހުންނެވި ރައީސް ޔާމީން ވިދާޅުވީ އެ ފައިސާ ލޯންޑާކުރުމަށް ކުރުމަށް އެއްވެސް ކަމެއް ކުރައްވާފައިނުވާނެ ކަމަށެވެ. އަދި އެމަނިކުފާނަކީ ރިޝްވަތު ދީގެން އެއްވެސް ކަމެއް ކުރައްވާނެ ބޭފުޅެއް ނޫން ކަމަށް ވެސް ވިދާޅުވި އެވެ.\n"އަޅުގަނޑު ނުޖެހޭ ކަމެއް ފޮރުވާކަށް، އަދި އެ ފައިސާ އަޅުގަނޑަށް ދައުލަތަށް ނުދެވެންވީ ސަބަބެއް ވެސް ނެތް، އެ ފައިސާ އެ އެކައުންޓަށް ވަތްއިރު ވެސް އެ އެކައުންޓްގައި އެއަށްވުރެ ގިނަ ފައިސާ ހުންނާނެ، އެހެންވެ އެ ނުދެވިގެން އުޅޭކަށް ނުޖެހޭ،" ރައީސް ޔާމީން ވިދާޅުވި އެވެ.\nއެސްއޯއެފްގެ ފައިސާއަކީ ކުށެއްގެ ފައިސާއެއް ނޫން: ވަކީލް\nރައީސް ޔާމީންގެ ވަކީލުން ވެސް ވަރަށް ބޮޑަށް ވަނީ އެސްއޯއެފްގެ ފައިސާއަކީ ކުށަކުން ހޯދާފައިވާ ފައިސާ ނޫންކަން ފާހަގަކުރައްވާފަ އެވެ. ކުށަކުން ހޯދާފައިވާ ފައިސާއެއް ކަމަށް ބުނެ ނުދެވޭއިރު މަނީ ލޯންޑާކުރުމުގެ ދައުވާ އުފުލިގެން ނުވާނެ ކަމަށް އެމަނިކުފާނުގެ ވަކީލެއް ކަމަށްވާ އާދަމް އާސިފް ވިދާޅުވި އެވެ.\nއެކަމަށް ރައްދު ދެއްވަމުން ޕީޖީގެ ވަކީލް އައިޝަތު މުހައްމަދު ވިދާޅުވީ އެސްއޯއެފްގެ ފައިސާއަކީ ކުށެއްގެ ނަތީޖާއަށް ވެދާނެ ކަމަށް އޭސީސީއިން އެމަނިކުފާނަށް އަންގާފައިވާ ކަމަށެވެ. އެ ފައިސާ ބޭނުންކޮށްފައިވަނީ އެކަން އެމަނިކުފާނަށް އަންގާފައިވަނިކޮށް ކަމަށެވެ.\nއެކަން ސާބިތުކުރުމަށް އޭސީސީގެ ރައީސް ހަސަން ލުތުފީ އާއި ނައިބު ރައީސް މުއައްވިޒު ރަޝީދުގެ ބަޔާނެއް ހެކީގެ ގޮތުގައި ޕީޖީއިން ހުށަހަޅާފައިވެ އެވެ. އެ ބަޔާނުގައިވާ ގޮތުން މުއައްވިޒު ވަނީ ރައީސް ޔާމީންއާ ބައްދަލު ކުރައްވައި އަނގަބަހުން އެހެން ވިދާޅުވެފަ އެވެ.\nނަމަވެސް، ރައީސް ޔާމީން ވަނީ އެއީ އެ ބޭފުޅުން މިހާރު ދައްކަވާ ވާހަކައެއް ކަމަށް ވިދާޅުވެ އެކަމާ އިންކާރު ކުރައްވާފަ އެވެ. އެ ބޭފުޅުން ވަޑައިގެންނެވީ އެކަމާ ގުޅޭ ގޮތުން ވާހަކަ ދެއްކުމަށް ކަމަށާއި އެއްވެސް އެންގުމެއް އަންގާފައިނެތް ކަމަށް ވިދާޅުވި އެވެ. ރައީސް ޔާމީން ވިދާޅުވީ އެ ފައިސާއަކީ ދައުލަތުގެ ފައިސާ ކަމަށް އޭސީސީ ބުނެފައިނުވާ ކަމަށެވެ. ދައުވާ އުފުލަން ޖެހޭނީ އެ ފައިސާއަކީ ދައުލަތުގެ ފައިސާ ކަމަށް ކަނޑައެޅުމުން ވެސް އެ އަނބުރާ ދިނުމަށް ދެކޮޅު ހަދައިފިކަމުގައިވާނަމަ ކަމަށް ވިދާޅުވި އެވެ.\nރައީސް ޔާމީން ވަނީ އެ މައްސަލާގައި ތަހުގީގު ނިންމައި މިހާ ދުވަސް ވަންދެން ދައުވާނުކޮށް ބޭއްވި ސަބަބާމެދު ވެސް ސުވާލު އުފައްދަވާފަ އެވެ. އެކަމަށް ރައްދު ދެއްވައި ޕީޖީގެ ވަކީލް ވިދާޅުވީ، ރައީސް ޔާމީން ވެރިކަމުގައި ހުންނެވި ތަހުގީގީ އިދާރާތަކާއި އެތަނުގެ ވެރިންނަށް އެކި ނުފޫޒު ފޯރުވައިގެން އެ މައްސަލަ ހުއްޓުވާފައިވާ ކަމަށެވެ.\nރައީސް ޔާމީން ވަނީ އެމަނިކުފާނުގެ ބުރަކަށީގައި ރިއްސާ ކަމަށާއި ގަވައިދުން އެކަމަށް ފަރުވާ ކުރައްވަމުންދާކަން ވެސް ފާހަގަކުރައްވާފަ އެވެ. އެހެންވެ ބަންދުކުރާއިރު އެކަމަށް ރިޔާއަތްކޮށްދިނުމަށް ވެސް އެދިވަޑައިގަތެވެ. ނަމަވެސް ގާޒީ ހައިލަމް އެއިން އެއްވެސް ކަމަކަށް ރިއާޔަތް ކުރުމެއް ނެތި އެމަނިކުފާނު ޝަރީއަތް ނިމެންދެން ބަންދުކުރުމަށް އަމުރު ނެރުއްވި އެވެ.\nޔާމީންގެ އެކައުންޓް ފްރީޒްކުރަން ސުޕްރީމް ކޯޓުގައި އެދިއްޖެ


އައްޑޫ އިންޓަނޭޝަނަލް އެއާޕޯޓް – އަދިވެސް ހުރިހާ ޚިދުމަތެއް ނުލިބޭ؟ – އައްޑޫ އޮބްޒާވަރ\nއައްޑޫ އިންޓަނޭޝަނަލް އެއާޕޯޓް – އަދިވެސް ހުރިހާ ޚިދުމަތެއް ނުލިބޭ؟\nސައުތު އެފްރިކަން އެއާލައިންގެ ގަމުގެ އެއާޕޯޓުގައި - ފޮޓޯ: އިންޓަނެޓް\nޒުހައިރު 25 ޑިސެންބަރު, 2018\nއައްޑޫ ސިޓީ ރައްޔިތުންގެ އެންމެ އުއްމީދު ކުރާ އަދި އައްޑޫގެ އިގްތިސާދީ ތަރައްގީގެ އެންމެ މުހިއްމު ނާރެހަކީ އައްޑޫ އިންޓަނޭޝަނަލް އެއާޕޯޓެވެ.\nދެވަނަ ބޮޑު ހަނގުރާމައިގެ ދުވަސްވަރު، 1941 ވަނަ އަހަރުގެ ތެރޭގައި އިނގިރޭސިން އައްޑޫ ގަމުގައި ގާއިމުކުރި މިލިޓަރީ ބޭސްއާއެކު އެމީހުންގެ ރޯޔަލް ނޭވީގެ ބޭނުމަށް އެތަނުގައި، ހަމަ އެހަރު އެއާސްޓްރިޕް ގާއިމުކުރި އެވެ. މިއެއާޕޯޓަކީ މިހާރު އިންޓަނޭޝަނަލް އެއާޕޯޓަކެވެ. ރައީސް މައުމޫނުގެ ޒައާމަތުގައި އެތަނުގައި ޓާމިނަލް ހަދާ އިންޓަނޭޝަނަލް ކުރިއެވެ. ނަމަވެސް އިންޓަނޭޝަނަލް އޮޕަރޭޝަނެއް އެއާޕޯޓުގައި ފެއްޓިފައި ނުވެއެވެ.\nއަދި ރައީސް ވަޙީދުގެ ޒަޢާމަތުގައި ރަންވޭ ދިގު ކުރުމުގެ މަސައްކަތް ކުރެވުނެވެ. އޭގެ ފަހުން ރައީސް ޔާމީނުގެ ޒަޢާމަތުގައި މަސައްކަތް ނިމި މިހާރު އެތަން ވަނީ އިންޓަނޭޝަނަލް ފެންވަރަށް ބޯޑާ ކޮންޓްރޯލާއެކު ޚިދުމަތް ދޭން ފަށާފައެވެ. ނަމަވެސް ދުނިޔޭގެ އެހެނިހެން އިންޓަނޭޝަނަލް އެއާޕޯޓުތަކުން ލިބޭ ހުރިހާ ޚިދުމަތެއް އަދިވެސް އައްޑޫ އެއާޕޯޓަކުން ނުލިބެއެވެ.\nރައީސް ޔާމީނުގެ ޒައާމަތުގައި ސްރީލަންކަން އެއާލައިންސުން ޝެޑިއުލް ފްލައިޓް ފެއްޓުމާއެކު އައްޑޫގެ އިގްތިސާދީ ދުވެލި ހަލުވި ވުމުގެ މަލަމަތި ފެނުނެވެ. ނަމަވެސް އެއެއާޕޯޓުގައި ލިބެންޖެހޭ މުހިއްމު ޚިދުމަތްތައް ނުލިބުމުގެ ސަބަބުން އައްޑޫގެ ވިޔަފާރިވެރިން އެކަމުގެ ޝަކުވާ އޭރުވަނީ އުފުލާފައެވެ.\nއިމިގްރޭޝަންގެ އުސޫލާއި އަދި އެމުއައްސަސާގެ ގަވާއިދުގެ ތެރެއިން އޮންލައިންކޮށް ވޯކްވިސާ އަލަށް ހައްދާ އެއްވެސް ބޭރު މަސައްކަތު މީހަކަށް ފުރަތަމަ ފަހަރަށް ރާއްޖެ އެތެރެވާއިރު އައްޑޫ އެއާޕޯޓުގެ ތެރެއިން އެމީހުންނަކަށް ރާއްޖެ އެތެރެނުވެ އެވެ. އެމީހުން ފުރަތަމަ އަންނަން ޖެހެނީ ވެލާނާ އިންޓަނޭޝަނަލް އެއާޕޯޓަށެވެ. އޭގެ ފަހުން ދެން ޑޮމެސްޓިކް ފްލައިޓެއްގައި އައްޑުއަށް ދަނީއެވެ.\nއައްޑޫ އިން ބިދޭސިންގެ ވޯކް ވިސާގެ ހުރިހާ ކަންތައްތަކެއް ކުރެވޭނެ އިންތިޒާމު ހަމަޖެހިފައިވާ އިރު އެމީހުންނަށް އައްޑޫ އިންޓަނޭޝަނަލް އެއާޕޯޓަށް އެތެރެވެވޭނެ ގޮތެއް ހަމަޖެހިފައި ނެތުމަކީ އެއްވެސް މީހަކަށް ބަލައިގަންނަން އެހާ ފަސޭހަ ކަމަކަށް ނުވެއެވެ. ގިނަ މީހުން ގަބޫލު ކުރާގޮތުން އެކަމުގައި އޮތް ހަމައެކަނި ހުރުހަކީ އިދާރީ ގޮތުން ހަމަޖައްސަން ޖެހޭ ކަންތައްތަކަކެވެ.\nރައީސް ޔާމީނުގެ ޒަޢާމަތުގައި އެކަމަށް ޙައްލެއް ލިބިގެން ނުދިއުމުން އޭރުގެ އިދިކޮޅު މައިޕާޓީ، އެމްޑީޕީ އިންވެސް ފާޑުކިއުންތައް އޭރުގެ ސަރުކާރަށް ކުރިމަތި ކުރުވިއެވެ. ނަމަވެސް އެއްވެސް އަލިމަގެއް ލިބިގެން ނުދިޔައެވެ.\nމިހާރު އޮތީ، ގާނޫނީ ގޮތުން އެމްޑީޕީގެ ސަރުކާރަކެވެ. ނަމަވެސް ސަރުކާރަކީ އޭރުގެ އިދިކޮޅު ހުރިހާ ފަރާތްތަކުން އެކުވެ، ކޯލީޝަނެއްގެ ތެރެއިން ގެނައި ސަރުކާރެއް ކަމުން ރައީސް ސޯލިޙުގެ ސަރުކާރަށް ކިޔަން މިޖެހެނީ ކޯލީޝަން ސަރުކާރެކެވެ. ބިޔަބޮޑު ކޯލީޝަނަކުން ސަރުކާރަށް އައިނަމަވެސް އައްޑޫ އިންޓަނޭޝަނަލް އެއާޕޯޓުގައި ދިވާވެފައިވާ މައްސަލައަށް މިހާރު އެއްވެސް ބަޔަކު އެއްޗެއް ބުނެލާ އަޑެއް ނީވެއެވެ. އެކަން ހައްލުކުރުމަށް ވާހަކަ ދެކެވޭ އަޑެއްވެސް ނީވެއެވެ. އުސޫލުތައް އޮތީ ހަމަ ކުރިންވެސް އޮތް ގޮތަށެވެ.\nއިމިގްރޭޝަން ހިންގަނީ ރާއްޖޭގެ ދިފާޢީ ވުޒާރާގެ ބެލުމުގެ ދަށުންނެވެ. އެމުޢައްސަސާ ހިންގެވުމަށް ހުންނެވީ އެމްޑީޕީގެ އިސްސަފުގަ އެންމެ ނުފޫޒު ގަދަ ކަމާނާއެވެ. އަލްއުސްތާޒާ މާރިޔާ އަޙުމަދު ދީދީ އެވެ. ޔާމީނު ސަރުކާރުން ރައްޔިތުންނަށް ފަސޭހައަކަށް އެއްކަމެއްވެސް ކޮށްނުދޭކަމަށް އެންމެ ހަރުއަޑުން ވަކާލާތު ކުރެއްވި އެއްބޭފުޅަކީ އެކަމަނާ ކަމީ އެއްވެސް މީހަކު ދެބަސް ވާނެ ކަމެއް ނޫނެވެ.\nނަމަވެސް އެކަމަނާގެ ވުޒަރާގެ ދަށުން ހިންގާ މޯލްޑިވްސް އިމިގްރޭޝަންއިން ބިދޭސީ މަސައްކަތު މީހުން ރާއްޖެއަށް ފުރަތަމަ އަންނައިރު އައްޑޫ އިންޓަނޭޝަނަލް އެއާޕޯޓަށް އެތެރެ ވުމަކަށް އަދިވެސް ހުއްދައެއް ނުލިބެއެވެ.\nދުނިޔޭގެ އެއްވެސް ގައުމަކަށް އެގައުމަކަށް އެތެރެވުމަށް ވިސާނެގުމަށްފަހު އެގައުމެއްގެ ކޮންމެ އިންޓަނޭޝަނަލް އެއާޕޯޓަކަށް އެތެރެ ވެއެވެ. ރާއްޖެއަށް އަންނަ ބިދޭސީމީހާވެސް ގަބޫލު ކުރަނީ ކަންއޮންނަނީ އެއުސޫލުން ކަމަށެވެ. ރާއްޖެއަށް ވިސާލިބުމާއެކު ރާއްޖެ އަންނަން ޓިކެޓް ނަގައިގެން އައްޑޫ އިންޓަނޭޝަނަލް އެއާޕޯޓަށް އެތެރެވާން އަތުވެއްޖެ ނަމަ އެމީހާ މިޖެހެނީ ހަމަ އެއައި ފްލައިޓުން އެނބުރިދާށެވެ. އެމީހާ އަތުގައި ރާއްޖެ އެތެރެވޭވޭނެ، އިމިގްރޭޝަނުން ދީފައިވާ ސައްޙަ ވިސާ ބަރާބަރަށް އެބައޮތެވެ. ނަމަވެސް ހަމަ އެމީހާ ރާއްޖެއިން ބޭރު ކޮށްލައެވެ.\nމިޙާލަތުގައި އެމީހާއަށާއި އަދި އެއާލައިނަށް އެތަކެއް ތަކުލީފެއް އުފުއްލަން ޖެހެއެވެ. އެބިދޭސީ މީހާއަތުން އެތަކެއް ޚަރަދެއް ދެއެވެ. އެމީހާގެ ކަންތައް ހަމައަކަށް ނޭޅިގެން އެއާލައިނުގެ ފުރުން ލަސްވެ އެތަކެއް އުނދަގޫތަކަކާ ކުރިމަތި ވެއެވެ. މިއީ އަދިވެސް އައްޑޫ އިންޓަނޭޝަނަލް އެއާޕޯޓުގެ ހާލަތެވެ.\nޕީޕީއެމްއަށް ސަޕޯޓު ކުރާ މީހުން ބުނަނީ އައްޑޫ އިންޓަނޭޝަނަލް އެއާޕޯޓު ހުޅުވި، ޚިދުމަތް ލިބެން ފެށީ ރައީސް ޔާމީނުގެ ހެޔޮފުޅުން ކަމުން ކަމަށެވެ. ނަމަވެސް އޭރު އިދިކޮޅު ފަރާތްތަކުން ބުނަމުން އައީ އައްޑޫ އެއާޕޯޓު ހުޅުވާފަ އޮތީ އަމާބުނީތީ ފަރަށްދާ ބީދައިން ކަމަށެވެ. މިފަދަ އަތަކެއް ކަމަކާ ހުރެ، ރައީސް ޔާމީނުގެ ސަރުކާރަށް ދިވެހިން ނޫނެކޭ ބުނީ ކަންކަން ހަމަ މަގަށް އެޅުވުމުގެ ހެޔޮނިޔަތުގަ އެވެ.\nރައީސް ސޯލިޙުގެ ފުރަތަމަ 100 ދުވަސް ދެރޭ ފުއްދުމަށް ނިންމާފައިވާ ވަޢުދު ތަކުގެ ލިސްޓުގައި އައްޑޫ އެއާޕޯޓަށް އެތެރެވާ ބިދޭސީ މައްސައްކަތު މީހުންގެ މައްސަލަ ޙައްލު ކުރުމުގެ ވާހަކަ ނެތެވެ. އެހެންކަމަށްވާނަމަ ހަމަ އޭރެކޭ މިހާރެކޭ އައްޑޫ މީހުންނަށް ފަސޭހަތަކެއް ލިބޭބާއެވެ؟ އަދިވެސް ކަންއޮތީ ހަމަ އަމާބުނީތީ ފަރަށްދާ ބީދައިން ނޫންބާވަ އެވެ.\nއައްޑޫ ރައްޔިތުންނަށް އެމީހުންނަށް ޙައްގުވާ މިންވަރު ލިބޭނީ ކޮން ދުވަހަކުން ހެއްޔެވެ؟\nމި ވަގުތު އެއްވެސް ކޮމެންޓެއް ކިޔުންތެރީން ފާޅުކޮށްފައި ނެތް. zu "އައްޑޫ އިންޓަނޭޝަނަލް އެއާޕޯޓް – އަދިވެސް ހުރިހާ ޚިދުމަތެއް ނުލިބޭ؟"


ރާއްޖޭގައި ހުންނަ ސައުދީ އެމްބަސީން ނޫސްވެރިންނަށް “ހަދިޔާ”ގެ ގޮތުގައި ފައިސާ ބެހި މައްސަލަ ކުއްވެރިކުރުން – Maldivian Democratic Party\nރާއްޖޭގައި ހުންނަ ސައުދީ އެމްބަސީން ނޫސްވެރިންނަށް “ހަދިޔާ”ގެ ގޮތުގައި ފައިސާ ބެހި މައްސަލަ ކުއްވެރިކުރުން\nދިވެހިރާއްޖޭގައި ހުންނަ ސައުދީ އަރަބިއްޔާގެ އެމްބަސީން ބޭއްވި އިވެންޓެއް ކަވަރު ކުރަން ދިޔަ ނޫސްވެރިންނަށް “ހަދިޔާ”ގެ ގޮތުގައި ފައިސާ ބެހިކަމަށް އެ އިވެންޓް ކަވަރުކުރުމަށް ދިޔަ ރާއްޖެ ޓީ.ވީގެ ނޫސްވެރިން ވަނީ ހާމަކޮށްފައެވެ. ނޫސްވެރިންނަށް ބެހި މި ފައިސާ ރާއްޖެ ޓީ.ވީން ވަނީ އަނބުރާ ސައޫދި އެމްބަސީއާ ހަވާލުކޮށްފައެވެ.\nސައޫދި އެމްބަސީގައި 19 ފެބްރުއަރީ ވީ އާދިއްތަ ދުވަހު ބޭއްވުނު މި އިވެންޓް ކަވަރުކޮށް އެ ރަސްމިއްޔާތު ނިމުމުން ސައުދީ އެމްބަސީން ވަނީ ހަދިޔާއެއް ކަމަށް ބުނެ 500ރ. ލާފައި އޮތް ސިޓީ އުރައެއް ކޮންމެ ނޫސްވެރިއަކަށް ދީފަ އެވެ. ސައޫދީ އެމްބަސީގައި އޮތް އިވެންޓް ކަވަރުކުރަން ދިޔަ ރާއްޖެ ޓީވީން ވަނީ ސައޫދީ އެމްބަސީން ހަދިޔާއެއްގެ ގޮތުން ދިން ސިޓީއުރައިގައި އޮތީ 500 ރުފިޔާ ކަން އެނގުމުން ވަގުތުން އެ ފައިސާ އަނބުރާ ސައޫދީ އެމްބަސީއާ ހަވާލުކޮށްފައެވެ. ރާއްޖެ ޓީ.ވީގެ ނޫސްވެރިން މި ފައިސާގައި ނުހިފައި އަނބުރާ ސައޫދީ އެމްބަސީއާއި ހަވާލުކުރުމުން ދޭހަވަނީ ރާއްޖެ ޓީ.ވީގެ ނޫސްވެރިންނަކީ ޕްރޮފެޝަނަލް ބައެއްކަމާއި ރާއްޖެ ޓީ.ވީގެ ނޫސްވެރިންނަކީ ފައިސާ އަށް ވުރެން ބޮޑަށް ފްރޮފެޝަނަލް ނޫސްވެރިކަމަށް އަހަންމިޔައްތުދޭ ބައެއްކަމެވެ.\nރާއްޖޭގެ ކުރީގެރައީސުލްޖުމްހޫރިއްޔާ އަދި ދިވެހި ރައްޔިތުންގެ ޑިމޮކްރެޓިކް ޕާޓީ (އެމް.ޑީ.ޕީ)ގެ ރައީސް މުޙައްމަދު ނަޝީދު ވަނީ ސައުދީ އެމްބަސީން ރާއްޖެ ޓީވީގެ ނޫސްވެރިންނަށް ފައިސާ ބެހި މައްސަލައިގައި ކަންބޮޑުވުން ފާޅުކުރައްވަފައެވެ. އަދި ރާއްޖެޓީވީއަށް ސައޫދީ އެމްބަސީން ދިން ސިޓީ އުރައިގައި ފައިސާކަން ހުރީ އެނގުމާއެކު ރައްދުކޮށްފައިވާތީ ތައުރީފްކުރައްވާ، ރާއްޖެ ޓީޥީގެ ނޫސްވެރިން ފައިސާއަށް ނުގަނެވޭނެކަމަށް އެމަނިކްފާނުގެ ޓްވީޓްގައި ފާހަގަކުރައްވާފައެވެ.\nދިވެހި ރައްޔިތުންގެ ޑިމޮކްރެޓިކްޕާޓީން އަބަދުވެސް ޑިމޮކްރަސީގެ އުސޫލުތަކާއި މީޑިއާގެ މިނިވަންކަމަށް މަރުޙަބާ ކިޔަމެވެ. އަދި ރާއްޖެ ޓީވީން މިދެއްކި ނަމޫނާ އަކީ ރާއްޖެ ޓީ.ވީ އާއިމެދު އިތުރަށް ރައްޔިތުންގެ އިތުބާރު ބޮޑުވެގެންދާނެ ކަމެކެވެ. މީޑިއާއަށް އެއްވެސް ފަރާތަކުން ނާޖާއިޒް ނުފޫޒު ފޯރުވަން ކުރާކަންކަން ހަރުކަށި އިބާރާތުން ކުއްވެރިކުރަމެވެ.


Covid-19 Control Kuran Harukashi Fiyavalhu Alhan Raees Maumoon Govaalavaifi - Vaguthu\nކޮވިޑް-19: އުތުރަށް އޮތް ބިރު ބޮޑުވަނީ! - 19 މިނެޓް ކުރިން\nކުރީގެ ރައީސް މައުމޫނާއި ރައީސް ޞާލިހް - ފޮޓޯ: ރައީސް އޮފީސް\nރާއްޖޭގައި ކޮވިޑް-19 ކޮންޓްރޯލް ކުރުމަށް ހަރުކަށި ފިޔަވަޅުތަކެއް އަޅަން ކުރީގެ ރައީސް މައުމޫން އަބްދުލްގައްޔޫމް ގޮވާލައްވައިފިއެވެ.\nމައުމޫން މިއަދު ކުރެއްވި ޓުވީޓެއްގައި ވިދާޅުވީ ކޮވިޑް-19 ރާއްޖޭގައި ފެތުރެމުން އަންނަ މިންވަރަށާއި ބަލީގައި ނިޔާވާ މީހުންގެ އަދަދަށް ބަލާ އިރު، ބަލި ފެތުރުން ކޮންޓްރޯލް ކުރުމަށް އަނެއްކާ ވެސް ހަރުކަށި ފިޔަވަޅުތަކެއް އަޅަން ޖެހިފައިވާ ކަމަށެވެ. އެހެންވެ، ހަރުކަށި ފިޔަވަޅުތަކެއް އަޅައި ދިނުމަށް ސަރުކާރުގެ ކަމާބެހޭ ފަރާތްތަކަށް ގޮވާލައްވާ ކަމަށް ވެސް މައުމޫންގެ ޓުވީޓުގައި ވިދާޅުވިއެވެ.\n"އަޅުގަނޑު ކަމާބެހޭ ފަރާތްތަކަށް ގޮވާލަން ހަރުކަށި ފިޔަވަޅުތަކެއް އަޅައި އެ ހަރުކަށި ފިޔަވަޅުތައް ތަންފީޒު ކުރުމަށް ކޮވިޑް-19 ފެތުރުން ކޮންޓްރޯލް ކުރުމަށް،" ރާއްޖޭގެ ވެރިކަން 30 އަހަރު ވަންދެން ކުރެއްވި ތަޖުރިބާކާރު އެއް ސިޔާސީ ލީޑަރު މައުމޫން ވިދާޅުވިއެވެ.\nމައުމޫން އެ ޓުވީޓު ކުރެއްވީ ރައީސް އޮފީހާއި ހެލްތު ޕްރޮޓެކްޝަން އެޖެންސީ (އެޗްޕީއޭ) ޓެގް ކުރައްވައެވެ.\nމައުމޫން އެގޮތަށް ވިދާޅުވި އިރު، އިއްޔެ އިރުއޮއްސި ހައެއް ޖެހުމާ ހަމައަށް ރާއްޖެ އިން ކޮވިޑް-19 އަށް 2،469 މީހަކު ފައްސިވެފައިވެއެވެ. އޭގެ ތެރޭގައި ހިމެނެނީ 1،279 ދިވެއްސަކާއި ބަންގްލަދޭޝްގެ 876 މީހަކާއި އިންޑިއާގެ 227 މީހަކާއި ނޭޕާލްގެ 44 މީހަކާއި ސްރީ ލަންކާގެ 19 މީހަކާއި އިޓަލީގެ 11 މީހަކާއި ޕާކިސްތާނުގެ ތިން މީހެކެވެ. އަދި "އެހެނިހެން" ކެޓަގަރީގައި 10 މީހަކު ހިމެނެއެވެ.\nރާއްޖެ އިން ކޮވިޑް-19 ޖެހިގެން ރަނގަޅުވެފައި ވަނީ 2،049 މީހުންނެވެ. އަދި މިވަގުތު ބައްޔަށް ފަރުވާ ދެމުން ދަނީ 403 މީހުންނަށެވެ.\nމި ބަލީގައި ރާއްޖެ އިން 12 މީހަކު ވަނީ ނިޔާވެފައެވެ. އެއީ ހަ ދިވެހިންނާއި ބަންގްލަދޭޝްގެ ފަސް މީހަކާއި ފިލިޕީންސް މީހެކެވެ. ކޮވިޑް-19 ޖެހިގެން މިދިޔަ ދެ ދުވަސްތެރޭގައި ދެ މީހަކު ނިޔާވި އިރު، ފުރަބަންދަށް ލުއި ދިން ފަހުން، ކޮވިޑް-19 ޖެހޭ މީހުންގެ އަދަދު ވަނީ އިތުރުވާން ފަށައިފައެވެ.\nދަރުމަވަންތަ ހޮސްޕިޓަލްގައި ފަރުވާ ދެމުން ދަނިކޮށް ކޮވިޑް-19 ޖެހިގެން ރޭ ފަތިހު ނިޔާވީ 80 އަހަރުގެ ދިވެހި އަންހެނެކެވެ. އިއްޔެ ރޭ ދަންވަރު ވެސް ކޮވިޑް-19 ގައި އުމުރުން 77 އަހަރުގެ އަންހެނަކު ވެސް ނިޔާވިއެވެ. އެއީ މީގެ ހަތަރު ދުވަސް ކުރިން މި ބަލީގައި ނިޔާވި 92 އަހަރުގެ ދިވެހި މީހާގެ އަންހެނުންނެވެ.\nޖުލައި 6, 2020 12:23\nމިކަލޭގެ މިއުޅެނީ ގައުމު އިނދެ ޖައްސަން.\nތި ކަމެއްނުވާނެ. މީގެ3ދުވަސް ކުރިން އަހަރެންދިޔައިން ސްޓޭޑިއަމް ކައިރީގަހުންނަ މިފް ކޯގެމަސްފިހާރައަށް. މަސްގަންނަން އައި ބަންގްލަދޭސްގެ ބޭފުޅަ ކު ދައްދޮޅީގައި މާސް ކް އަޅުވައިގެން ވަތްއިރުވެސް އޯ ކޭ. ޥަންނަމީހުންޗެ ކް ކުރަންހުރީ ބަންގްލަަދޭސްމީހެއް ކައުންޓަރުގަތިބި2 ދިވެހި ސްޓާފުން ދެންތިބީ4 ބަންގްލަދޭސް ސްޓާފުން އެހެންވީމަ ކަންނޭގެ ބަންގްލަދޭސް ބޭފުޅުންގެ ބާރުގަދައީއެތަނުގަ.\nޖުލައި 6, 2020 12:58\nމަޖީދީމަގު ޓްރެފިކް ރެސްޓޯރަންޓް ކުރިމަތީގަހުންނަ ހާރޑްވެއަރ ވިއްކާ ފިހާރައިގެ ދިވެހި ސޭޓް އަދި ބިދޭސީން ތިބެނީ މާސްކް ނަޅާ.\nޖުލައި 6, 2020 13:04\nޥިލާތުސަރުބަތުބޯންވެގެން ތަލިހިކިފަ އަވަހަށް މާލެއިން ބޭރުވާން ބޭނުންވާ ބޭފުޅުނަށް ކޮވިޑަކީ ސުމެއް.\nޖުލައި 6, 2020 13:12\nރ.މައުމޫނު ހަމަ ސާބަސް ޤައުމުގެ ކަންތަކާއި ވާހަކަ ނުދައްކަބަލަ..މިހުރިހާ ދުވަހު ޗުޕު ވެސް ނުބުނެ އޮވެފަ މިހާރު ކީކޭ ތިކިޔަނީ. .ރައްޔިތުން ބިކަވެ ނިކަމެތިވެ މަގުމަތި ވެއްޖެ...އަސްލަކީ މާލެއަށް ރައްޔިތުން ތޮއްޖެއްސުމުގެ ސިޔާސަތު..ރާއްޖޭގެ ރަށްތަކަށް ޓުއަރިޒަމް ދިޔަނުދީ އޮބިއެޅުވީމަ 48 އަހަރު ފަހުން ބޮޑްކަމަކާއި ކުރިމަތިވިއިރު ރައްޔިތުން ތިބީ ގޮތް ހުސްވެފަ...ކުރިހާ މަސައްކަތެއްގެ އުޖޫރަ މާލެއަށް ކުލި ދައްކައިގެން ކޮތަރު ކޮށީގައި ބޮޑުކުރި\nދަރިންތައް ޑުރަގަށް ދިޔައީ..މިއީ ރ.މައުމޫނުގެ ދޯހަޅި ސިޔާސަތުގެ ނަތީޖާ..ނުވީތަނަކަށް ބަދަލޭ ހެޔޮބަދަލޭ ކިޔާ ފަނާކުރަނެވި ފިކުރާއި ބައި އަތް ހިފާ ޤައުމު ފުނޑާލީ... މާއްދިއްޔަތުގެ ދަހިވެތި ކަމުގައި އެމްޑީޕީއާއި ގުޅިގެން އެއްބަފާ ކޮއްކޮ އެއޮތީ ހުރަގެޔަށްލާފަ .. ރ.ޔާމިން މިޤައުން ވައްކަން ނުކުރޭ..ނުކުރާނެ...އެކަމަކު 1 ފެބްރުއަރީ އަކީ ބަޢާވާތެއް.. ސާފުތޯ... މަށަށް 30 އަހަރުން ނުކުރެވުނު ތަރައްގީ 60 މަސްދުވަހުން ކުރީމާ ހަސަދު ވެރިވީ... މަރުވާނެ..\nޖުލައި 6, 2020 13:17\nމައުމޫން އަންގަ މައިތިރިލައިގެން ގޭގަ އޮވޭ މަށައްއެނގޭނީ މިގައުމައް ހަދަންވާގޮތާ ނަހަދަވީގޮތް.\nޖުލައި 6, 2020 13:42\nޖުލައި 6, 2020 13:53\nއަވަސް ކުރަމާ ހިނގާ. ފިޔަވަޅު އަޅައިގެންވިޔަސް މިކަން އެކީނިންމާލެވޭތޯ ބަލަމާހިނގާ ﷲ ގެ އިރާދަފުޅުން. ލަސްކުރާނެކަމެއް ނެތް. ޢެއްމަސްދުވަހަށް ފުލް ލޮކްޑައުންއެއް ގެނެސްގެން އަދަދު ޒީރޯއަށް ހަދާލެވިދާނެެ މިހާރު މިހުރިވަރުން... އަވަސްކުރަމާހިނގާ....\nޖުލައި 6, 2020 14:22\nޢަގަ މަޑުންލައިގެން ގޭގަ ދެފައިދަމާފަ އަރާމުގައޮވެބަލަ، ތިބޭފުޅާ ގޭގަ އޮތަސް ލާރި އޮހޭނެ\nޖުލައި 6, 2020 14:39\n30 އަހަރު އަހަރުމެނަށް އުނދަގޫ ޖެއްސިއްޖެއެނު.. އެ އުޅެނީ ރައްޔިތު މީހާއަށް ލުއިގޮތެއް ވެދާނެތީ އުނދަގޫކުރަން\nޖުލައި 6, 2020 15:22\nމަރުވެދާނެތީ ބިރުގަތީ. އަދި 30 އަހަރު ލޮކުޑަައުނުގާ ގައުމު އޮތަސް ބެއްޔަ މެން ނަށް ހަމަޖެހިގެން އުޅުވޭނެ. ފިޔަވަޅު އެޅުން ރަނގަޅު، އެކަމަކު މިގައުމުގާ ހަރުދަނާ ފިޔަވަޅޭ ކިޔާފާ ނިކަމެތިން ބަނޑަށް ޖައްސަނީ.\nޖުލައި 6, 2020 20:06\nކޮވިޑުގެ މިދުވަސްވަރު މީހުންއަގުބޮޑުކޮށް ގަނެފައިހުންނަ ސައިކަލްތަކަށް ބަންގާޅީންއަރާ އޭގެއެތައްމިތަނަށް އަނބުރާ އަތްހާއްކާ ހިވަނީ މިބައިގަނޑު އިށީއްނަން ބަހައްޓާފައި ހުންނަ އަށިތަކެއްހެން ދެންވީ ސައިކަލަށް އަރާ ކޮންމެފަހަރަކު މުޅިސައިކަލް ދޮވެ ސެނިޓައިޒަރ އުނގުޅަން ، ހެލްތުޕްރޮތެކްޝަން އެޖެންސީއާއި ފުލުހުން މިކަންހުއްޓޮވަންވީނުން ، މިހާރު ތިބަންގާޅިންނަކީ މިޤައުމަށް ޖެހިފައި އޮތްބޮޑުމުސިބާތެއް، ތިބައިގަނޑު އުޅޭގޮތުތުން ކިތައް މީހުންނެއް މިބަލީގެ ނުރައްކަލުގެ ތެރެއަށް ހުށަހެޅިގެންދޭބާ.\nޖުލައި 6, 2020 20:20\nޅަބުއް ދި ޖެހުނީބާ\nޖުލައި 6, 2020 20:31\nދީނަށް ފުރައްސަރަ ކޮށް މީހުން ބަޔާން ނެރޭ އެރު މައުމޫން ނިދާފަތޯ އެމް އާރު އެމްގެ އަސާސީ ގަވާއިދުގައި އޮވޭ އިސްލާމް ދީން ހިމާޔަތް ކުރުން ޗުއްޕުވެސް ނުބުނޭ އެހެންވީމާ އެކަމަށް ހިއްވަރު ދޭ މީހެއްގެ ގޮތުގައި އަހަރެމެން ބަލަނީ.. މަނިކުފާނުގެ ވެރިކަމުގައި ތަސްދީގު ކުރި ގާނޫންގައި އެއޮތީ އިސްލާމް ދީނަށް ފުރައްސާރަ ކުރާ މީހުން ނަށް ދޭ އަދަބުވެސް އެކަމު އަހަމަ ޗުއްޕުވެސް ނުބުނޭ ވަޒީރުން ގެ ވަޒީރު ކަން ގެއްލިދާނެތީ އެކަކުގެ ވަޒީރުކަން މިހާރު ގެއްލިއްޖެ\nޖުލައި 6, 2020 21:52\nމިއަށްވުރެން ހަރުކަށި ފިޔަވަޅު އެޅުމަށްވުރެން އަހަރުމެން މަރާލިޔަސް މާރަނގަޅު\nޖުލައި 6, 2020 22:31\nމިދަނ|ީ ރަނގަޅަކަށްނުން. ހުރިހާމިހުންނަށް މިހާރު މިއޮތް ލުވިޑދީގެން ވާގޮތް ބަލަމާ ހިނގާ. މިހާރުވެސް އެކަަން އެބަފެނޭ.


ސަރުކާރުން އިންޑިއާގެ ގައުމީ ސަލާމަތައް ނުރައްކާވާގޮތަށް މަސައްކަތްކުރޭ: ޑެއިލީ ނިއުސް - MV Times\nސަރުކާރުން އިންޑިއާގެ ގައުމީ ސަލާމަތައް ނުރައްކާވާގޮތަށް މަސައްކަތްކުރޭ: ޑެއިލީ ނިއުސް\n0 October 30th, 2012 - 7:46 PM\nރައީސް ވަހީދުގެ ސަރުކާރުގެ ކޯލިޝަން ޕާޓީތަކުން އިންޑިއާގެ ގައުމީ ސަލާމަތައް ނުރައްކާވާގޮތަށް މަސައްކަތް ކުރަމުން އަންނަ ކަމަށް އިންޑިއާގެ ޑެއިލީ ނިއުސް އިން ބުނެފި އެވެ.\nޑެއިލީ ނިއުސްގައި ބުނެފައިވަނީ އިބްރާހިމް ނާސިރު އިންޓަނޭޝަނަލް އެއާޕޯޓް ހިންގުމަށް ޗައިނާއާއި ހަވާލުކުރުމަށް ސަރުކާރުގެ ކޯލިޝަންގެ ޕާޓީތަކުން މަސައްކަތް ކުރާކަމަށެވެ. އިންޑިޔާ ސަރުކާރުން މިކަމާއި ކަންބޮޑުވާކަމަށާއި އެއީ އިންޑިޔާގެ ޤައުމީ ސަލާމަތާއި ބެހޭ ނުރައްކަލެއްކަމަށް އިންޑިޔާ ސަރުކާރުން ދެކޭކަމަށްވެސް އެނޫހުން ބުނެ އެވެ.\nޑެއިލީ ނިއުސް އިން ބުނެފައިވަނީ ޗައިނާއާއި ރައީސް ވަހީދުގެ ސަރުކާރުން ގާތްގުޅުމެއް ބާއްވަން މަސައްކަތްކުރަމުންދާކަމަށާއި، އެއާޕޯޓް ހިންގުމަށް ޗައިނާއާއި ހަވާލުކުރުމަށް މިހާރުގެ ސަރުކާރުގެ ކޯލިޝަން ތެރޭގައި ވާހަކަދެކެވިފައިވާކަމަށެވެ.\nއިބްރާހިމް ނާސިރު އިންޓަނެޝަނަލް އެއާޕޯޓް ތަރައްޤީކުރުމަށް ޖީއެމްއާރްއާއި ރާއްޖޭގެ ސަރުކާރާއި ދެމެދު އެއްބަސްވެފައިވާއިރުގައި، މިއެއްބަސްވުން ބޮޑު ސިޔާސީ ކުޅިވަރަކަށް ހަދާފައިވާކަމަށްވެސް އެ ނޫހުން ބުނެ އެވެ.\nޖީއެމްއާރާއި އިބްރާހިމް ނާސިރު އިންޓަނޭޝަނަލް އެއާޕޯޓު ހަވާލުކޮށްފައިވަނީ މިހާރު ހުރި ޓާމިނަލް ތަރައްޤީކުރުމާއި އައު ޓާމިނަލެއް އެޅުމުގެ މަސައްކަތް ކުރުމަށް ކަމަށްވިއަސް އައު ޓާމިނަލް އެޅުމުގެ މަސައްކަތް ރައީސް ވަހީދުގެ ސަރުކާރުން ހުއްޓުވާފައިވާކަމަށާއި އެމަސައްކަތް އިތުރަށް ކުރިއަށް ގެންދިޔުމަށް މިހާރުގެ ސަރުކާރުގެ އޮފިޝަލުންގެ ކިބައިން ހުއްދައަށް އެދިފައިވީ ނަމަވެސް، އަދިވެސް ހުއްދަ ލިބިފައިނުވާކަމަށް ޖީއެމްއާރްގެ އޮފިޝަލަކާއި ހަވާލާދީ އެ ނޫހުން ބުނެފައިވެ އެވެ.


ހުޅުމާލޭގައި ބިދޭސީންތަކެއް ފުލުހުންނާ ކުރިމަތިލައި، ހަމަލާދީފި – Haftha\nSat, 15 August, 2020, 3:28 pm\nސިފައިންނާއި ފުލުހުންނަށް ހުޅުމާލޭގައި އިމާރާތް ކުރަމުން އަންނަ ފްލެޓްތަކުގައި މަސައްކަތްކުރާ ބިދޭސީ މުވައްޒަފުންތަކެއް ފުލުހުންނާއި ކުރިމަތިލައި ހަމަނުޖެހުން ހިންގައިފި އެވެ.\nސިފައިންނާއި ފުލުހުންނަށް ހުޅުމާލޭގައި އިމާރާތް ކުރާ ފްލެޓްތަކުގެ މަސައްކަތް ކުރުމަށް ހަވާލުކޮށްފައިވަނީ ތައިލެންޑުގެ އައިލެންޑް އެކްސްޕާޓްސް އިންނެވެ. އެކުންފުނީގެ މަސައްކަތު މީހުންނަށް މުސާރަ ނުދޭ މައްސަލައިގައި މީގެ ކުރިން ވެސް މަގުތަކަށް ނުކުމެ މުޒާހަރާ ކޮށްފައިވެ އެވެ.\nފުލުހުން ބުނީ، އައިލެންޑް އެކްސްޕާޓްގެ ބިދޭސީ މުވައްޒަފުންތަކެއް މުސާރަ ނުލިބޭތީ އެކަމާ ހިތްހަމަ ނުޖެހުން ފާޅުކުރުމަށް ހުޅުމާލޭގައި މިއަދު ކުރިއަށް ގެންދިޔަ މުޒާހަރާއެއްގައި ހަމަނުޖެހުން ހިންގައި، ބައެއް ފުލުހުންނަށް އަނިޔާވެ، ފުލުހުންގެ ވެހިކަލަކަށް ގެއްލުން ވެފައިވާ ކަމަށެވެ.\nނަމަވެސް މިހާރު ހަމަނުޖެހުން ކޮންޓްރޯލް ކޮށް، މުޒާހަރާ ކުރަމުން ދިޔަ ބިދޭސީން މިވަގުތު ތިބީ އައިލެންޑް އެކްސްޕާޓް ގެ ލޭބާ ކުއާޓަރުގައި ކަމަށް ފުލުހުން ބުނެ އެވެ.\nމި މުޒާހަރާގައި ގާތްގަނޑަކަށް 300 އެއްހާ ބިދޭސީން މުޒާހަރާކޮށް ފުލުހުންނާ ކުރިމަތިލިއިރު، އެމީހުން ވަނީ ފުލުހުންނާ ދިމާލަށް ގަލާއި އެހެނިހެން ތަކެތި އުކާފައެވެ. އަދި އެ މުޒާހަރާ ހިނގި ސަރަހައްދުގައި ރަޔަޓް ފުލުހުންނާއި ރަޔަޓް ސިފައިން ދަނީ ހަރަކާތްތެރިވަމުންނެވެ.\nHulhumale gai sifainge flat elhumuge massakathuge ulhey bidheyseen ge ihthijaaj emme hoonuvi vaguthu. pic.twitter.com/2YVGBrov3V


South Asian Games: Singles in balivi namaves Dheema aai Rafa ah thaureef haggu - vNews.mv\nސިންގަލްސް ބައިގައި ވާދަކުރި ރާއްޖޭގެ ރަފާ، އޭނާ ވަނީ މޮޅު ކުޅުމެއް ދައްކާފައި--ފޮޓޯ: ހުސެއިން ވަހީދު/ އެމްއޯސީ\nސައުތު އޭޝިއަން ގޭމްސް: ސިންގަލްސްއިން ބަލިވި ނަމަވެސް ދީމާ އާއި ރަފާއަށް ތައުރީފު ހައްގު\nއިސްމާޢީލް ޝާހު Kathmandu | 05 December 2019, 21:38\nނޭޕާލުގައި މިހާރު ކުރިޔަށްދާ 13 ވަނަ ސައުތު އޭޝިއަން ގޭމްސްގެ ޓޭބަލް ޓެނިސް އަންހެން ސިންގަލްގެ ކުއާޓާފައިނަލުގައި ވާދަކޮށް ރާއްޖޭގެ ދީމާ އަދި ރަފާ ބަލިވެ މުބާރާތާއި އަލްވަދާއު ކިޔައިފިއެވެ.\nބުރާސްފަތި ދުވަހު މެންދުރުފަހު ނޭޕާލުގެ ނެޝެނަލް ޓޭބަލް ޓެނިސް ހޯލުގައި ކުޅުނު ކުއާޓާ ފައިނަލުގައި ރާއްޖޭގެ ފާތިމަތު ދީމާ އަލީ ވާދަކުރީ ސަރަހައްދުގެ ގަދަ ބާރު އިންޑިއާގެ އަހީކާ މުކަރުޖީ އާއެވެ. މި މެޗު އަހީކާ ކާމިޔާބުކުރީ ސީދާ ހަތަރު ސެޓުންނެވެ. މެޗުގެ ސެޓުތައް އަހީކާ ގެންދިޔައީ 6-11، 3-11، 6-11 އަދި 3-11 އިންނެވެ.\nމެޗުގެ ފުރަތަމަ ސެޓު އަދި ތިންވަނަ ސެޓުގައި ރާއްޖޭގެ ޒުވާން ކުޅުންތެރިޔާ ދީމާގެ ފަރާތުން މޮޅު ކުޅުމެއް ފެނިގެންދިޔައިރު، އޭނާ އާއި ދެކޮޅަށް ނިކުތް އަހީކާ އަކީ ދުނިޔޭގެ ފެންވަރުގެ މުބާރާތް ތަކުގައި ވާދަކުރާ ކުޅުންތެރިއެކެވެ. ރާއްޖޭގެ އައިޝަތު ރަފާ ނާޒިމް އާއި ދެކޮޅަށް ކުއާޓާ ފައިނަލުގައި ނުކުތީ ލަންކާގެ އެންމެ މޮޅު ކުޅުންތެރިޔާ ކަމަށްވާ އިޝާރާ މަދުރަންގީ އެވެ.\nވާދަވެރި ކުޅުމެއް ފެނިގެންދިޔަ މި މެޗު އިޝާރާ ކާމިޔާބުކުރީ4ސެޓު3ސެޓުންނެވެ. ފޯރިގަދަ ކުޅުމެއް ފެނިގެންދިޔަ މި މެޗުގެ ފުރަތަމަ ސެޓު ރަފާގެ މައްޗަށް އިޝާރާ ކުރި ހޯދީ 14-16 އިންނެވެ. ނަމަވެސް މެޗުގެ ދެވަނަ ސެޓުގައި ރަފާ ވަނީ ކުޅުން އިތުރަށް ރަނގަޅުކޮށް 12-10 އިން ސެޓު ކާމިޔާބު ކޮށްފައެވެ. މެޗުގެ ތިން ވަނަ ސެޓުގައި ރަފާގެ ފަރާތުން އާދައިގެ ކުޅުމެއް ފެނިގެންދިޔައިރު، މި ސެޓު އިޝާރާ ކާމިޔާބުކުރީ 4-11 އިންނެވެ.\nނަމަވެސް ޖެހިގެން އައި ސެޓު ރަފާ ވަނީ 14-12 އިން ކާމިޔާބު ކޮށްފައެވެ. މެޗުގެ ފަސްވަނަ ސެޓު އިޝާރާ ފަސޭހަ ކަމާއި އެކު 4-11 އިން ކާމިޔާބުކުރި އިރު، ރަފާ ވަނީ މެޗުގެ ހަވަނަ ސެޓު 11-8 އިން ކާމިޔާބު ކޮށްފައެވެ. މި މެޗުގެ ފަހު ސެޓު އިޝާރާ ކާމިޔާބުކުރީ 8-11 އިންނެވެ. އަ\nންހެން ޓީމް އިވެންޓުން ރަން މެޑަލް ހޯދި އިންޑިއާ އަދި ރިހި މެޑަލް ހޯދި ލަންކާ ކުޅުންތެރިންނާއި ދެކޮޅަށް ދީމާ އަދި ރަފާ ވަނީ ތަފާތު މޮޅު ކުޅުމެއް ދައްކައިފައެވެ. މިއާއެކު ރާއްޖޭގެ ޓޭބަލްޓެނިސް ޓީމަށް ވަނީ މުބާރާތް ނިމިފައެވެ.\nސައުތު އޭޝިއަން ގޭމްސް ކުޅިވަރު ޓޭބަލް ޓޭނިސް (ޓީޓީ)


Thinadhoo in Meehun Beylun: Easaru, Ehihdhathikan, Eveyn, Ekaruna, Ehithi Handhaan Adhives vakive Nudhey! ތިނަދޫއިން މީހުން ބޭލުން: އެއަސަރު، އެހިތްދަތިކަން، އެވޭން، އެކަރުނަ، އެހިތިހަނދާން އަދިވެސް ވަކިވެ ނުދޭ! – Huvadhoo News Thinadhoo in Meehun Beylun: Easaru, Ehihdhathikan, Eveyn, Ekaruna, Ehithi Handhaan Adhives vakive Nudhey! Huvadhoo News\nތިނަދޫއިން މީހުން ބޭލުން: އެއަސަރު، އެހިތްދަތިކަން، އެވޭން، އެކަރުނަ، އެހިތިހަނދާން އަދިވެސް ވަކިވެ ނުދޭ!\nތިނަދޫއިން މީހުން ބޭލި ހިތްދަތި ދުވަސް ކަމުގައިވާ4ފެބްރުއަރީ 1962 އަކީ ތިނަދޫގެ ރައްޔިތުންގެ ހިތުން ދުވަހަކުވެސް ނެތިގެން ދާނޭ ދުވަހެއް ނޫނެވެ. ތިނަދޫ އިން މީހުން ބޭލި ހާދިސާއަށް މިއަދަށް 60 އަހަރު ފުރުނީއެވެ. ނަމަވެސް އެއަސަރު، އެހިތްދަތިކަން، އެވޭން އެކަރުނަ އެހިތި ހަނދާން ތިނަދޫ ރައްޔިތުންގެ ހިތުން އަދިވެސް ވަކިވެގެން ނުދެއެވެ. ތިނަދޫއަށް އުފަން އެތަކެއް ދަރީންގެ ކަންފަތަށް މިހާރުވެސް އެޙާދިޘާގެ އަޑު އިވޭފަދައެވެ.\nއުފަލާ ހިތްހަމަޖެހުމާއެކު ފުދުންތެރި ދިރިއުޅުމެއް އުޅެމުން ދަނިކޮށް، ކަނޑުފޭރޭ ބަޔަކު ފަދައިން އައިސް، މުދާކޮޅު ފޭރި، ކުށެއް ނެތް ރައްޔިތުން ބިކަހާލުގައި ޖައްސައި ނިކަމެތިކޮށް، އަޚުންނާއި އުޚުތުން މަރައި، މުޅި ގެދޮރު އަންދާ އަޅިއަށް ހަދާލީ، ކޮން ކުށެއް ކޮށްގެންތޯ ކެނޑި ނޭޅި ހިތާ ހިތުން ސުވާލު ކުރވެއެވެ. ހަޤީޤަތުގައިވެސް ރަޙުމުގެ ކަންފުޅެއްވެސް ނެތީއެވެ. ރައްޔިތުންނަށް ރައްކާތެރިކަން ހޯދައިދޭން ލާޒިމްކުރާވާ ފަރާތުން އާދެ، ދިވެހި ދައުލަތުން ރަށެއްގެ ރައްޔިތުންގެ ދިރިއުޅުން ސުންނާފަތި ކޮށްލުމަކީ، ދުވަހަކުވެސް މަޢާފު ދެވޭނެ ކަމެއް ނޫނެވެ.\nއެހިތި ހަނދާންތައް ރޯކޮށްހުރި ޒަޚަމެއް ފަދައިން ހިތުގައި މިއަދުވެސް ބިންވަޅު ނެގިފައިވެއެވެ. އެހިތްދަތި އިހްސާސްތަށް ހިތަށް ވެރިވުމުން، އެކަން ތަޖުރިބާކޮށްފައިވާ ފަރާތްތަކުގެ ލޮލުން މިއަދުވެސް ކަރުނަ ފޫއްދާލައެވެ.\n“އެއަސަރު، އެހިތްދަތިކަން، އެވޭން، އެކަރުނަ، އެހިތިހަނދާން އަދިވެސް ވަކިވެ ނުދޭ. އެ ހާދިޘާ އަޑުއިވޭ ކޮންމެ ހިނދަކު ހިތާއި ލަގޮނޑި ކުދިކުދި ވޭ. ހިފެހެއްޓުމަށްނެތި ލޯ ފުރިގެން އޮހެނީ ހޫނުހޫނު ކަރުނަ. އެންމެ އަހަރެއްގެ ތެރޭ އަނިޔާވެރި ޖަލެއްގެ ތޭރިތަކުގެ ތެރޭ މަރާލި ޢާއިލާގެ ހަނދާން އާވުމުން” — ރަޝީދާ އިބްރާހިމް\nމިހާދިސާ އަމިއްލަޔަށް ތަޖުރިބާ ކޮށްފައިވާ މީހެއް ކަމުގައިވާ ރަޝީދާ މިސް ހާމަކޮށްފައިވާ ގޮތުގައި، އަމިއްލަ ވަޒަނާ ވަކިވެ އުޅެން ޖެހުނު ނިކަމެތި ހާލު ދުވަހަކުވެސް ހަނދާން ނުނެތޭނެއެވެ. ޝަރުޢި ހުކުމެއް ނެތި އެންމެ ލޯބިވާ ބައްޕާފުޅާއި މުޅި އާއިލާއަށް ދެވުނު ރަޙުމުނެތް އަނިޔާ ހަނދާން ނައްތާލެވޭނި ކިހިނެއްހެއްޔެވެ؟ މިހުރިހާ ލާއިންސާނީ ޖަރީމާއެއް ހިންގުމަށް ފަހުވެސް، މިއަދާ ޖެހެންދެންވެސް އެންމެ ނުބައި މީހުން އުޅޭ ރަށެއްގެ ގޮތުގައި ގދ. ތިނަދޫ މީހުން މަޝްހޫރު ކުރުވާފައެވެ. މިއީ ފޮހެލެވެން ދަތި އަސަރެކެވެ.\nރަޝީދާ އިބްރާހިމްގެ ފޭސްބުކް ޕޯސްޓެއް\nތިނަދޫން މީހުން ބޭލި އިރު ތިނަދޫ މީހުންގެ ދިރިއުޅުން:\nތިނަދޫ މީހުންނަކީ 1960 ގެ އަހަރުތަކުގައިވެސް، ވެރިކަން ކުރާ މާލެއަށް ބަރޯސާ ނުވެ އަމިއްލަ މަސައްކަތުން ފުދުންތެރި ދިރިއުޅުމެއް އުޅެފައިވާ ބަޔެކެވެ. އަމިއްލަ އޮޑިފަހަރުގައި ރާއްޖެއިން ބޭރަށް ދަތުރުކޮށް އަތޮޅުގެ އެންމެހާ ރައްޔިތުންނަށް ބޭނުންވާ ކާބޯތަކެއްޗާއި، އަސާސީ ބޭނުންތަކަށް ބޭނުންވާ އެހެނިހެން ތަކެތި ހޯދައިގެން އުޅުނު ބަޔަކެވެ. ދިވެހި ދައުލަތަށްވުރެ ކުރިއަރާފައިވާ ރައްޔިތުންތަކެއް ތިނަދޫގައި ތިބުމަކީ، ދިވެހި ދައުލަތަށް އޭރު ބަލައިގަންނަށް އުދަނގޫވެ، ތިނަދޫ ސުންނާފަތިކޮށް، ރައްޔިތުންގެ މުޅިމުދާ ފޭރިގަތުމުގެ ސަބަބެއްގެ ގޮތުގައި ބެލެވެއެވެ.\nފުދުންތެރިކަމާއެކު، ރައްޔިތުން ދިރިއުޅެމުންދިޔަ ދިރިއުޅުމަށް ދައުލަތުން އަތްގަދަ ކުރިއެވެ. ހުރަސްތަކެއް ކުރިމަތިކޮށް، އައްޑު އަތޮޅާއި، ހުވަދު އަތޮޅުން ރާއްޖެއިން ބޭރަށް ބޭރުކުރަމުން އައި ހިކި ކަނޑުމަހުގެ ތިންބައިކުޅަ އެއްބައި، ސަރުކާރަށް ނަގަން ނިންމައި، ހަނޑޫ، ހަކުރު، ފުށްފަދަ ކާޑުގެ ބާވަތްތައް ގެނައުން ސަރުކާރަށް ނެންގެވުމަކީ ދެކުނުގައި ވިޔަފާރި ހަލާކު ކޮށްލުމަށް ސަރުކާރުން ފުރަތަމަ ކުޅުނު ގޭމެވެ. ދެކުނުގެ ބަޣާވާތާއި، ވަކި ދައުލަތެއް އުފެދުމުގެ ހަޤީޤީ ސަބަބަކީ ދެކުނުގެ ވިޔަފާރި ހަލާކުކޮށްލުމަށް ސަރުކާރުން އެޅި ދަތިކުރުމުގެ ފިޔަވަޅުތަކެވެ.\nތިނަދޫން މީހުން ބޭލުން:\nތިނަދޫން މީހުން ބޭލުން ވެގެން ގޮސްފައިވަނީ މުޅި ހުވަދު އަތޮޅުގެ އިޤްތިސާދީ ނާރެސް ފުޑި މުޅި ހުވަދު އަތޮޅު އިޤްތިޞާދު ފުން ވަޅުގަނޑަކަށް ވެއްޓިގެން ދިޔަ ހާދިސާ އަށެވެ. ތިނަދޫން މީހުން ބޭލި ހާދިސާ އާއި ގުޅިގެން، ތިނަދޫގެ މުޅި އާބާދީ އަތޮޅާއި ދިއްވެހި ރާއްޖޭގެ އެކި ހިސާބުތަކަށް ވިއްސި ވިހާލިވެގެން ދިޔައެވެ. އެތަކެއް އާއިލާއެއް ވަންނާނެ ބޯހިޔަލެއް ނެތި ބަނޑުހާ ހޫނުކަމުގައި ފަޅު ރަށްރަށުގައި ދިރިއުޅެން ޖެހުނެވެ. ދެލޮލުގެ ނޫރުފަދަ ތުއްތު ކުޑަކުދިން ބަނޑުހައި ހޫނުކަމުގައި ފަހުނޭވާ ދޫކޮށްލާ މަންޒަރު މައިންބަފައިން ދެކެން މަޖުބޫރުވީ ދެފަޅިވެފައިވާ ހިތަކާއިގެންނެވެ.\nތިނަދޫން މީހުން ބޭލި ހާދިސާއަކީ ދައުލަތަކުން މިހާތަނަށް ރައްޔިތުންނާއި ދެކޮޅަށް ހިންގާފައިވާ އެންމެ ބޮޑު ލާއިންސާނީ އަނިޔާއަށް ނުބެލެވޭނެ އެއްވެސް ސަބަބެއް ނެތެވެ.\nތިނަދޫ އަލުން އާބާދުވުން:\nތިނަދޫ ދެވަނަ ފަހަރަށް އަލުން އާބާދުވެ، މުޅި އަތޮޅުގެ އެންމެ އާބާދީ ބޮޑު، އެންމެ ތަރައްޤީ ރަށަށް ބަދަލުވެފައި ވުމީ، އަޅުގަނޑުމެންގެ ކާބަފައިންގެ ހިތްވަރު ދައްކުވައިދޭ ފުރިހަމަ މިސާލެކެވެ. ތިނަދޫއަށް މިވަރުގެ ބޮޑު ކުރިއެރުމެއް ލިބިގެން ދިޔުމުގެ ސިއްރަކީ، ތިނަދޫ އަށް ނިސްބަތްކޮށް ކިޔާ “ފެންމީރުވި ރީތި ރަށޭމީ، ރޫހު ވަނީ ތިނަދޫގައޭ” މިލަވައިގައިވާ ތިނަދޫ ރައްޔިތުންގެ އެކުލުންތެރިކަމާއި، ރަށުގެ ތައްރައްޤީއާއި ކުރިއެރުމަށް ރައްޔިތުންގެ ހިތުގައި އުފެދިފައިވީ ރޫޙެވެ.\nމިރޫހު ތިނަދޫ ދަރިންގެ ހިތްތަކުގައި އާލާކޮށް، ފަހުގެ ޖީލުތަކަށް ފޯރުކޮށްދޭން ޖެހެއެވެ. ހެދިހާ ގޮތަކަށް ރުހި ޤަބޫލުވެގެން، އެއީ ހައްޤުމިންވަރު ކަމަށް ދެކިގެން، އަނިޔާވެރިކަމާއި ނާއިންސާފަށް ބޯލަބައިގެން ތިބެގެން ނުވާނެކަން އަހަރަމެންގެ ކާބަފައިން ވަނީ އަމަލުން ދައްކާފައެވެ.\nހަޤީޤަތަކީ 1960 ގައި މިހުވަދު އަތޮޅު ކުރިއަރާފައިވާ މިންވަރަށް އަދިވެސް ކުރިއެރުމެއް ލިބިފައި ނުވާކަމެވެ. ސަރުކާރުތަކުން އެމަގުން މަގު ފަހިކޮށްފައި ނުވާކަމެވެ. އަދިވެސް، ހުވަދު އަތޮޅުން ރާއްޖެއިން ބޭރަށް ދަތުރުކޮށް ވިޔަފާރި ކުރެވޭނެ އިންތިޒާމެއް ހަމަޖެހިފައި ނުވެއެވެ. ބައިނަލް އަޤުވާމީ އެއާޕޯޓެއް ވަރުވެސް މިހުވަދު އަތޮޅުގައި ނެތެވެ.\nހުވަދު އަތޮޅު ތަރައްޤީ ކުރެވުން އޮތީ ބޭރުޤައުމުތަކާއި އެކު ވިޔަފާރި ކުރުމަށް ފުރުޞަތު ތައް ހުޅުވާލެވިގެންނެވެ. ހުރިހާ ކަމެއް މައި ސަރުކާރަށް ބަރޯސާވެފައި އޮތް އޮތުން ކުޑަކުރެވިގެންނެވެ. ނަމެއްގައި، ތިނަދޫން މީހުން ބޭލި ހާދިސާއަށް އިންސާފު ހޯދުމަށް ޝަރީއަތްތަކެއް ހިންގިނަމަވެސް، ލިބުނު ގެއްލުމެ ބަދަލެއްވެސް އަދި އިންސާފެއްވެސް ލިބޭނެ ކަމާއި މެދު މާބޮޑު އުއްމީދެއް ނެތެވެ.\nތިނަދޫން މީހުން ބޭލި ހާދިސާ އާއި ތިނަދޫ ދެވަނަ ފަނަހަރަށް އާބާދުވި ހާދިސާ ފާހަގަކުރުމަށް ތަފާތު ކުލަކުލައިގެ ބޮކިތައް ދިއްލައިގެން ތަފާތު ޖަލްސާތައް ބާއްވައި، “ރަޓާ ލެބީއްކުން ވަރިހަމަ” (ރަށް ލިބިއްޖެއެއްނު ވަރިހަމަ) ނަމުގައި ޅެން ހަދައިގެން ތަމްޞީލު ކުޅުމަކުން، ތިނަދޫ ރައްޔިތުންނަށް ކުރިމަތިވި އިޖުތިމާޢީ، އިޤްތިސާދީ، ނަފުސާނީ އަދި ޖިސްމާނީ އަނިޔާގެ ބަދަލެއް ނުލިބެއެވެ. ނުވަތަ ވެލާނާ ބިލްޑިންގެ ނަމެއް ތިނަދޫ ވެލާނާ ބިލްޑިންގ އަށް ބަދަލުވުމަކުންވެސް ލިބޭ މަންފާއެއް ނެތެވެ.\nތިނަދޫގެ ހޯދާފައިވާ ކުރިއެރުމުގެ މައިގަނޑު ސިއްރަކީ، ތަރައްޤީއާއި ކުރިއެރުން ހޯދުމަށް ތިނަދޫ ރައްޔިތުމީހާ ހިތުގައި ބިންވަޅު ނެގިފައިވީ ހިތްވަރެވެ. ވެއްޓުމުން ތެދުވެ، ކުރިން ހުރި ހާލަތަށް އަބުރާ ރުޖޫޢު ވުމަށް ކުރި ހިތްވަރެވެ. ތިނަދޫ ރައްޔިތުންގެ އިޖުތިމާއި ގުޅުމުގެ ނަމޫނާއެވެ. ފެންމީރުވި ރީތި ރަށޭމީ، ރޫޙު ވަނީ ތިނަދޫ ލަވައިގައި އެބުނާ ރޫހެވެ. މިރޫޙު އަލުން އާކުރުމަކީ ވެރިންގެ ކޮނޑުގައި އެޅިފައިވާ މަސްއޫލިއްޔަތެކެވެ.\nމިއަދަކީ ތިނަދޫން މީހުން ބޭލިތާ 60 އަހަރު ފުރޭ އަހަރަށް ވާއިރު، އަދިވެސް ބުނެލެވޭނީ، އިއްޔެ ހިގި ކަމެއް ފަދައިން، އެއަސަރު، އެހިތްދަތިކަން، އެވޭން، އެކަރުނަ، އެހިތިހަނދާން ތިނަދޫ ބިމުންއަދިވެސް ވަކިވެ ނުދެއެވެ.\nހަވަރު ތިނަދޫ ތިނަދޫން މީހުން ބޭލުން\nއެއަސަރު، އެހިތްދަތިކަން، އެވޭން، އެކަރުނަ، އެހިތްދަތި ހަދާނަށްވުރެ މިހާރު ތިނަދޫ ރައްޔިތުން ހޭދަކިރަމުން މިދަނީ މާހިތްދަތި ދުވަސްވަރެކެވެ. އެމްޑީޕީ ތިނަދޫ ލީޑާޝިޕަށް އެޅުނު ޅައެއްޗެއްގެ ސަބަބުން ރަށުގެ ވެެރިއަކަށް ކުފޫ ހަމަނުވާ މީހެއް ހޮވީމާ އުޅެން މިޖެހޭ ހިތްދަތިކަން މާބޮޑެވެ


14 ސެޕްޓެމްބަރ 2019 - 09:03\nއަންނަ އަހަރުގެ މާޗް6ގައި ރިލީޒްކުރަން ތާވަލުކޮށްފައިވާ މި ފިލްމަކީ މިދިޔަ އަހަރު ރިލީޒްކުރި "ބާގީ 2" ވެސް ޑައިރެކްޓްކު އަހުމަދު ޚާން ޑައިރެކްޓްކުރާ ފިލްމެކެވެ. މި ފަހަރު ފިލްމުގެ ބަތަލާގެ ރޯލުން ޓައިގާއާ އެކު ފެންނާނީ މި ސީރީޒްގެ ފުރަތަމަ ފިލްމު 2015 ގައި ޓައިގާއާ އެކު ކުޅުނު ޝްދަރާ ކަޕޫރެވެ.\nއެ ފިލްމު ޑައިރެކްޓްކުރީ ސަބީރު ޚާނެވެ. އަދި މިދިޔަ އަހަރު ރިލީޒްކުރި "ބާގީ 2" ގެ ބަތަލާއަކީ ޓައިގާގެ ލޯބިވެރިޔާ ޑިޝާ ޕަޓްނީ އެވެ.\nސާޖިދު ނަދިއަދުވާލާ ޕްރޮޑިއުސްކުރާ "ބާގީ 3" ގެ މަންޒަރުތައް އިންޑިއާގެ އިރުތުން ޔޫރަޕާއި މެދުއިރުމަތީގެ ބައެއް ގައުމުތަކުގައި ވެސް ނަގާނެ އެވެ. ފިލްމުގެ ކާސްޓުންގެ ތެރޭގައި މި ފަހަރު ރިތޭޝް ދޭޝްމުކް ވެސް ހިމެނެ އެވެ.\n"މިޝަން މަންގަލް" ގެ އާމްދަނީ 200 ކްރޯޑަށް\nމިދިޔަ މަހުގެ 15 ޗަނަ ދުވަހު ރިލީޒްކުރި އަކްޝޭ ކުމާރުގެ ފިލްމު "މިޝަން މަންގަލް" އިން އިންޑިއާ އިން ހޯދި އާމްދަނީ 200 ކްރޯޑް ރުޕީސް (28 މިލިއަން ޑޮލަރު) އަށް އަރައިފި އެވެ.\nފިލްމަށް އެވަރުގެ އާމްދަނީއެއް އިންޑިއާ އިން ލިބުނީ ރިލީޒްކުރިތާ 29 ދުވަހުގެ ތެރޭގަ އެވެ. ޖަގަން ޝަކްތީ ޑައިރެކްޓްކުރި "މިޝަން މަންގަލް 100 ކްރޯޑް ރުޕީސް (14 މިލިއަން ޑޮލަރު) ހަމަކުރީ ރިލީޒްކުރިތާ5ދުވަހުގެ ތެރޭގަ އެވެ.\nމި ފިލްމުވެގެން ގޮސްފައި ވަނީ މި އަހަރު އިންޑިއާ އިން 200 ކްރޯޑް ރުީސް ހަމަކުރި4ވަނަ ފިލްމަށެވެ. އެ ލިސްޓްގައި ދެން ހިމެނެނީ ޝާހިދު ކަޕޫރްގެ "ކަބީރު ސިންގް" އާއި ވިކީ ކޯޝަލްގެ "އުރީ" ގެ އިތުރުން ސަލްމާން ޚާންގެ "ބާރަތު" އެވެ.\n"މިޝަން މަންގަލް" އަށް އިންޑިއާ އާއި ބޭރުގެ މާކެޓްތަކުން ލިބުނު އާމްދަނީއާ އެކު ޖުމްލަ އާމްދަނީ ހުކުރު ދުވަހާ ހަމައަށް ވަނީ 286.70 ކްރޯޑް ރުޕީސް (40 މިލިއަން ޑޮލަރު) އަށް އަރައިފަ އެވެ.\nކާސްޓުންގެ ތެރޭގައި ވިދިޔާ ބާލަން، ސޮނާކްޝީ ސިންހާ، ތާޕްސީ ޕައްނޫ، ކިރިތީ ކުލްހާރީ، ޝަރުމަން ޖޯޝީ އަދި ސަންޖޭ ކަޕީޫރް ހިމެނޭ "މިޝަން މަންގަލް" ހަދާފައި ވަނީ އެންމެ 32 ކްރޯޑް ރުޕީސް (5 މިލިއަން ޑޮލަރު) އިންނެވެ.\n"ބޫތު" ގެ އާ ޕޯސްޓަރެއް\nކަރަން ޖޯހަރުގެ ދަރުމާ ޕްރޮޑަކްޝަނުން ގެނެސްދޭ ބިރުވެރި ފިލްމު "ބޫތު: ޕާޓް ވަން-ހޯންޓެޑް ޝިޕް" ގެ އާ ޕޯސްޓަރެއް ދައްކާލައިފި އެވެ.\nމި ފިލްމަކީ އަލަށް ޑައިރެކްޝަނަށް ނުކުންނަ ބާނޫ ޕްރަތާބް ސިންގް ޑައިރެކްޓްކުރާ ފިލްމެކެވެ. މިދިޔަ މަހުގެ ތެރޭގައި އެއްކޮށް ޝޫޓިން ވެސް ނިންމައިލި "ބޫތު: ޕާޓް ވަން-ހޯންޓެޑް ޝިޕް" ގެ ލީޑް ރޯލުން ފެންނާނީ ވިކީ ކޯޝަލް އާއި ބޫމީ ޕެޑްނޭކަރެވެ.\nމި ފިލްމު ސިނަމާތަކަށް އަންނާނީ ނޮވެމްބަރު މަހުގެ 14 ގަ އެވެ.\n"ބޫތު: ޕާޓް ވަން-ހޯންޓެޑް ޝިޕް" ވެގެން ދާނީ މި ފަހުން ދަރުމާ ޕްރޮޑަކްޝަނުން ގެނެސްދޭ އެންމެ ތަފާތު އެއް ފިލްމަށެވެ. އެ ސްޓޫޑިއޯއަކީ ބިރުވެރި ފިލްމުތަކާ ތަންކޮޅެއް ދުރު ތަނެކެވެ. އެކަމަކު 2005 ގައި ކަރަން ވަނީ "ކާލް" ގެ ނަމުގައި ނެޗްރަލް ހޮރޯ ފިލްމެއް ގެނެސް ދީފަ އެވެ.\nމޯދީ ތައުރީފު "ކޫލީ ނަމްބަރު 1" ގެ ޓީމަށް\nމިހާރު ޝޫޓްކުރަމުން އަންނަ ޑޭވިޑް ދަވަންގެ އާ ފިލްމު "ކޫލީ ނަމްބަރު 1" ގެ ސެޓްގައި އެއްވެސް ގޮތަކަށް ޕްލާސްޓިކް ޕްލާސްޓިކް ބޭނުންނުކުރާ ކަމަށް އެކްޓަރު ވަރުން ދަވަން ކުރި ޓްވީޓަކާ ގުޅިގެން އިންޑިއާގެ ބޮޑުވަޒީރު ނަރެންދުރަ މޯދީ އެކަމަށް މަރުހަބާ ވިދާޅުވެއްޖެ އެވެ.\nވަރުންގެ ޓްވީޓް ޓެގްކޮށް މޯދީ ކުރެއްވި ޓްވީޓްގައި ވިދާޅުވީ އެއްފަހަރު ބޭނުންކޮށްފައި އުކައިލާ ޕްލާސްޓިކާ ދެކޮޅަށް އިންޑިއާ އިން ފަށާފައިވާ މަސައްކަތަށް "ކޫލީ ނަމްބަރު 1" ޓީމުން އެއްބާރުލުން ދިނުމަކީ ބަލައިގަންނަ ކަމެއް ކަމަށާއި މިއީ އުފާވާ ކަމެއް ކަމަށެވެ.\nއިންޑިއާ އިން ވަނީ އެއްފަހަރު ބޭނުންކޮށްފައި އުކައިލާ ޕްލާސްޓިކާ ދެކޮޅަށް އަންނަ މަހުގެ2ގައި ގައުމީ ފެންވަރުގެ ބޮޑު ކެމްޕޭނެއް ފަށަން ނިންމައިފަ އެވެ.\nވަރުން އާއި ސާރާ އަލީ ޚާން ލީޑް ރޯލް ކުޅޭ "ކޫލީ ނަމްބަރު 1" އަކީ އަންނަ އަހަރުގެ މެއި 1 ގައި ރިލީޒްކުރާ ފިލްމެކެވެ. މިދިޔަ ހަފުތާގައި މި ފިލްމުގެ ސެޓްގައި އަލިފާނުގެ ހާދިސާއެއް ހިނގައި ބޮޑެތި ގެއްލުންތަކެއް ލިބިފައިވެ އެވެ.\nއިތުރު ލިޔުންތައް ބޮލީވުޑް ވިދްޔާ ބާލަން އަކްޝޭ ކުމާރު ނަރެންދުރާ މޯދީ ސޮނާކްޝީ ސިންހަ ޓައިގާ ޝްރޮފް


26 Meehunnaaeku dhathurukuri MTCC launch eh farakah araifi – Iru\nޅ.ނައިފަރުން މަސްތުވާތަކެއްޗާއެކު ދެ މީހަކު ހައްޔަރުކޮށްފި\nރާއްޖެ އެތެރެކުރަން އުޅުނު މަސްތުވާތަކެތި އަތުލައިގެންފި\nއަސްކަރީ ތަމްރީންތަކެއް ދ. އަތޮޅުގައި ކުރިއަށް ދަނީ\n26 މީހުންނާއެކު ދަތުރުކުރި އެމްޓީސީސީ ލޯންޗެއް ފަރަކަށް އަރައިފި\n26 މީހުންނާއެކު ދަތުރުކުރި ލޯންޗެއް ފަރަށް އަރައިފި އެވެ.\nއެމްއެންޑީޢެފުން ބުނީ، 26 މީހުންނާއެކު ދަތުރު ކުރި އެމްޓީސީސީގެ “ކަޅިހި” ލޯންޗް، ފަރަކށް އަރައިގެން މިރޭ 6:48 ހާއިރު ރިޕޯޓުކޮށްފައިވާ ކަމަށެވެ. 26 މީހުން ތިބި އިރު އޭގެތެރޭގައި2އަންހެނުން ތިބި ކަމަށް އެމްއެންޑީއެފުން ބުނެއެވެ.\nއެ ލޯންޗު އަރާފައި ވަނީ ކ. ކޮއްދިއްޕަރު ކައިރީ އޮތް ފަރަށް ކަމަށް އެމްއެންޑީއެފުން ބުނެއެވެ. އަދި މި ހާދިސާ ރިޕޯޓުކުރުމާއެކު އެމްޑީއެފް ކޯސްޓްގާޑުން އެ މީހުންނަށް އެހީތެރިކަން ފޯރުކޮށްދީފައިވާ ކަމަށް އެމްއެންޑީއެފުން ބުނެއެވެ.\nލޯންޗު ފަރަށް އެރުމާއެކު އޭގައި ތިބި އެންމެންވެސް ތިބީ އެތާ ކައިރީ އޮތް ތުނޑިއަކަށް އަރާ ކަަމަށް އެމްއެންޑީއެފުން ބުނެއެވެ. އަދި އޭގައި ތިބި އެއްވެސް މީހަކަށް އަނިޔާ ނުވާ ކަމަށް އެމްއެންޑީއެފުން ބުނެއެވެ.


Muvahzafun negumah finance ge huhdha hoadhun nimumakah\nސިވިލް ސާވިސްގެ އެންމެ ގިނަ މުވައްޒަފުން މަސައްކަތް ކުރާ ވެލާނާގެ ބިލްޑިން -- ފޮޓޯ: އަވަސް\nސިވިލް ސާވިސްގައި ހުސްވާ މަގާމުތަކަށް މުވައްޒަފުން ނެގުމުގެ ކުރިން ސީދާ ފިނޭންސް މިނިސްޓްރީގެ ހުއްދަ ހޯދަން ޖެހޭ ގޮތަށް ކުރިން އަމަލުކުރަމުން އައި އުސޫލު އުވާލައިފި އެވެ.\nސިވިލް ސާވިސްގެ ހުސްވާ މަގާމުތަކަށް މުވައްޒަފުން ނެގުމުގެ ކުރިން ފިނޭންސް މިނިސްޓްރީގެ ހުއްދަ ހޯދަންޖެހޭ ގޮތަށް ހަމަޖެއްސީ ކޮވިޑްގެ ބަލިމަޑުކަމާ ގުޅިގެން ދައުލަތުގެ ހަރަދުތައް ކުޑަކުރުމަށް އެޅި ފިޔަވަޅެއްގެ ގޮތުގަ އެވެ.\nމިދިޔަ ޖެނުއަރީ މަހުން ފެށިގެން އަމަލުކުރަމުން އައި އެ އުސޫލު އުވާލީ އިއްޔެގަ އެވެ.\nސިވިލް ސާވިސް ކޮމިޝަން (ސީއެސްސީ) އިން ބުނީ ސިވިލް ސާވިސްގެ ވަޒީފާތަކަށް މީހުން ނެގުމުގައި އިއްޔެއާ ހަމައަށް އަމަލުކުރަމުން އައި އުސޫލަށް މިހާރު ބަދަލު ގެނެސްފައިވާ ކަމަށެވެ. އެ ބަދަލާ އެކު ފިނޭންސް މިނިސްޓްރީގެ ބަނޑޭރި ޕޯޓަލް މެދުވެރިކޮށް އެ އިދާރާއެއްގެ ނުވަތަ ދާއިރާގެ ފައިނޭންސް އެގްޒެކެޓިވްގެ ހުއްދަ ލިބިގެން މުވައްޒަފުން ނެގުން ކުރިއަށް ގެންދިއުމަށް ސީއެސްސީން ވަނީ އަންގާފަ އެވެ. ފައިނޭންސް އެގްޒެކެޓިވް ދެއްވާ ހުއްދައިގެ ސްކްރީން ޝޮޓް ސީއެސްސީ އަށް ފޮނުވަން ވެސް އެދިފައިވެ އެވެ.\nއަންނަ އަހަރަށް ލަފާކުރާ ދައުލަތުގެ ބަޖެޓުގައި ސިވިލް ސާވިސްގެ އިތުރު މަގާމުތައް އުފެއްދުމަށާއި ހުސްވެފައިވާ މަގާމުތަކަށް މުވައްޒަފުން ނެގުމަށް ފުރުސަތުދީ އެ މަގާމުތަކުގެ މުސާރަ އަށާއި ހިދުމަތްތައް ހަރުދަނާކުރުމަށް 622.6 މިލިއަން ރުފިޔާ ހިމަނާފައިވެ އެވެ.\nއަންނަ އަހަރު ހުސްވެފައިވާ މަގާމުތަކަށާއި އަލަށް އުފައްދާ މަގާމުތަކަށް 3،244 މުވައްޒަފުން ނެގުމަށް ހަމަޖެހިފައިވެ އެވެ.\nއަހަރުގެ ބަޖެޓުގައި ދައުލަތުގެ މުވައްޒަފުންގެ މުސާރައާއި އިނާޔަތްތަކަށް 9.7 ބިލިއަން ރުފިޔާ ހަރަދުވާނެ ކަމަށް ލަފާކޮށްފައިވެ އެވެ. އެއީ މުޅި ބަޖެޓުން ކުރާ ހަރަދުގެ 26.4 ޕަސަންޓެވެ.\nމި ހިނގާ އަހަރުގެ ބަޖެޓުގައި ދައުލަތުގެ މުވައްޒަފުންގެ މުސާރައާއި އިނާޔަތުގެ ގޮތުގައި ހަރަދުވާނެ ކަމަށް ލަފާކޮށްފައިވަނީ 8.6 ބިލިއަން ރުފިޔާ އެވެ.\nމިއަހަރާ އަޅާބަލާއިރު އަންނަ އަހަރު މުވައްޒަފުންގެ މުސާރައާއި އިނާޔަތްތަކަށް ކުރާ ހަރަދު 13 ޕަސަންޓް ބޮޑުވާ މައިގަނޑު އެއް ސަބަބަކީ އަންނަ އަހަރުގެ ޖެނުއަރީ މަހުގެ އެއްވަނަ ދުވަހުން ފެށިގެން މިނިމަމް ވޭޖު ތަންފީޒުކުރުމާއި، ދައުލަތުގެ މުވައްޒަފުންގެ މުސާރަތަކުގައި ހުރި ފަރަގުތައް ނައްތާލުމަށް ކުރާ މަސައްކަތުގެ ބައެއް ތަންފީޒުކުރަން ނިންމާފައިވާތީ އެވެ.\nސިވިލް ސާވިސް މުވައްޒަފުންގެ ޖުމްލަ އަދަދުގެ ގޮތުގައި މި ހިނގާ ނޮވެމްބަރު 10ގެ ނިޔަލަށް ރެކޯޑްކޮށްފައި އޮތީ 26،779 މުވައްޒަފުންނެވެ.


Igthisoadhu kolhah jahan rayyithunge ehbaarulun beynunvey: Raees\nއިގްތިސޯދު ކޮޅަށް ޖަހަން ރައްޔިތުންގެ އެއްބާރުލުން ބޭނުންވޭ: ރައީސް\n03 ޑިސެމްބަރ 2020 - 21:59:20\nކޮވިޑް-19 އާއެކު އިނދަޖެހިފައިވާ ރާއްޖޭގެ އިގްތިސޯދު އަލުން ކޮޅަށް ޖެހުމަށް ރައްޔިތުންގެ އެހީ އާއި އެއްބާރުލުން ބޭނުންވާ ކަމަށް ރައީސް އިބްރާހީމް މުހައްމަދު ސޯލިހު ވިދާޅުވެއްޖެ އެވެ.\nރައީސް އެގޮތަށް ވިދާޅުވެފައި ވަނީ މިއަދު ހައްދުންމައްޗަށް ކުރެއްވި ދަތުރުފުޅުގައި ގަމުގައި އޮތް ރަސްމިއްުޔާތެއްގައި ވާހަކަފުޅު ދައްކަވަމުންނެވެ.\nރައީސް ވިދާޅުވީ މިހާރު ގައުމަށް ކުރިމަތިވެފައިވާ އިޖުތިމާއީ އަދި އިގްތިސޯދީ މައްސަލަތަކުން އަރައިގަތުމަށް ރައްޔިތުންގެ އެހީތެރިކަމާއި އެއްބާރުލުން ބޭނުންފުޅުވާ ކަމަށެވެ.\nއެގޮތުން ކޮވިޑް-19 އާ ދެކޮޅަށް ސަރުކާރުން ތަންފީޒުކުރަމުންދިޔަ ފިޔަވަޅުތަކަށް ރައްޔިތުންގެ ފަރާތުނމް ފުރިހަމައަށް އެއްބާރުލުން ލިބިފައިވާކަން ފާހަގަކުރައްވާ ވިދާޅުވީ އެ މިންވަރަށް އިގްތިސޯދު އާރާސްތުކުރުމަށް ވެސް އެހީތެރިކަމާއި އެއްބާރުލުން ރައްޔިތުންގެ ފަރާތުން ބޭނުންފުޅުވާ ކަމަށެވެ.\n"މިހާރު ގައުމަށް ކުރިމަތިވެފައި މިވާ އިޖުތިމާއީ އަދި އިގްތިސޯދީ މައްސަަލަތަކުން އަރައިުގަތުމުގައި ރައްޔިތުންގެ އެހީތެރިކަމާއި އެއްބާރުލުން ބޭނުންވޭ. ކޮވިޑާއި ދެކޮޅަށް ސަރުކާރުން އެޅި ފިޔަވަޅުތައް ތަންފީޒުކުރަން ރައްޔިތުން އެހީތެރިކަމާއި އެއްބާރުލުން ދެއްވި ފަދައިން އިގްތިސޯދު އަލުން އާރާސްތުކުރަން އެހީތެރިވެދެއްވާނެ ކަމަށް އަޅުގަނޑު ޔަގީންކުރަން،"\nރައީސް ވިދާޅުވީ ކޮވިޑް-19 ގެ ނުރައްކާތަކުން ސަލާމަތްވެ، ރައްޔިތުންގެ ކުރިއެރުމާއި ތަރައްގީއަށް ހިންގަން ރާވާފައިވާ ކަންކަން ކުރުމަށް އަލި މަގެއް ފެނިގެންދިއުމަށް އެދިވަޑައިގަންނަވާ ކަމަށެވެ.\nކޮވިޑް-19 އާއެކު ރާއްޖެގެ އިގްތިސޯދު އެންމެ ބޮޑަށް ބަރޯސާވެފައި އޮތް ފަތުރުވެރިކަމުގެ ސިނާއަތް ހުއްޓާލަން ޖެހުނެވެ. އެހެންނަމަވެސް ޖުލައި 15 ގައި އަލުން ބޯޑަރު ހުޅުވާލެވިގެން ރިސޯޓުތަކުން ހިދުމަތްދޭން ފެށުނުއިރު އޮކްޓޫބަރު 15 ގައި ވަނީ ގެސްޓްހައުސް ވިޔަފާރި ވެސް ފަށާފަ އެވެ. އަދި ރާއްޖޭގައި ކޮވިޑް ޖެހޭ މީހުންގެ އަދަދުތައް ދަށްކުރެވިފައިވާ މިދަނޑިވަޅުގައި މަހުން މަހަށް އަންނަ ފަތުރުވެރިންގެ އަދަދު ވެސް އަންނަނީ އިތުރުވަމުންނެވެ.\nރީޖަނަލް އެއާޕޯޓްސްގެ އެމްޑީއަކަށް ރިޒްވީ


މޫސުން ގޯސްވާނެ ކަމަށް ލަފާކޮށް ދެކުނުގެ އަތޮޅުތަކަށް ހުދު ސަމާލު\nޒިދާން މުޙައްމަދު 12 ޑިސެމްބަރ 2021\nމޫސުން ގޯސްވާނެ ކަމަށް ލަފާކޮށް ދެކުނުގެ އަތޮޅުތަކަށް ހުދު ސަމާލު ނެރެފިއެވެ.\nދިވެހިރާއްޖޭގެ މޫސުމާއިބެހޭ ގައުމީ އިދާރާއިން ސަމާލު ނެރެފައިވަނީ ލ. އަތޮޅުން ފެށިގެން އައްޑޫ ސިޓީ ހިމެނޭ ސަރަހައްދަށެވެ.\nމި ސަރަހައްދަށް ސަމާލު ނެރެފައިވަނީ މިރޭގެ 21:30 ގެ ނިޔަލަށެވެ.\nމި ދުވަސްވަރަކީ ރާއްޖެއަށް މޫސުން ގޯސް ދުވަސްވަރެއްގެ ގޮތުގައި ފާހަގަކުރެވޭއިރު، މެޓް އޮފީހުން ބުނެފައި ވަނީ މިހާރު ކުރަމުންދަނީ ދެމޫސުން ބެދޭ ވިއްސާރަ ކަމަށެވެ.\nމޫސުމާބެހޭ ގައުމީ އިދާރާއިން ބުނީ، އެ އަތޮޅުތަކަށް ވިލާގަނޑުގައި 40 މޭލަށް ވައި ގަދަވެ ކަނޑުތައްވެސް ގަދަވާނެ ކަމަށެވެ.\nވައިގަދަވެ ކަނޑުތައްވެސް ގަދަވާނެ ކަމަށް މޫސުމާބެހޭ ގައުމީ އިދާރާއިން ލަފާކޮށްފައިވާތީ ދަތުރުފަތުރު ކުރުމުގައި ވަކިން ހާއްސަކޮށް ކަނޑު ދަތުރުކުމުގައި މޫސުމަށް ސަމާލުކަން ދިނުމަށް އެމްއެންޑީއެފުން ވަނީ އިލްތިމާސް ކޮށްފައެވެ.\nއެގޮތުން ދަތުރަށް ފުރުމުގެކުރިން ދަތުރާ ބެހޭ މަޢުލޫމާތު އެންގުމާއި، އުޅަނދުގައި ލައިފްޖެކެޓާއި، މުވާޞަލާތީ ނިޒާމާއި، ދިޔަހިއްކާ ޕަންޕު ފަދަ ތަކެތި ހުރީ ރަނގަޅަށްތޯ ޗެކްކުރުމުގެ އިތުރުން ހާއްސަކޮށް ރޭގަނޑު ދަތުރު ކުރާ ފަރާތްތަކުން ޚާއްޞަ ސަމާލުކަމެއް ދިނުމަށް ކޯސްޓްގާޑުން ވަނީ އިލްތިމާސް ކޮށްފައެވެ.\nމީގެއިތުރުން ކަނޑުދަތުރު ކުރައްވާ ފަރާތްތަކުން ހާދިސާއެއް ދިމާވެއްޖެނަމަ ލަސްނުކޮށް، އެމްއެންޑީއެފް ކޯސްޓްގާޑުގެ ހިލޭ ގުޅޭ ނަންބަރު 191 އަށް ގުޅައިގެން މައުލޫމާތު ހިއްސާ ކުރުމަށްވެސް އެމްއެންޑީއެފުން ވަނީ އިލްތިމާސް ކޮށްފައެވެ.\nއަރުޝީފަށް ނެގީ 12/12/2021 18:35\nއެންމެފަހުން އަޕްޑޭޓްކުރީ 12/12/2021 18:35